
Muligvis vil det forbavse denne bogs læsere, at de aldrig i 
aviserne har set noget om Koroskos passagerers skæbne. Det må 
forekomme dem ganske utroligt, i særdeleshed i vore dage, 
hvor enhver bagatel refereres, at en international begivenhed af 
så stor vigtighed skulle kunne gå uomtalt hen. Men sagen er, at 
der var vægtige grunde, af både personlig og politisk natur, der 
gjorde det ønskeligt at holde tildragelsen skjult. 
Sammenhængen var i sin tid godt nok kendt af flere personer, 
og i et provinsblad blev den også omtalt, men der var ingen, der 
skænkede den tiltro. 

Nu er historien imidlertid blevet offentliggjort af oberst 
Cochrane Cochrane, medlem af The Army and Navy Club og man 
har sammenlignet den med nogle breve, skrevet af miss Adams 
fra Boston. Disse oplysninger er så yderligere blevet suppleret 
med vidnesbyrd fra kaptajn Archer ved det ægyptiske 
kamelregiment. Mr. James Stephens har derimod afslået at 
skrive noget om sagen, men da han heller ikke har fundet sig 
beføjet til at gøre indsigelse mod fremstillingen, som er blevet 
ham forelagt, må det vel kunne antages for givet, at han intet 
har fundet at indvende, og at det kun var private og personlige 
hensyn, der afholdt ham fra at meddele oplysninger selv. 

Den 13. februar 1895 sejlede Korosko, en fladbundet, 
rundbovet agterhjulsdamper med tre fods dybgående fra 
Shellal ovenfor Nilens først vandfald for at gå til Wadi Halfa. 
Passagerlisten så således ud: 


Korosko, d. 13. febr. 


Passagerer: 


Oberst Cochrane Cochrane, London. 

Mr. Cecil Brown, London. 

John H. Headingley, Boston, U.S.A. 

Miss Adams, Boston, U.S.A. 

Miss S. Adams, Worchester, Mass., U.S.A. 
Monsieur Fardet, Paris. 

Mr. og mrs. Belmont, Dublin. 

James Stephens, Manchester. 

Pastor John Stuart, Birmingham. 


Mrs. Schlesinger med amme og barn, Firenze. 


Således så det selskab ud, der forlod Shellal i den hensigt at 
sejle op ad den nubiske Nil, de to hundrede mile, som ligger 
mellem den første og den anden katarakt. 

Nubien er et underligt land. Det varierer i bredde fra nogle få 
mil til lige så mange favne (navnet bruges kun om den ringe 
del, som det har været muligt at dyrke), og strækker sig i en 
tynd, grøn, palmekranset strimmel på hver side af den brede, 
kaffefarvede flod. Bag ved udbreder sig så til den ene side den 
vilde umådelige ørken, der indtager hele Afrikas bredde og til 
den anden side er der et lige så øde vildnis, der strækker sig lige 
til det fjerne Røde Hav. Mellem disse to uhyre og øde flader snor 
Nubien sig som en grøn orm langs med flodens løb, hist og her 
forsvinder landet helt, og floden løber mellem sorte og 
forbrændte høje og dale, hvor det gyldne flyvesand ligger som 

gletsjere i dalene. Over alt ser man spor af forsvundne folkeslag 
og ødelagte civilisationer. Groteske grave ligger strøet henover 
højene, eller tegner sig op mod himlen; pyramidegrave, 
kæmpegrave, klippegrave — intet uden grave, så langt øjet når. 
Og så pludselig, når skibet drejer om en klippespids, ser man 
en forladt by med huse, mure og bygninger, hvor solen skinner 
gennem de tomme vindueshuller. Man får at vide, at noget 
stammer fra den romerske tid, noget fra ægypterne, og noget 
ved man hverken hvad tid eller hvad sted det skylder sin 
oprindelse. Forbavset spørger man sig selv, hvor det dog kunne 
falde mennesker ind at bygge på så øde et sted, og finder det 
vanskeligt at forstå, at disse byer, som der ses så mange af, kun 
har været et beskyttelsesmiddel for de rige stæder, der lå mod 
nord; det har kun været fæstninger som skulle holde de vilde og 
rovlystne mænd fra syden i ave. Men hvilken forklaring man nu 
end vil antage, enten at de har skullet tjene til at byde dristige 
naboer trods eller at klimaet har undergået en forandring i 
tidernes løb, de er der nu engang, og oppe på højene kan man 
se, hvor de har begravet deres døde. Gennem dette 
hemmelighedsfulde, døde land passerer da turisterne rygende, 
snakkende og koketterende op imod Ægyptens grænse. 
Passagererne på Korosko dannede et muntert selskab, de 
fleste havde rejst sammen fra Cairo til Assuan, og selv 
angelsaksisk is smelter hurtigt på Nilens vande. De havde været 
så heldige at undgå ubehagelige personer, hvoraf en eneste, 
ombord på sådant et lille skib, er tilstrækkelig til at ødelægge et 
helt selskabs fornøjelse. På et skib, der ikke er meget større end 
en stor dampchalup, er et selskab leveret, hvis der blandt 
passagererne er et kedsommeligt, kynisk eller gnavent 


menneske. Oberst Cochrane Cochrane hørte til de officerer, 
som den engelske regering afskediger, når de kommer til en vis 
alder og erklæres for uduelige til videre tjeneste, og som 
modbeviser værdien af regeringens skøn ved på deres ældre 
dage at foretage videnskabelige rejser i Marokko eller skyde 
løver i ørkenen. Han var en mørk, velvoksen mand med en 
ørnenæse, høflige og ærbødige manerer, men et fast og 
spørgende øje. Han var altid omhyggeligt klædt på, og yderst 
nøjagtig med hensyn til sine vaner, kort sagt en gentleman fra 
top til tå. Obersten afskyede al overdreven følelse og havde 
derfor påtaget sig en vis selvbevidst tilbageholdenhed, der ved 
første bekendtskab virkede noget frastødende; men den, som 
rigtig kendte ham, vidste, hvor meget det kostede ham at skjule 
sit gode hjerte og de kærlige følelser, der var betegnende for alle 
hans handlinger. Hans medrejsende agtede ham derfor mere 
end de egentlig holdt af ham. De følte nemlig ligesom alle, der 
traf ham første gang, at der ikke var synderlig udsigt til, at et 
bekendtskab med ham ville gå over til venskab. Men hvis dette 
dog skete, så kunne man også være sikker på, at det varet 
venskab for livet. Hans overskæg var gråt, hans hår var 
bemærkelsesværdigt sort, når man huskede på, hvor gammel 
han var. Han hentydede aldrig til de talrige felttog, han havde 
udmærket sig i, rimeligvis lå de så langt tilbage i tiden, at hans 
tilsyneladende ungdommelighed ville have lidt et skår ved det. 
Mr. Cecil Brown — for at tage navnene i den tilfældige orden, 
de findes i på passagerlisten — var en ung diplomat fra 
fastlandet. Hans måde at være på røbede hans Oxford- 
opdragelse, og viste tillige en vis overforfinelse, men han var 
fuld afinteresse, dannet og morsom at tale med. Han var køn 


med et vist sørgmodigt udtryk, havde en lille, vikset moustache, 
en sagte stemme og stilfærdige manerer. Pludselig kunne hans 
ansigt ligesom lyse af et hurtigt indtagende smil, når et eller 
andet fangede hans interesse. Men en tillært kynisme 
tilintetgjorde hans ungdommelige begejstring, og han var 
uvidende om de allermest almindelige ting, mens han 
vurderede højt, hvad der syntes almindelige mennesker både 
kedsommeligt og usundt. Han havde valgt sig Walter Pater til 
rejselekture, og hver dag sad han under solsejlet på skibet med 
sin roman og sin skitsebog, utilnærmelig, men alligevel yderst 
forekommende. Hans personlige værdighed forhindrede ham i 
at gøre det første skridt overfor andre, men var der nogen, som 
indlod sig med ham, traf de en høflig og elskværdig 
selskabsmand. 

Amerikanerne dannede en klike for sig. John H. Headingley 
var fra New England og havde studeret ved Harvard; han satte 
nu kronen på sin opdragelse ved at foretage en tur rundt om 
Jorden. Han var en type på en god ung amerikaner — hurtigt 
hoved, alvorlig, begærlig efter at erhverve sig kundskaber og fri 
for enhver fordom. Tillige var han i besiddelse af en alvorlig, 
men usekterisk religiøs følelse, der forhindrede ham fra at 
styrte sig ind i de så almindelige ungdommelige udskejelser. 
Han havde tilsyneladende mindre, men i virkeligheden mere 
kultur end den unge Oxford-diplomat, for han besad stærkere 
følelse, omend tillige færre boglige kundskaber. Miss Adams og 
miss Sadie Adams var tante og niece, den første var en lille, 
energisk gammeljomfru fra Boston, men som bag ved sine 
strenge og mørkladne træk gemte på et stort overskud af 
ubrugt kærlighed. Hun havde aldrig før været ude at rejse, og 


hun var meget optaget af sit selvvalgte hverv, som bestod i, at 
hun ville indføre civilisation over alt, hvor hun kom frem. Hun 
var næppe landet i Ægypten, førend hun havde opdaget, at 
landet trængte voldsomt til, at man gjorde noget for det, og 
efter at hun havde indset det, havde hun haft fuldt op at 
varetage. Der var æslerne, som sadlen havde gnedet huden af, 
de forsultne hunde, pattebørnene, som fluerne fik lov til at 
sidde i hele kager rundt om øjnene på, alle de nøgne børn, det 
besværlige tiggeri, de pjaltede og sjuskede fruentimmer — alt 
det var noget, der ligefrem råbte til hendes samvittighed, at den 
skulle vågne, og det var også med uforsagt mod, at hun styrtede 
sig ind i sit arbejde til menneskeslægtens forbedring. Da hun 
nu imidlertid ikke kunne tale et eneste ord af landets sprog og 
var ude af stand til at gøre sig begribelig for synderne, er det 
ikke rimeligt, at hun udrettede noget som helst, og hendes tur 
op ad Nilen efterlod næppe noget spor hos de indfødte, men 
den skaffede hendes rejsefæller megen morskab, uden at berøve 
hende deres sympati. Der var ingen, som morede sig over 
hendes anstrengelser i godgørende retning mere end hendes 
niece Sadie, der sammen med mrs. Belmont nød den 
udmærkelse at høre til de populæreste personer ombord på det 
lille skib. Sadie var lige kommet ud af det Smithske Institut, og 
hun besad endnu alle et barns dyder og fejl. Hun var frimodig 
og troskyldig, uskyldig og ligefrem, altid i godt humør, men 
også kådmundet og ikke altid hensynsfuld. Men disse fejl 
morede kun, og selv om hun i mange retninger var et barn, var 
hun ikke desto mindre både en velvoksen og smuk kvinde, som 
tilmed så ældre ud end hun var på grund af den lave frisure, der 
lod håret dække hele øret og hendes folderige, brusende skørter 


og bluser. Og hvor hun færdedes ombord, var hendes frimodige 
og gennemtrængende stemme og smittende latter en velkendt 
og velkommen lyd på Korosko. Selv den stive oberst blev 
blidgjort af denne livsglæde, og diplomaten glemte rent at være 
unaturlig i miss Sadie Adams selskab. 

De andre passagerer behøver ikke så lang en omtale, nogle 
var underholdende, andre neutrale, men alle var de 
elskværdige. Monsieur Fardet var en godmodig, men 
modsigelseslysten franskmand, der var overbevist om 
Storbritanniens rænker, og som fandt den magt, det havde 
tiltaget sig i Ægypten, ganske uberettiget. Mr. Belmont var en 
gråhåret, svær irlænder, berømt for sin forbavsende færdighed i 
riffelskydning, og i besiddelse af omtrent alle de præmier, der 
var udsat både i Wimbledon og Bisley. Han havde sin hustru 
med sig, hun var meget indtagende og dannet, og desuden i 
besiddelse af den taktfulde spøgefuldhed, som er 
ejendommelig for hendes landsmænd. Mrs. Schlesinger var en 
midaldrende enke, rolig og venlig, alle hendes tanker drejede 
sig imidlertid kun om hendes seks år gamle barn, hvad der jo 
for resten er ganske naturligt, når man husker på, at hun 
befandt sig ombord på et skib, hvor rækværket kun bestod af en 
jernstang. Pastor John Stuart var en dissenterpræst fra 
Birmingham — presbyterianer eller independent — han var en 
umådelig svær mand, langsom og dvask, men velsignet med et 
stort fond af velvilje, noget, der gjorde ham til en afholdt 
prædikant. 

Endelig var der mr. James Stephens, en advokat fra 
Manchester (yngre kompagnon i Hickson, Ward & Stephens). 
Han rejste for at komme af med eftervirkningerne af en 

influenza. Stephens var en mand, der i løbet aftredive år havde 
bragt det til, fra at pudse forretningens vinduer, at blive 
medejer i firmaet. I alle disse år havde han været optaget for 
størstedelen af tørt, teknisk arbejde, kun opfyldt af den ene 
tanke at tilfredsstille gamle klienter og erobre ny. Til sidst var 
både han selv og hans sjæl blevet lige så formelle og nøjagtige 
som den lov, han fortolkede, og hans oprindelige fine og 
følsomme natur stod i fare for at blive lige så tør som en optaget 
City-mands. Hans arbejde var blevet til en indgroet vane, og da 
han var ugift, var der ingen anden interesse i livet, der kunne 
drage ham til sig. Men endelig kom denne rare sygdom, og 
naturen jog James Stephens ud af hans hule og sendte ham ud i 
den store verden, langt bort fra det larmende Manchester og 
hans boghylder, der var fyldt med autoriteter i kalveskindsbind. 
I begyndelsen fortrød han det bittert. Alt forekom ham 
kedsommeligt i sammenligning med hans egne småvaner. Men 
lidt efter lidt blev hans øjne åbnet, og han indså, at det var hans 
arbejde, der var kedsommeligt, i sammenligning med denne 
vidunderlige, altid ny og ubegribelige verden, som han aldrig 
før havde kendt noget til. Og til sidst gik det op for ham, at 
afbrydelsen af hans arbejde var af større betydning for ham end 
selve dette arbejde, han blev grebet af nye interesser, og den 
gamle advokat fik en ny ungdom i stedet for den, han havde sat 
til mellem alle sine bøger. Naturligvis var hans karakter alt for 
udpræget til, at han nogen sinde kunne blive andet end tør og 
formel i sin måde at være på, og tillige lidt pedantisk i sin tale. 
Men han læste og tænkte og brugte sine øjne, mens han 
forsynede sin rejsehåndbog med lige så mange 
understregninger og noter som før i tiden sine juridiske værker. 

Han var stødt til selskabet i Cairo, og han havde sluttet et varmt 
venskab med miss Adams og hendes niece. Denne unge 
amerikanske pige med hendes snakken, pågåenhed og altid 
gode humør både morede og interesserede ham, og miss Sadie 
havde til gengæld en blanding af respekt og medlidenhed med 
hans kundskaber og — begrænsninger. De blev altså venner, og 
folk kunne ikke lade være med at smile, når de så hendes glade 
og hans bekymrede ansigt bøjet over den samme rejsebog. 

Det lille skib løb pustende og spruttende op ad floden, idet 
det efterlod en skumhvid stribe bag sig, og med mere støj og 
larm end den største damper, der passerede Atlanten. Oppe på 
dækket under solsejlet sad alle passagererne og ventede på, at 
skibet skulle lægge til enten ved den ene eller den anden 
flodbred, så at de kunne gå i land og bese de endnu et af den 
utallige række af templer. Disse bygninger aftog imidlertid i 
alder, efterhånden som man fjerner sig fra Cairo, og de 
rejsende, der havde set sig mæt på ruinerne i Gizeh og Sahara, 
der hører til det ældste, som menneskehænder har frembragt, 
de blev utålmodige over at skulle betragte templer, der ikke var 
ældre end fra den første kristne tid — ruiner, der ville blive 
betragtet med undren og ærbødighed alle andre steder i verden, 
de respekteres næsten slet ikke i Ægypten. Det var kun med 
ringe interesse, at Koroskos passagerer nu så på de nubiske 
relieffer, der var påvirket af græsk kunst. De kravlede op på høje 
for at se solen stå op over den vilde ørken, og de kunne endnu 
forbavses ved synet af Abu-Simbels store alter, som et eller 
andet gammelt folkeslag har hulet ud i klippen, ligesom man 
huler en ost. Endelig kom de rejsende på den fjerde dag til Wadi 
Halfa, garnisonens grænseby. De var forsinket nogle få timer på 

grund af et lille uheld ved skibets maskine. Den næste morgen 
skulle der foretages en udflugt til den berømte klippe Abusir, 
hvorfra man har et storartet blik ud over den anden katarakt. 
Da passagererne klokken halv ni, efter middagen, sad oppe på 
dækket, kom dragomanen, Mansoor — halvt kopter, halvt syrer 
— som sædvanlig for at meddele programmet for den næste 
dag. 

"Mine damer og herrer," sagde han, og styrtede sig dristigt 
ind i det engelske sprog, som han talte hurtigt, men 
gebrokkent, "i morgen må De alle sammen endelig stå op, når 
gongongen lyder, da vi må begive os tidligt på vej. Nårvier 
ankommet til det sted, hvor æslerne holder og venter på os, har 
vi fire mil at ride gennem ørkenen. På vejen til Abusirs klippe 
passerer vi templet Amon-Ro, der skriver sig fra det attende 
dynasti. Abusirs klippe kaldes Prædikestolen, rimeligvis fordi 
den ligner en prædikestol. Når De har nået den, står De på 
civilisationens grænse, og nogle få skridt endnu vil føre Dem 
ind i dervishernes land. Oppe fra klippens top kan De se 
derind. Når De har passeret toppen, vil De kunne overse den 
anden katarakt, hvis rædselsfulde vilde skønhed og store 
afveksling intet overgår. På dette sted har alle mulige berømte 
folk indridset deres navne — og De vil naturligvis derfor også 
indridse Deres." 

Her gjorde Mansoor en pause, for at lade sine tilhørere le, og 
da de pligtskyldigt gjorde det, bukkede han med tak. "Derpå 
vender De tilbage til Wadi Haifa," sluttede han, "hvor vi bliver i 
to timer for at se kamelhjordene og bazaren, førend vi igen går 
ombord. Jeg ønsker Dem derfor alle en god nat." 

Man så et glimt af hans hvide tænder, hans lange, mørke 
skørt, hans korte engelske overfrakke og røde fez, førend han 
forsvandt ned ad trappen, og samtalen, der var standset ved 
Mansours komme, blev optaget på ny. 

"Jeg stoler på Dem, Mr. Stephens," sagde miss Sadie Adams, 
"De vil fortælle mig alt hvad De ved om Abusir. Jeg holder af at 
vide, hvad det er jeg ser, mens jeg er på stedet, og ikke først 
erfare det seks timer senere, når jeg sidder i min kahyt. Endnu 
har jeg ikke rigtig fået fat på vægmalerierne i Abu-Simbel, 
skønt jeg så dem i går." 

"Jeg har for øjeblikket ganske opgivet alt," sagde hendes 
tante. "Men når jeg engang igen sidder sikkert i Commonwealth 
Avenue, og der ikke mere er nogen dragoman til atjage mig 
afsted, så håber jeg at få tid til at læse om det alt sammen, og så 
antager jeg også, jeg bliver begejstret og ønsker at komme 
tilbage hertil igen. Men det er for resten uhyre elskværdigt af 
Dem, Mr. Stephens, at forklare os tingene." 

"Jeg tænkte nok, De ønskede nøjagtig underretning, og 
derfor har jeg gjort et lille uddrag vedrørende sagen," sagde 
Stephens, og rakte miss Sadie et lille beskrevet papir. Hun så på 
det i det svage lampelys, og gav sig så til at le på sin stille, 
hjertelige måde. 

"Bemeldte Abusir," læste hun højt, "nå, hvad mener De nu 
egentlig med "bemeldte", mr. Stephens. De havde også skrevet 
"Bemeldte" Ramses den Anden på den sidste optegnelse, De gav 
mig." 

"Det er en vane, jeg er kommet i, miss Sadie," sagde 
Stephens, "når jeg i min forretning skriver et memo —" 

"Skriver hvad, mr. Stephens?" 


14 


"Et memo — et memorandum, det ved De nok hvad er. Vi 
skriver så altid bemeldte dit eller dat, for at vise, hvad det 
handler om." 

"Jeg tvivler ikke, på at det er noget, der er ganske 
fortræffeligt," sagde miss Sadie, "kun lyder det så underligt, når 
det anvendes om en afdød ægyptisk konge. Bemeldte Keops — 
synes De ikke, det lyder pudsigt?" 

"Nej, det kan jeg egentlig ikke sige," sagde Stephens. 

"Jeg tænker tit på, om englænderne har mindre humor end 
amerikanerne, eller om det muligvis bare er en anden art af 
humor, de er i besiddelse af," sagde den unge pige. Hun havde 
ofte en besynderlig fraværende måde at tale på, egentlig lød 
det, som tænkte hun kun højt. "Engang troede jeg, de havde 
mindre, men så huskede jeg på Dickens, Thackeray og Barrie og 
mange andre engelske humorister, som vi amerikanere jo 
beundrer over al måde. Desuden ved jeg aldrig af, at jeg 
nogensinde har hørt mennesker le så stærkt som i det teater, vi 
var ii London. Bag ved os sad der en mand, og hver gang han lo, 
vendte tante sig om, for at se, om der ikke stod en dør åben, 
sådan en blæst gjorde han. Men De bruger nu ofte nogle 
komiske udtryk, mr. Stephens." 

"Hvad er det ellers for nogle, der har slået Dem som så 
komiske, miss Sadie?" 

"Jo, dengang De sendte mig billetterne til templet og den lille 
mappe, så begyndte De Deres brev således: "Indlagt vil De 
finde," og nedenunder stod der i klamme: "2 bil.”!" 

"Det er den sædvanlige form i forretninger." 

"Ja, i forretninger," sagde Sadie med i en blid tone. Der blev 
en lille pause. 

Lidt efter sagde miss Adams med den hårde metalagtige 
stemme, hun forsøgte at skjule sin blidhed og godhed under: 
"Der er en ting, jeg ønsker, og det er, at jeg kunne få lov til at 
tale lidt med dette lands lovgivere, så ville jeg foreslå dem nogle 
nøgne fakta. Jeg ville derpå foreslå dem, for det første at indføre 
en øjenvask, og derpå ville jeg stemme for at afskaffe disse 
slørtingester, der forvandler en kvinde til en bylt af bomuld, 
som der kigger et par øjne ud af." 

"Jeg har aldrig forstået, hvorfor de gik med dem," sagde 
Sadie, "indtil jeg en dag så en slå sløret til side. Så vidste jeg 
hvorfor." 

"De irriterer mig forfærdeligt, de fruentimmer," sagde miss 
Adams ivrigt. "Man kunne lige så godt prædike pligt, 
velopdragenhed og renlighed for nogle madrasser. Skal det 
kaldes et godt land, mr. Stephens; nej, hør, ved De hvad, det er 
ikke længere siden end i går, da jeg passerede et af deres huse — 
hvis man kan kalde en sådan mudderpøl for et hus — udenfor 
døren så jeg et par små børn ligge, naturligvis med kager af 
fluer rundt om øjnene, og store huller i deres små kjoler. Hvad 
gør jeg? Jeg springer hurtigt ned af mit æsel, og med mit 
lommetørklæde vasker jeg deres øjne, så godt det var muligt, 
derpå syr jeg hullerne sammen på deres tøj — ja, for i dette land 
kunne jeg lige så godt falde på at gå ud uden min hvide parasol 
som uden nål og tråd. Nu havde jeg imidlertid fået blod på 
tanden, og jeg gik ind i stuen — Gud, sikken et værelse! Jeg 
jagede folkene ud i en fart, smøgede mine ærmer op, og gav mig 
til at gøre rent derinde, som havde jeg været en betalt 
rengøringskone. Jeg fik ikke set mere af dette tempel Abu- 
Simpel, end om jeg var blevet i Boston, men derimod kan jeg 

forsikre Dem, at jeg så mere støv og snavs, end De kan tænke 
Dem samlet på et sted. Fra jeg begyndte, og til jeg igen gik ud af 
det hus, så sort som et skorstensrør, var der vel gået en time, 
eller måske halvanden, men det kan jeg forsikre Dem, det var 
blevet lige så rent og pænt som en splinterny tændstiksæske. Jeg 
havde en New York Herald med mig, og af den klippede jeg 
strimler, som jeg lagde på deres hylder. Men nu skal De høre, 
hvad der så skete. Jeg var gået min vej for at få mig vasket, og da 
jeg igen ville gå forbi huset, så jeg atter de to børn sidde foran 
døren, med lige så mange fluer i øjnene, som før jeg vaskede 
dem, og hver af børnene havde desuden en lille hue på hovedet, 
lavet af New York Herald-papir. Men kære Sadie, klokken er 
allerede ti, vi glemmer rent, at vi skal tidligt op morgen." 

'Å, det er alt for kønt til at gå i seng, se blot, hvor rød himlen 
er og så alle de store stjerner!" sagde Sadie. "Og ørkenen, hvor 
ligger den stille og tavs med skyggerne af de store høje hen over 
sig. Det er imponerende, men også rædselsfuldt. Og tænk så 
på, hvad dragomanen sagde, at her er civilisationens grænse, 
bag ved er der kun barbari og blodsudgydelse, skønt stjernerne 
skinner så fredeligt; er det ikke ligesom at stå ved den skønne 
rand af en glødende vulkan." 

"Å herregud, Sadie, sig nu ikke sådan noget," sagde den 
gamle dame nervøst. "Du kan gøre én helt angst." 

"Jamen, har du ikke den samme følelse, tante? Betragt dog 
denne store ørken, der strækker sig i en uendelighed, indtil den 
forsvinder i mørket. Og lyt så til vindens tungsindige susen. 
Det er det højtideligste, jeg nogensinde har oplevet i mit liv." 

"Det glæder mig virkelig, at vi endelig har fundet noget, der 
er i stand til at gøre dig højtidelig," sagde Sadies tante. 

"Sommetider har jeg været tilbøjelig til at tro, at — Men Gud, 
hvad er det?” 

Inde mellem bakkerne på den anden side af floden lød der en 
høj, gennemtrængende jamren, der steg og sank, indtil den 
endte i et langt, træt hyl. 

'Å, det er bare en sjakal, miss Adams," sagde Stephens. "Jeg 
hørte også en, dengang vi var ude at se sfinksen i måneskin." 

Den gamle, amerikanske dame havde rejst sig op, og man så 
tydeligt, hvor nervøs hun var blevet. 

"Hvis jeg kunne gøre det om igen, ville jeg ikke tage forbi 
Assuan," sagde hun. "Jeg kan ikke begribe, hvad der gik af mig, 
da jeg indlod mig på at tage dig med herhen, Sadie. Din moder 
må jo tro, jeg har mistet min forstand. Hvis der hændte dig 
noget, turde jeg aldrig mere komme hende for øje. Jeg har nu 
set alt, hvad jeg bryder mig om at se på denne flod, og jeg ville 
bare ønske, vi igen var i Cairo." 

"Hvad er det for noget, tante, det ligner dig jo slet ikke at 
være sådan en kujon." 

"Nej, jeg forstår det heller ikke selv, Sadie, men jeg føler mig 
nu så underlig, og det dyrs hylen var mere end jeg kunne 
udholde. En trøst er der da: i morgen går turen igen hjemefter, 
så snart vi har set den klippe eller det tempel, eller hvad det nu 
er. Jeg har haft mere end nok af templer, mr. Stephens. Jeg 
skulle såmænd ikke beklage mig en smule, hvis jeg aldrig så et 
eneste mere. Kom nu, Sadie! Godnat!" 

"Godnat! Godnat, miss Adams." 

De to damer gik ned i deres kahyt. 

Monsieur Fardet sad og talte sagte og fortroligt med 
Headingley, mens han blæste røgen ud fra sin cigaret. 

"Dervisher, mr. Headingley," sagde han på udmærket 
engelsk, skønt han naturligvis delte stavelserne på den for 
franskmand ejendommelige måde. "Der er ingen dervisher. De 
eksisterer slet ikke." 

"Ikke? Jeg troede skovene var fulde af dem," sagde 
amerikaneren. 

Monsieur Fardet så hen i den retning, hvor oberst Cochranes 
cigar lyste i mørket. 

"De er amerikaner, og De holder ikke af englænderne," sagde 
han hviskende. "Det er noget, vi godt ved her på fastlandet, at 
amerikanerne er modstandere af englænderne." 

"Nå, ja," sagde Headingley på sin langsomme, tankefulde 
måde, "jeg vil ikke nægte, at der er nogle af os, der har en vis 
antipati — i særdeleshed de, som er af irsk oprindelse, kan jo 
nok være rasende på englænderne, men de allerfleste af os 
tænker dog altid med venlighed på moderlandet. De forstår 
nok, de kan være irriterende til sine tider, men alligevel de 
hører dog til vore egne, det kan vi ikke sådan krænge af os." 

"Eh bien!" sagde franskmanden. "Jeg kan imidlertid sige til 
Dem, hvad jeg ikke kan sige til de andre. Og jeg gentager, der er 
ingen dervisher. Det var en opdigtelse af lord Cromer, som han 
fortalte i 1885." 

"Det er da ikke Deres mening?" udbrød Headingley. 

"Det er en almindelig kendt sag i Paris, det har stået trykt i La 
Patrie og i flere af vore velunderrettede blade." 

"Men det er jo utroligt," sagde Headingley. "Er det virkelig 
Deres mening at ville fortælle mig, monsieur Fardet, at sejren 
ved Khartoum og Gordons død og alt det øvrige ikke er andet 
end opspind?" 

"Jeg vil ikke benægte, at der var en opstand, men den var 
ganske lokal og er nu helt glemt. Og siden har der været 
fuldstændig fred i Sudan." 

"Men, monsieur Fardet, jeg har jo både hørt og læst om slag 
og kampe, når araberne forsøger at trænge ind i Ægypten. For 
to dage siden, da vi passerede Toski, sagde dragomanen jo, at 
der havde været en større opstand. Skulle det da også være bare 
snak?” 

"Å, kære ven. De kender ikke englænderne. De ser dem, som 
de sidder med deres piber og veltilfredse miner, og De siger til 
Dem selv: Nej, disse mennesker er godmodige og rare, de vil 
såmænd ikke gøre nogen noget ondt, og alligevel sidder de bare 
og pønser på, hvad de nu skal spekulere ud. "Her ligger 
Ægypten,” siger de. "Allons!" Og ned styrter de sig som en måge 
over en brødskorpe. "Her har I ikke noget at gøre,” siger verden. 
"Væk med jer!" Men englænderne er allerede begyndt at rydde 
op, ligesom den stakkels miss Adams, da hun trængte ind i 
araberens hytte. "Væk!" siger verden på ny. "Javel," svarer 
englænderne, "Vent bare lidt, til jeg har fået ryddet op og gjort 
pænt her først." Verden venter nu tålmodigt et år eller to, så 
siger den igen: "Nu skal I gå jeres vej." — "Vent bare lidt," svarer 
englænderne igen, "der er netop lidt uroligt i Khartoum, når jeg 
har fået det ordnet, er der ingen der skal være gladere end jeg 
over at komme bort." Verden venter igen, til det hele er forbi, så 
siger den atter: "Gå nu med jer." Men så svarer englænderne: 
"Hvor er det muligt, der er jo bestandig kiv og strid hernede; 
hvis vi forlader Ægypten, bliver det helt væltet over ende." — 
"Men der er jo aldeles ikke nogen krig dernede," siger så verden. 
"Er der ikke det," siger englænderne, og i løbet af en uge vrimler 

bladene af fortællinger om dervishernes ny opstande. Men 
heldigvis er vi jo ikke alle blinde, mr. Headingley. Vi ser meget 
vel, hvorledes sagen forholder sig. Nogle få beduiner, en lille 
pengegave, nogle få tomme patroner — og der har vi en 
opstand!" 

"Det morer mig at høre, hvorledes sagen forholder sig," sagde' 
amerikaneren, "for den har ofte nok forbavset mig. Men hvad 
har nu egentlig England ud af den historie?" 

"De får landet, monsieur." 

"Nå, ja. De mener for eksempel, at der gives englænderne 
gunstigere koncessioner?" 

"Nej, de er ens for alle." 

"Men de gives kun til englændere." 

"Netop." 

"Som nu jernbanen, der bygges tværs gennem landet, langs 
med floden, det vil blive et godt foretagende for englænderne?" 

Monsieur Fardet var en ærlig mand, selv om hans fantasi var 
stor. 

"Det er et fransk selskab, som anlægger den," sagde han. 

Amerikaneren så forbavset ud. 

"Det lader alligevel ikke til at englænderne har meget for 
deres ulejlighed," sagde han. "Men der må vel være noget et eller 
andet sted. Ægypten må vel klæde og betale alle disse rødkjoler." 

"Ægypten? Nej, det gør England." 

"Ja, England kan vel bedst selv dømme i den sag; men det 
forekommer mig, at de påtager sig en del ulejlighed uden at få 
synderligt udbytte. Og når de har lyst til at beskytte landets 
grænser mod dervisherne, så kan jeg egentlig ikke forstå, hvem 
der kan have noget imod det. De må jo da indrømme, at landet 

er gået frem efter englændernes komme. Det viser de tiltagende 
indtægter. Jeg hører også, at de fattige mennesker nu kan få 
deres ret, hvad de ikke kunne før." 

"Jamen hvad skal de her?" råbte nu franskmanden ivrigt og 
vredt. "Lad dem rejse hjem til deres ø. Vi kan ikke have dem til 
at oversvømme hele verden." 

"Ja, for os amerikanere, der altid lever i vort eget land, synes 
det jo nok underligt, at I europæere altid skal overrende lande, 
hvor I ingenting har at gøre. Men naturligvis, det er let nok for 
os at tale således, for vi har jo stadig plads nok. Når vi engang 
begynder at skubbe hinanden ud i havet, vil vi nok også lægge 
os efter at oprette annekser. Og netop nu fortiden, så er der her 
i Nordafrika italienerne i Abyssinien, englænderne i Ægypten, 
franskmændene i Algier —" 

"Algier!" råbte monsieur Fardet. "Algier tilhører Frankrig. Ja, 
De ler, værsågod. Må jeg ønske Dem godnat!" 

Han rejste sig hurtigt og gik ned i sin kahyt, helt stiv og 
stram af oprørt patriotisme. 

Den unge amerikaner sad lidt og betænkte sig, om han mon 
skulle gå ned i sin kahyt og skrive dagens oplevelser ned i sin 
dagbog, som han holdt for bagefter at sende den til sin søster, 
der sad hjemme. Men i den anden ende af skibet sad endnu 
oberst Cochrane og Cecil Brown endnu og talte sammen. 
Headingley havde nok lyst til at slutte sig til dem, men han 
vidste ikke, hvorledes han skulle gribe sagen an. Så klarede 
obersten sagen for ham. 

"Nå, Headingley, kom De her hen," sagde han, idet han 
skubbede en feltstol hen til ham: "De trænger vist til en 
modgift. Jeg kan se på Dem, at Fardet har fyldt Dem med 
politik." 

"Jeg kan også altid se på hans skuldre, når han præker la haute 
politique," sagde diplomaten, "men det er virkelig helligbrøde på 
en nat som denne. Det er jo en hel nocturne i blåt og sølv, som 
månen skinner hen over ørkenen. I en af Mendelsohns sange er 
der en stemning, der gengiver denne nat — denne følelse af 
umådelighed, af uendelighed, vindens skrig hen over en 
endeløs vidde. De sarte følelser, der ikke kan omsættes i ord, 
kan dog antydes i akkorder og harmonier." 

"Ja," sagde amerikaneren, "det hele forekommer også mig i 
aften vildere og mere øde end ellers. Jeg har her den samme 
følelse af skånselsløs magt, som på en kold, mørk vinterdag ude 
på Atlanten. Måske kommer det af, at vi føler, vi nu står 
udenfor lands lov og ret. Hvor langt borte antager De nu, vi er 
fra dervisherne, oberst Cochrane?" 

"Ja," sagde oberst Cochrane, "til den ene side har vi jo den 
ægyptiske befæstede lejr Sarras, omtrent en fyrre miles mod 
syd. Og så kommer der en tres miles øde landstrækninger, 
førend vi når ind til dem ved deres udpost ved Akasheh. Men 
hertil den anden side er der intet mellem dem og os." 

"Abusir ligger jo til denne side, ikke sandt?" 

"Jo. Og derfor blev det også forbudt forrige år at foretage 
udflugter til Abusir, men nu er alt jo roligere." 

"Ja, men hvad vil kunne forhindre dem i at komme ned her til 
denne side?" 

"Der er ingenting, som kan forhindre dem," sagde Cecil 
Brown på sin stille måde. 

"Nej, ikke andet, end at de er bange. At komme herhen ville 
være den letteste sag af verden, vanskeligheden ligger i at 
komme væk igen. De ville vanskeligt kunne komme bort, når 
deres kameler var udmattede, og Halfas garnison forfulgte dem 
på deres friske dyr. Det ved de lige så godt som vi, og det er det, 
der afholder dem fra at gøre forsøget." 

"Jeg tror ikke, det er så sikkert endda at regne med 
dervishernes frygt," bemærkede Brown. "Vi må altid huske på, 
at de ikke handler ud fra samme motiver som andre 
mennesker. Mange af dem vil hellere end gerne dø, og der alle 
sammen fuldkommen overbevist om, at der eksisterer en 
anden tilværelse. De eksisterer som et reductio ad absurdum på 
alt bigotteri — et bevis på, hvor sikkert det leder til rent og skært 
barbari." 

"De mener, disse mennesker er til stor skade for Ægypten," 
sagde amerikaneren. "Det lader dog for resten til, at 

meningerne om det er delte. Nu for eksempel monsieur Fardet, 
han lader ikke til at anse dem for så særdeles farlige." 

"Jeg er ikke nogen rig mand," sagde oberst Cochrane efter en 
lille pause, "men jeg holder alt, hvad jeg ejer, på, at der ikke ville 
gå tre år, efter at det engelske militær var trukket tilbage, 
førend dervisherne ville sejle på Middelhavet. Og hvad tror De, 
der blev af Ægyptens civilisation, hvor ville de hundreder af 
millioner, der er blevet investeret i dette land, være henne? Og 
alle monumenterne, som hele den civiliserede verden betragter 
som den kostbareste erindring om fortiden?" 

"Nej, stop nu, oberst," sagde Headingley smilende, "De vil da 
ikke fortælle os, at De tror, de vil sløjfe pyramiderne?" 

"Man kan slet ikke sige, hvad de vil gøre. Der er ingen 
billedstormer i verden så fanatisk som en ekstrem 
muhamedaner. Sidste gang, de oversvømmede landet, brændte 
de biblioteket i Alexandria. De husker nok, at enhver 
fremstilling af mennesket er forbudt i Koranen. En statue er 
altid en irreligiøs genstand i deres øjne. Og hvad tror de, de fyre 
bryder sig om Europas følelser? Jo mere de kan såre dem, jo 
gladere er de. Både sfinksen, kolossen og Abu Simbels statuer 
ville komme til at synke i grus — ligesom helgenbillederne i 
England for Cromwells lejesvende." 

"Nå ja, ja," sagde Headingley på sin langsomme, tankefulde 
måde, "lad os antage, jeg indrømmer Dem, at dervisherne 
kunne komme til at oversvømme Ægypten, og lad os også 
antage, at I englændere holder dem borte. Men sig mig så bare, 
hvad ret I har til at øde alle de millioner af dollars og alle disse 
menneskeliv? Hvad mere har I ud af det end Frankrig eller 

Tyskland eller ethvert andet land, der ikke risikerer noget, og 
som ikke bruger en skilling?" 

"Der er grumme mange englændere, der gør sig selv netop 
det samme spørgsmål," sagde Cecil Brown. "Efter min mening 
har vi såmænd allerede alt for længe været verdens 
politibetjente. Vi har ageret politi på søen mod piraterne og 
slavehandlerne. Nu er vi politi i Ægypten mod dervisherne, 
røverbanderne, og mod enhver fare, der truer civilisationen. 
Der er ikke en gal præst eller heksedoktor eller nogen som helst 
anden galning i verden, uden at han gør sig bekendt ved at 
snigmyrde den nærmeste britiske officer. Man bliver til sidst 
træt af det. Gør kurderne oprør i Lilleasien, spørger straks hele 
verden, hvorfor England ikke har forhindret det. Er der mytteri 
i Ægypten eller jihad i Sudan, så er det altid England, der skal 
ordne det. Og altid bliver vi skældt ud, ligesom politibetjentene, 
når de napper en slyngel mellem hans kammerater. Vi får prygl 
og ingen tak, hvorfor skal vi så gøre det? Lad Europa feje for sin 
egen dør." 

"Nuvel," sagde oberst Cochrane, idet han lagde sit ene ben 
over det andet og lænede sig frem med en mine, der tydeligt 
sagde, at han var af en anden mening. "Jeg er aldeles ikke enig 
med Dem, Brown, og jeg finder, at det at forsvare sådan en 
opfattelse er at have et meget begrænset syn på vore nationale 
pligter. Jeg mener, at bag alle nationale interesser og alt 
diplomati, ligger der en stor ledende magt — et forsyn — noget, 
der søger at få det bedste ud af enhver nation, og bruge det til 
fælles bedste. Når en nation holder op med at være ansvarlig, er 
det på tide, den kommer på hospitalet et par århundreder, som 
Spanien og Grækenland — så har den ingen dyder mere. En 

mand og en nation fødes ikke blot for at gøre, hvad der morer 
og behager dem og hvad de har fordel af. Ofte må de udføre, 
hvad der både er ubehageligt og uprofitabelt; men når det er 
indlysende, at det er rigtigt, er det fejt ikke at gøre det." 

Headingley nikkede bifaldende. 

"Enhver har sin mission. Tyskland har sin styrke i den 
abstrakte tænkning. Frankrigs styrke ligger i det litterære, i 
kunsten og i det yndefulde. Men De og jeg, vi har mellem vore 
bedste mænd en højere mening om moral og pligt mod andre 
mennesker. Og disse to egenskaber er det netop, der behøves 
for at styre de svagere racer. De kan ikke hjælpe dem ved 
abstrakt tænkning eller yndefuld kunst, men kun ved den 
moralske sans, der holder retfærdighedens vægtskål lige, og 
bevarer sig selv fri for enhver fordærvelse. Det er også derved, 
vi regerer Indien, vi kom der i følge naturens love, ligesom luft 
strømmer ind i et tomt rum. Og hele verden over, med eller 
mod vor vilje og interesse drages vi på samme måde. Og det vil 
også vise sig ovre hos jer. Skæbnens magt viltvinge jer til at 
undertvinge hele Amerika fra Mexico til Ildlandet." 

Headingley fløjtede. 

"Vore jingoer ville blive henrykte over at høre Dem tale, 
oberst Cochrane," sagde han. "De ville stemme Dem ind i 
Senatet øjeblikkelig og gøre Dem til formand for komiteen for 
udenrigspolitikken." 

"Ja, verden er lille, og den bliver mindre for hver dag. Den er 
et eneste organisk legeme, en plet koldbrand er nok til at 
forgifte det hele. Der er ingen plads for en uærlig, udygtig, 
tyrannisk, uansvarlig regering. Og så længe den findes, vil den 
blive en kilde til bekymring og fare. Men der er mange 

folkeslag, der er så uimodtagelige for forbedring, at vi aldrig 
kan håbe at skaffe dem en god regering. Hvad skal man i så 
tilfælde gøre? I tidligere tid sørgede Forsynet for, at en sådan 
race blev ødelagt af en, der var stærkere. En Attila eller 
Tamerlan huggede den svagere gren af. Nu har vi mere 
medlidende herskere, eller er blevet mere avancerede i vor 
tankegang. Det har vi vist både i de centralasiatiske khanater og 
de lande, vi beskytter i Indien. Og når arbejdet skal udføres, og 
vi er de dygtigste til at gøre det, så mener jeg, det ville være 
både fejt og forbryderisk at vige tilbage for det." 

"Jamen, hvem skal bestemme, om det er bedst, at I tager 
affære der?" spurgte amerikaneren, "Ethvert rovbegærligt land 
kunne bemægtige sig ethvert land i verden under det påskud." 

"Begivenheder — ubønhørlige, uundgåelige begivenheder — 
vil afgøre det. Tag tilfældet her i Ægypten for eksempel. I året 
1881 lå intet i verden fjernere for vort folk end tanken om at 
blande sig i Ægyptens anliggender. Året derefter, 1882, besad vi 
landet. Der var intet valg. Begivenhederne lod os ikke have 
noget valg. Først et blodbad i Alexandrias grader, derpå 
forsøget på at fordrive vor flåde — som lå der i følge en 
højtidelig traktat — førte til bombardementet, som igen førte til 
en landgang for at redde byen for ødelæggelse. Denne landgang 
førte til yderligere operationer — og nu er vi her, og i besiddelse 
aflandet. Da forvirringen var på sit højeste, tiggede og bad vi 
franskmændene og flere andre om at komme og hjælpe os med 
at bringe orden i tingene, men alle forlod de os, da der var 
arbejde at gøre, skønt de nu er rede nok til at skælde os ud og 
lægge os hindringer i vejen. Og da vi forsøgte at trække os ud af 
det, kom denne vilde opstand af dervisherne, og vi blev nødt til 

at sætte os endnu mere fast. Vi har aldrig søgt denne gerning, 
men når vi engang har påtaget os den, skal vi også udføre den 
ordentligt. Vi har indført retfærdighed i landet, ærlighed i 
administrationen, og beskyttelse for den fattige mand. I de 
sidste tolv år har landet gjort større fremskridt end i de 
forløbne tolv hundrede år, der er gået siden den muslimske 
invasion i 700-tallet. Og med undtagelse af et par hundrede 
mennesker, som giver deres penge ud her i landet, har England 
hverken direkte eller indirekte tjent en skilling ved den affære. 
Jeg tror ikke, De i hele verdenshistorien vil finde en gerning, 
der er mere har været mere uinteresseret eller heldigere 
udført." 

Headingley tog tankefuld et par drag på sin cigaret. 

"I Boston ligger der et hus i nærheden af, hvor vi bor, som 
ødelægger hele egnen," sagde han. "Det flyder med gamle stole 
på grunden, tagstenene er løse, og haven er et vildnis, men 
alligevel ved jeg dog ikke, om jeg synes, at naboerne har ret til at 
storme derind og ordne sagen på deres egen måde." 

"Heller ikke hvis der opstod brand?" spurgte obersten. 

Headingley lo og rejste sig op fra feltstolen. 

"Nuvel, det står der ikke noget om i Monroe-doktrinen, 
oberst," sagde han. "Jeg begynder at tro, at det moderne 
Ægypten er lige så interessant som det gamle, og at Ramses den 
Anden måske ikke er den sidste levende mand i landet." 

De to englændere rejste sig og gabte. 

"Ja, det er et underligt lune af skæbnen at sende mænd fra en 
lille ø over Atlanten for at regere faraonernes land. Og vi vil 
komme til at forlade det uden at efterlade noget spor på dette 
folkeslag, som landet dog hører til; det er nemlig ikke 

angelsaksernes vane at indridse deres gerninger på klipper. Og 
jeg er overbevist om, at Cairos dræning vil blive det arbejde, vi 
har udført, der holder sig længst, med mindre det om en 
tusinde år bliver bevist, at det var Hyksos-kongerne, der 
udførte det," bemærkede Cecil Brown. "Men der kommer resten 
af vort selskab hjem fra deres tur." 

Nedenunder kunne man høre lyden af mrs. Belmonts bløde, 
irske stemme, afbrudt af hendes mands dybere røst. Pastor 
Stuart, den fede præst fra Birmingham, stredes med en 
støjende æseldriver om nogle piastre, og de andre af selskabet 
blandede sig med latter og gode råd i striden. Så døde støjen 
hen, passagererne fra dækket kom ned ad trappen, man 
ønskede hinanden godnat, der blev smækket med døre, og lidt 
efter lå det lille skib, stille og mørkt, i skyggen af den høje 
flodbred. Bagved lå den uendelige, vilde, uforanderlige ørken, 
strågul og drømmeagtig i månelyset, isprængt med sorte 
skygger fra de omliggende højder. 

"Stoppa! Backa!" skreg den indfødte lods til den europæiske 
maskinmester. 

Dampskibets brede og flade bov var plasket ind i det bløde, 
brune mudder, og strømmen havde ført bådens side ind mod 
bredden. Det lange gangbræt var lagt til og de seks høje 
soldater, der skulle udgøre eskorten, stod opstillet inde på land; 
deres lyseblå guldkantede zuav-uniform med den gule og røde 
hue formelig strålede i det klare morgenlys. 

Over dem, oppe på toppen af skrænten stod allerede æslerne 
ordnet i en lang række. Luften var fyldt af drengenes råben og 
skrigen. Med gennemtrængende skarpe stemmer priste de hver 
for sig i høje toner sit eget dyr og rakkede på samme tid 
naboens ned. 

Oberst Cochrane og mr. Belmont stod sammen oppe på 
skibet, begge iført den bredskyggede, hvide tropehat omvundet 
med et puggaree, som turisterne ynder. Miss Adams og hendes 
niece stod ved siden af den og lænede sig mod skibets 
jernræling. 

"Det er kedeligt, Belmont, at Deres kone ikke kommer med," 
sagde obersten. 

"Jeg tror, hun i går fik et let solstik. Hun har stærk hovedpine 
idag." 

Hans stemme var fuld og kraftig ligesom hans skikkelse. 

"Jeg ville være blevet hos hende," sagde den ældre miss 
Adams, "men så hørte jeg, at mrs. Schlesinger finder rideturen 
alt for lang, og da hun tillige har nogle nødvendige breve at 

skrive, bliver hun hjemme. Deres frue bliver altså ikke helt 
alene." 

"Det var rigtig elskværdigt af Dem, miss Adams. Men for 
resten er vi jo allerede tilbage igen klokken to." 

"Er det sikkert?" 

"Det må det være, for vi skal ikke have frokost med os, og vi 
vil da være ligefrem udhungrede til den tid." 

"Ja, jeg tror nok, vi vil sætte pris på rhinskvin og seltservand 
til den tid, om ikke andet," sagde obersten. "Sådan en ørkentur 
må kunne gøre selv den værste vin velsmagende." 

"Er De færdige, mine damer og herrer!" råbte Mansour. Med 
de flagrende klæder og sit skægløse ansigt lignede dragomanen 
en præst. "Vi må begive os tidligt afsted, for at kunne være 
tilbage førend den værste hede." Det var med et næsten 
faderligt blik, han betragtede den lille forsamling af turister. 
"De skal tage Deres grønne briller med, miss Adams, der er et 
stærkt lys ude i ørkenen … Å, mr. Stuart, jeg har reserveret et 
særligt udmærket æsel til Dem — præmie-æsel, det bliver altid 
gemt til de sværeste herrer … De behøver ikke at tage Deres 
billetter til monumenterne med i dag … Ja, vil De så være så god 
at komme, mine damer og herrer!" 

Det så ud som en komisk frise, da passagererne, en efter en 
gik hen over gangbrættet og op ad den brune smuldrende 
skrænt. Først kom mr. Stephens, en tynd, tør, alvorlig skikkelse, 
iført en engelsk stråhat. Hans røde Baedeker skinnede under 
den ene arm, og i hånden holdt han et lille stykke papir, det så 
ud til at være hans noter. Da de skulle gå op ad skrænten, tog 
han miss Adams under den ene arm og miss Sadie under den 
anden. Pludselig hørte man den unge piges friske klare latter, 

da Baedeker'en trillede ned foran deres fødder. Derpå fulgte 
oberst Cochrane og mr. Belmont; deres bredskyggede hatte 
rørte ved hinanden under deres ivrige diskussion vedr. de 
forskellige våbens fortræffeligheder, det være sig Mauser, Lebel 
eller Lee-Metford. Bag ved dem kom Cecil Brown, stilfærdig, 
kynisk og behersket. Den fede præst arbejdede sig langsomt op 
ad skrænten, mens han sagde forskellige småvittigheder om 
sine dårligdomme. "Jeg hører tilde mænd, der bærer alting 
foran sig," sagde han, så med et angrende blik på sin mave, og 
lo stakåndet over sin egen lille spøg. Allersidst kom Headingley, 
slank og høj, med sine ludende studerekammerskuldre; 
sammen med ham gik Fardet, denne godmodige, ivrige, altid 
snakkende pariser. 

"De har vel set, vi skal have eskorte i dag," hviskede han til sin 
ledsager. 

"Ja, det ser jeg." 

"Puh!" sagde franskmanden, og slog spottende ud med 
armene, "Man kunne lige så godt forlange eskorte mellem Paris 
og Versailles. Men det hører med til komedien, mr. Headingley. 
Ingen lader sig narre af det, men det er en del af komedien. 
Pourquoi ces dråles de militaires, dragomane, hein?" 

Det hørte med til dragomanens bestilling at være elskværdig 
over for alle, så han sig derfor forsigtigt omkring, førend han 
svarede, for at forvisse sig om, at alle englænderne var ude af 
hørevidde. 

"C'est ridicule, monsieur!" sagde han og trak på skuldrene. "Mais 
que voulez-vous? C'est Vordre officiel Egyptien." 

"Egyptien! Pah, Anglais, Anglais — toujours Anglais!" råbte den 
vrede franskmand. 

Frisen var blevet endnu mere komisk end før, men var 
pludselig blevet forvandlet: nu bestod den af ridende figurer, 
der tegnede sig skarpt mod den mørkeblå ægyptiske himmel. 
Selv de, der aldrig før har redet, er nødt til at gøre det i 
Ægypten, og når æslerne sætter i galop er det et vidunderligt og 
enestående syn at se alle disse flagrende slør og krampagtige 
hænder, alle disse skikkelser med de forfærdede ansigter, mens 
de bliver slynget frem og tilbage. Belmont sad og balancerede 
sin firskårne figur på et lille, hvidt æsel og vinkede med hatten 
til sin kone, der var kommet op på Koroskos salondæk. Cochrane 
sad lige op og ned på sit æsel med en meget militær holdning, 
hænderne lavt, hovedet hævet og hælene nede. Ved siden at 
ham red den unge diplomat med sænkede øjenlåg, som mente 
han ørkenen ikke var noget videre respektabelt skue, og som 
forekom selve universet ham betænkeligt. Efter dem kom det 
øvrige selskab i forskellige stadier af misfornøjelse og 
ildebefindende, og bag hvert æsel løb en brun, larmende dreng. 
Når de så sig tilbage kunne de endnu øjne den lille, blyfarvede 
hjuldamper og mrs. Belmont, der stod på dækket og vinkede 
med sit lommetørklæde. I det fjerne strakte den brede, brune 
strøm sig i lange bugtninger, indtil den en fire-fem mile borte 
løb forbi den lille firkant af hvide blokhuse, der stod på de sorte, 
takkede høje og markerede det yderste punkt af Wadi Haifa, 
der havde været deres udgangspunkt denne morgen. 

"Er det ikke bare alt for smukt?" råbte Sadie fornøjet. "Og se, 
jeg har fået et æsel, der går på ruller og sadlen er ligefrem 
elegant. Har De nogensinde set noget så kunstigt, som disse 
kugler og småsager omkring mit æsels hals? De må lave et 

indlæg om bemeldte æsel, mr. Stephens. Er det ikke det juridisk 
rigtige udtryk?” 

Stephen så hen på det smukke, glade, kåde ansigt, der så op 
på ham under den kokette stråhat, og han ønskede, han bare 
havde haft mod til at fortælle hende på hendes eget sprog, at 
hun var alt for sød. Men han frygtede over alt i verden at 
komme til at fornærme hende, og derved måske sætte en 
stopper for deres nuværende behagelige fortrolighed. 
Komplimenten svandt derfor ind til et smil. 

"De ser meget lykkelig ud," sagde han. 

"Ja, hvem kan lade være med det, når luften er så tør og klar, 
himlen så blå, sandet så gult, og man så tilmed har sådan et 
storartet æsel. Jeg har netop alt, hvad jeg behøver her i verden 
for at være lykkelig." 

"Alt?" 

"Ja, alt hvad jeg da har brug for i øjeblikket." 

"De ved vel slet ikke, hvad det vil sige at være bedrøvet?" 

'Å jo, jeg kan være så ulykkelig, at jeg slet ikke kan tale. I 
Smiths Institut kunne jeg sidde og græde flere dage i træk, og 
de andre unge piger var helt tossede for at få at vide, hvorfor jeg 
græd, og de grundede i det uendelige på, hvorfor jeg ikke ville 
fortælle dem grunden, men jeg kendte den jo ikke engang selv. 
De ved nok, det kan komme over en som en stor, sort skygge, og 
man ved ikke hvorfor, men man må underkaste sig det og være 
ulykkelig." 

"Men De har aldrig haft nogen rigtig grund til at være 
ulykkelig?" 

"Nej, mr. Stephens, jeg har altid haft det så godt hele livet 
igennem, jeg tror virkelig ikke, når jeg tænker efter, at jeg 

nogensinde har haft en rigtig grund til at være bedrøvet." 

"Så vil jeg ønske, miss Sadie, ønske af hele mit hjerte, at De vil 
være i stand til at sige det samme, når De engang har nået 
Deres tantes alder. Men er det ikke hende, som kalder?" 

'Å, mr. Stephens, jeg ville ønske, De ville slå min æseldreng 
med Deres pisk, hvis han igen prygler mit æsel," råbte miss 
Adams, som sad på et højt, stivbenet dyr. "Hør dragoman, 
Mansour, sig til drengen, at jeg ikke vil have dyret mishandlet, 
og at han bør skamme sig over sig selv. Ja, det er netop hvad du 
bør, din lille slyngel. Han ler af mig, ligesom han var en 
tandpastareklame. Tror De, mr. Stephens, at hvis jeg strikkede 
den sorte soldat der et par uldne strømper, han så fik lov til at 
gå med dem? Den stakkels fyr har bandager omkring benene." 

"Det er hans viklers, miss Adams," sagde oberst Cochrane, 
idet han så sig tilbage på hende, "i Indien har vi altid fundet, at 
de var det bekvemmeste til march, de er langt behageligere end 
rigtige strømper." 

"Virkelig? Jeg kommer til at tænke på en syg hest ved at se 
dem. Det er nu alligevel ganske flot at have disse soldater med, 
skønt monsieur Fardet fortæller mig, at der ikke er det ringeste 
at frygte for os." 

"Det er bare min mening, miss Adams," sagde franskmanden 
hurtigt, "oberst Cochrane har måske en helt anden." 

"Det er monsieur Fardets opfattelse mod de officerers, der 
har ansvaret for at beskytte grænsen," sagde obersten køligt. 
"Men vi kan vel nok alle være enige i, at det gør det hele mere 
malerisk." 

På deres højre hånd lå ørkenen i lange sandkurver, ligesom 
klitter, der havde kranset en glemt, forhistorisk sø. Da de 

ridende kom op på toppen af dem, kunne de se de sorte, ujævne 
rester af de besynderlige vulkanske høje, som hævede sig på den 
libyske side. Og på kammen af de lave sandhøje fik de af og til 
øje på en høj, himmelblå soldat, der gik hurtigt afsted med sin 
riffel med kolben vendt nedefter. Et øjeblik tegnede den slanke, 
krigerske skikkelse sin skarpe silhuet mod himlen. Så forsvandt 
han i en sænkning af terrænet, mens nogle hundrede alen 
længere borte en ny dukkede frem for at forsvinde lige så 
hurtigt. 

"Hvad bestiller de her?" spurgte Sadie, idet hun iagttog disse 
skikkelser, der lod til at være i evig bevægelse. "De minder mig 
om drengene i hotellerne i Staterne." 

"Jeg tænkte mig nok, der ville blive spurgt om disse 
mennesker," sagde mr. Stephens, der aldrig var lykkeligere, end 
når han kunne tilfredsstille et ønske af den smukke 
amerikanerinde. "Jeg gjorde derfor et par optegnelser i morges 
inde i skibets bibliotek. Her har jeg det — bemeldte — altså, om 
de sorte soldater. Jeg har noteret, at de hører til den tiende 
sudanske bataljon og rekrutteres fra dinka- og shilluk- 
stammerne — to negerstammer, der lever syd for dervishernes 
land, nær ved ækvator." 

"Hvorledes er det muligt at bringe rekrutterne gennem 
dervishernes land?" spurgte Headingley skarpt. 

"Å, det tror jeg nu ikke volder så store vanskeligheder," sagde 
monsieur Fardet og blinkede til amerikaneren. 

"De ældste af disse soldater er endnu rester af de gamle sorte 
bataljoner. Nogle af dem har tjent under Gordon ved Khartoum 
og bærer hans medalje. Og af de andre er mange desertører fra 
mahdiens hær," sagde obersten. 

"Nå ja, så længe man ikke har brug for dem, ser de jo ganske 
flotte ud med deres blå uniformer," bemærkede miss Adams. 
"Men hvis der kom noget på, ville jeg nok ønske, at de var 
mindre maleriske og lidt mere hvide." 

"Det er jeg nu slet ikke vis på ville være bedre, miss Adams," 
sagde obersten, "jeg har set disse fyre på valpladsen, og jeg kan 
forsikre Dem om, at jeg har den største tillid til deres 
tapperhed." 

"Ja, jeg vil nu helst tro Dem på Deres ord, uden at få bevis for 
det," sagde miss Adams, med en bestemthed, der fik dem alle til 
at smile. 

Vejen havde indtil nu stadig fulgt flodens leje. Strømmen 
brusede afsted til venstre for turisterne, kun en håndsbredde 
dyb og med en stærk strøm efter at have passeret katarakterne 
ovenfor. Her og der blev strømmen standset af en sort, 
skinnende klippe, som skummet stod højt op om. Længere 
borte kunne de se det lysende hvide vandfald, og skrænterne 
blev til ujævne klipper, oven over hvilke man så en besynderlig 
fremragende, halvkugleformet klippe. Dragomanen havde ikke 
behøvet at fortælle de rejsende, at dette var det berømte 
oldtidsmindesmærke, som de styrede hen imod. Foran dem lå 
en lang, jævn slette og æslerne satte derfor i galop. Længere 
borte lå spredte klipper, de tegnede sig sorte på orangegult, og 
midt imellem dem rejste der sig nogle knækkede piller og en 
lang væg fyldt med relieffer. Den var grå og massiv og så mere 
ud til at være et værk af naturen end af menneskehånd. Den 
fede, glinsende dragoman var stået af sit æsel, han stod nu i 
sine skørter og overfrakke og ventede på, at de rejsende skulle 
samle sig om ham. 

"Dette tempel, mine damer og herrer," brølede han med en 
mine som en auktionsholder, der er i færd med at sælge tingen 
til den højstbydende, "er en særlig smuk levning fra det attende 
dynasti. Her ser De Thotmes den Tredjes kartouche," med sin 
pisk pegede han på de grove, men tydelige hieroglyffer på 
muren over sig. "Han levede seksten hundrede år før Kristus, og 
dette værk her er udført til minde om hans sejre i 
Mesopotamien. Dette er en fremstilling af hans liv, lige fra den 
tid, da han levede hos sin moder, indtil han vendte hjem med 
fanger lænkede til sin vogn. Her ser De ham blive kronet i 
Nedreægypten, mens Øvreægypten holder stor ofring for guden 
Amon-Ra til ære for sejren. Han fører sine fanger foran sig, og 
han hugger den højre hånd af hver eneste af dem. Her i hjørnet 
ser De en lille bunke — alt sammen højrehænder." 

"Sandelig, om jeg ville have holdt af at være her på den tid," 
sagde miss Adams. 

"Men der er slet ingen forandring sket siden den gang," 
bemærkede Cecil Brown. "Østerland er og bliver Østerland. Jeg 
er overbevist om, at en hundrede mil, ja måske endda mindre, 
fra hvor vi nu er —" 

"Hold dog mund," hviskede obersten, og hele selskabet gik 
ned langs med muren, alle sammen med deres store hatte 
skubbet tilbage og ansigterne i vejret. Solen gød en hård glans 
over den grå mur og tegnede turisternes sorte skyggebilleder på 
den, den blandede dem sammen med de grumme krigere med 
de firkantede skuldre og krogede næser, og med de groteske, 
stive gudsbilleder, der flankerede dem. Skyggen af den 
ærværdige John Stuart fra Birmingham kom således helt til at 

udslette den hedenske konge og guden, som han var i færd med 
at hædre. 

"Hvad er det?" spurgte pastor Stuart med sin astmatiske 
stemme og pegede op på muren med en gul Assuan-stok. 

"Det er en flodhest," sagde dragomanen, og alle turisterne 
fnisede, for der var netop et gran af lighed hos dette dyr i 
relieffet med pastor Stuart. 

"Men den erjo ikke større end en lille gris," sagde pastor 
Stuart protesterende, "De ser jo også, at kongen med den 
største lethed stikker sit spyd gennem den." 

"De har lavet den så lille for at betegne hvad det var for en 
ubetydelighed for kongen at gøre det," sagde dragomanen. "De 
vil også lægge mærke til, at alle fangerne kun når til kongens 
knæ, og det er ikke, fordi han var så meget højere end de, det er 
gjort for at betegne, at han var så langt mægtigere. De ser også, 
han er større end sin hest, det er fordi han er konge og den kun 
en hest. Og således forholder det sig også med alle de små 
kvinder, som De ser hist og her, det er alle sammen hans små, 
ubetydelige koner." 

"Nej, nu!" udbrød miss Adams indigneret. "Hvis de havde 
modelleret denne konges sjæl, ville man da have behøvet et 
forstørrelsesglas for at se den. Tænke sig, at han tillod, man 
afbildede hans hustruer på en sådan måde!" 

"Ja, miss Adams", sagde franskmanden, "hvis han gjorde det 
nu til dags, ville han få mange flere stridigheder at bekæmpe i 
Mesopotamien. Men tiden bringer oprejsning. Måske den dag 
ikke er så fjern, hvor vi vil se billeder af den store, stærke kvinde 
og den lille ubetydelige mand — hein?" 

Cecil Brown og Headingley var sakket bagud, dragomanens 
overfladiske forklaringer og den tomme, letsindige snik-snak 
virkede ubehageligt på dem og forstyrrede den højtidelighed, 
de følte. De stod tavse og så på denne groteske procession, på 
alle disse solhatte og grønne slør, der passerede langs med den 
gamle grå mur, under solens glødende stråler. Over deres 
hoveder fløj der to toppede hærfugle, de kvidrede og kaldte 
mellem de gamle ruiner. 

"Er dette nu ikke helligbrøde," sagde Oxford-diplomaten til 
sidst. 

"Det glæder mig, at De føler det på den måde, fordi jeg altid 
har syntes, det var det," sagde Headingley med varme. "Jeg 
tilstår, jeg ved ikke rigtig, på hvad måde man egentlig helst skal 
nærme sig disse gamle ruiner — hvis man overhovedet skal 
nærme sig til dem — men jeg er sikker på, at denne måde er ikke 
den rette. Jeg foretrækker for resten de ruiner, jeg ikke har set, 
for dem, jeg har set." 

Den unge diplomat så op med sit forunderligt lyse smil; det 
forsvandt imidlertid næsten i samme øjeblik, og hans ansigt 
antog igen sin trætte, blaserte maske. 

"Jeg har anskaffet mig et kort," sagde amerikaneren, "og 
undertiden, når jeg er rigtig langt borte fra alting, midt i den 
tørre, uvejsomme ørken, ser jeg "ruiner" angivet på kortet — 
eller "levninger af templer". For eksempel lå Jupiter Amons 
tempel, der var et af de allermest betydningsfulde 
valfartssteder i verden, hundreder af mile borte fra 
menneskelige boliger. Det er disse ruiner, som ligger ensomme, 
usete og uforanderlige gennem århundrederne, der virker på 
ens fantasi. Men når jeg skal vise betale ved indgangen, ligesom 

jeg gør, når jeg går ind for at se på Barnums mærkværdigheder, 
ja, så forsvinder for mig hele romantikken." 

"Ja, netop," sagde Cecil Brown, og så ud over ørkenen med sit 
mørke, afvisende blik. "Kunne man komme gående her ganske 
alene — og rent tilfældigt falde over det — stå her i absolut 
ensomhed og se templet ligge i det dæmrende lys, med alle sine 
groteske figurer, så ville det virke aldeles overvældende. Man 
ville blive stum af forundring og ærbødighed. Men når Belmont 
bakker på piben, Stuart hiver efter vejret og miss Sadie Adams 
ler —" 

"Og så høre den skade af en dragoman plapre sin lektie frem," 
sagde Headingley, "jeg står hele tiden og ønsker, jeg bare kunne 
få lov til at samle mine tanker, men det lykkes mig aldrig. Jeg 
kunne godt have myrdet dem alle sammen, da vi var ude at se 
den store pyramide, det var umuligt for mig at få et roligt 
øjeblik, de sled og halede i mig for at få mig op på toppen. Jeg 
tog mål af en mand, og havde jeg truffet ham, var han kommet 
op på toppen af pyramiden i ét spring. Men tænk Dem nu, rejse 
hele den vej fra Amerika for at se pyramiden, og så ikke få andet 
ud af synet, end lyst til at slå en araber." 

Den unge diplomat lo på sin blide, trætte måde. 

"Nu går de videre," sagde han, og de to unge mænd skyndte 
sig at indtage deres pladser bagest i det underlige optog. 

Deres vej gik nu mellem store, spredte klippeblokke og 
stenede, grusagtige høje. En smal sti snoede sig ind og ud 
mellem klipperne. Bag ved den blev udsigten lukket af lignende 
høje, sorte og fantastiske, ligesom slaggehøjene foran en mine. 
En dyb tavshed havde grebet det lille selskab, selv på Sadies 
glade ansigt genspejlede naturens alvor sig. Eskorten havde 

trukket sig sammen og marcherede ved siden af dem, deres 
støvler fik de løse rullesten, de gik på, til at knase. Oberst 
Cochrane og mr. Belmont red stadig sammen i spidsen af toget. 

"Ved De hvad, Belmont," sagde obersten sagte, "ja, De må 
gerne tro, jeg er en nar, men dette her holder jeg slet ikke af." 

Belmont lod høre en kort, bister latter. 

"Da vi sad i salonen på Korosko, forekom det os den 
naturligste sag af verden," sagde han, "men nu vi er midt i det, 
nu synes jeg jo rigtignok, vi er ude på det vilde. Men som De jo 
nok ved, så går der ikke går en uge, uden at her kommer et eller 
andet selskab, og hidtil er der da aldrig sket noget galt." 

"Jeg er aldrig bange for at tage en chance, når jeg står på 
slagmarken," svarede obersten. "Der er det alt sammen så ligetil 
og forretningsmæssigt. Men når man har kvinder med og 
tilmed en så hjælpeløs flok som denne, så bliver det ganske 
forfærdeligt, hvis der sker noget. Selvfølgelig, chancerne er en 
mod hundrede for, at der sker noget, men hvis der alligevel … — 
nå, det er ikke værd at tænke på. Det er alligevel mærkeligt, at 
det slet ikke falder dem ind, at der skulle være nogen fare." 

"Ja, mr. Stephens," lød nu miss Adams stemme lige ved dem, 
"jeg holder nu af skræddersyede kjoler til rejse- og 
spadserebrug. Men når det gælder et selskabstoilette, synes jeg, 
at franskmændene har langt mere stil end englænderne. Deres 
modister har et sikrere snit og har deres egen måde at binde 
alle disse mærkelige små løkker og bånd på." 

Obersten smilede til Belmont. 

"Hun er i al fald ganske rolig," sagde han. "Selvfølgelig ville jeg 
ikke sige, hvad jeg før sagde til andre end til Dem, og desuden 

vil det naturligvis vise sig, at min ængstelse er aldeles 
ugrundet." 

"Jeg kan såmænd godt forestille mig afdelinger af dervisher, 
der er ude at plyndre," sagde Belmont. "Men hvad jeg ikke kan 
forestille mig er, at de netop skulle komme til denne klippe den 
samme morgen som vi.” 

"I betragtning af, at vore bevægelser er offentligt kendte og at 
alle og enhver kender vort program en uge frem, og hvor vi er, 
så forekommer det mig nu ikke, at det ville være noget særlig 
forunderligt sammentræf." 

"Det er nu dog alligevel meget usandsynligt," sagde Belmont 
roligt, men i sit hjerte var han glad over, at hans hustru sad 
sikkert og hyggeligt ombord på skibet. 

Nu var de atter klar af klipperne og det gule, faste sand 
strakte sig helt hen til foden af den afrundede høj, der lå ret 
foran dem. "Ay-ah! Ay-ah!" skreg drengene og slog med 
stokkene løs på deres æsler, som satte afsted i galop over den 
store slette. Først da de havde nået foden af højen gjorde 
dragomanen holdt. 

"Nu, mine damer og herrer," råbte han, "er vi ankommet til 
den berømte klippe ved Abusir, som kaldes Prædikestolen. Fra 
dens top vil De om få øjeblikke nyde en udsigt over et 
beundringsværdig frugtbart land. Men allerførst må De 
betragte klippens side: over alt er indridset berømte mænds 
navne og flere af disse navne stammer fra tiden før Kristus." 

"Står Moses' navn her også?" spurgte miss Adams. 

"Men tante dog," udbrød miss Sadie. 

"Kære Sadie, han var i Ægypten, og han var en stor mand, og 
han kan også være kommet denne vej." 

"Moses navn har sikkert været der, og Herodots også," sagde 
dragomanen alvorligt. "Men begges har allerede længe været 
udslettet. Men her på den brune klippe, læser De Belzonis. Og 
lidt højere står Gordons. Der er næppe et berømt navn i Sudan, 
som De ikke finder her, hvis De leder længe nok. Og hvis De nu 
ikke har noget imod det, tager vi for en lille tid afsked med vore 
æsler og går op ad stien her. Fra toppen ser De så både floden 
og ørkenen." 

Efter at have klatret op ad stien et minut eller to, stod de på 
den halvcirkelformede platform øverst på klippen. Under dem 
til den ene side var der en lodret sort klippe, hundrede og 
halvtreds fod høj, ved hvis fod den skummende og sprøjtende 
flod brød sig. Vandets skvulpen og det lave brøl, når den slog 
mod klippeblokkene midt i strømmen, drønede gennem den 
varme, stillestående luft. Langt ud mod horisonten til begge 
sider kunne de se flodens løb, en kvart mile i bredden, dyb og 
stærkt strømmende, med sorte hvirvler og skumtoppe hist og 
her. Til den anden side var der et rædselsfuldt vildnis af sorte, 
spredte klipper; det var stumper, som floden ved højvande 
havde ført med sig. Så langt øjet nåede, kunne man hverken se 
spor af levende væsener eller af deres boliger. 

"Her til denne side," sagde dragomanen og pegede med sin 
æselpisk mod øst, "ligger militærgrænsen, der fører fra Wadi 
Haifa til Sarras. Sarras ligger mod syd, bag den sorte klippe dér. 
De to blå bjerge, som De ser i det fjerne, ligger i Dongola, mere 
end hundrede miles fra Sarras. Der er fyrre mil jernbane, men 
den bliver ofte afbrudt af dervisherne, der holder meget af at 
bruge lave skinnerne om til spyd. Telegraftrådene er også en 
efterspurgt vare derude. Hvis De nu alle vilvende Dem 

omkring, skal jeg forklare Dem, hvad det er, vi ser til den anden 
side." 

Det var en udsigt, som for altid må forfølge én, når man blot 
har set det en gang. Denne umådelige, øde udstrakte ville ørken 
syntes snarere at høre til af en eller anden kold, udbrændt 
planet end denne frugtbare og skønne jord. I en uendelighed 
strakte den sig, indtil den fortæredes i en blød, violet tåge aller 
yderst ude. Forgrunden bestod af glitrende gyldent sand, der 
formelig lyste i solskinnet. Og her og der i en spredt række stod 
de seks trofaste negersoldater og lænede sig ubevægelige til 
deres rifler. Deres skygger, som solen kastede hen over sandet, 
så omtrent lige så solide ud som de selv. Men bag denne gyldne 
slette lå der en hob sorte slaggehøje med små, gule dale 
imellem. Bag ved dem lå der igen høje, der var endnu højere og 
mere fantastiske, og bag dem pippede igen andre frem, indtil 
de alle sammen forsvandt i den violette tåge. Ingen af disse høje 
var synderlig imponerende i størrelsen — højst nogle få 
hundrede fod — men deres vilde, savtakkede kamme og deres 
stejle skråninger af forbrændte sten forlenede dem med en 
egen vild karakter. 

"Det er den libyske ørken," sagde dragomanen og slog ud 
med hånden med en stolt gestus. "Den største ørken i verden! 
Tænk Dem, at når De rejser stik mod vest og hverken drejer 
mod nord eller syd, vil de første huse, De træffer på, findes i 
Amerika. Får De ikke hjemve, miss Adams?" 

Men den amerikanske gammeljomfru hørte ikke, hvad 
Mansour sagde; hun var optaget af, hvad Sadie gjorde. Denne 
havde grebet hende i armen med den ene hånd og pegede ud 
over ørkenen med den anden. 

"Det er bare alt for malerisk," råbte Sadie, mens hendes unge, 
kønne ansigt strålede af begejstring. "Se, mr. Stephens! Det var 
det eneste, der manglede for at gøre det hele fuldkommen 
storslået. Se alle disse mænd på kamelerne, der kommer frem 
mellem højene." 

Alle betragtede den lange række af ryttere med røde 
turbaner, der kom ridende frem af ødet. Der blev så dødstille 
mellem turisterne, at fluernes summen lød højt for deres øren. 
Oberst Cochrane havde været i færd med at tænde en cigaret, 
han stod bomstille med cigaretten i den ene hånd og 
tændstikken i den anden, indtil ilden slikkede op ad hans 
fingre. Belmont fløjtede. Dragomanen stod med åben mund og 
stirrede, hans tykke røde læber havde antaget et skifergråt skær. 
De andre så fra den ene til den anden, med en følelse af, at der 
var noget galt på færde. 

Det var obersten, som brød tavsheden. 

"Ved Gud, Belmont," sagde han, "jeg tror, den ene chance 
mod de hundrede er kommet ud." 

"Hvad betyder dette her, Mansour?" råbte Belmont skarpt. 
"Hvem er disse mennesker, og hvorfor står De og stirrer, som 
var De gået fra forstanden?” 

Dragomanen gjorde forsøg på at genvinde sin fatning; 
førend han svarede, vædede han sine tørre læber med tungen. 

"Jeg ved ikke, hvem det er," sagde han med rystende stemme. 
"Jeg havde ikke ventet at finde arabere heromkring." 

"Ved De ikke, hvem det er," råbte franskmanden. "Det kan De 
da se. Det er bevæbnede mænd på kameler, det er ababdeher, 
bishareener — beduiner, kort sagt, den slags folk, som 
regeringen bruger ved grænsen." 

"Ved Gud, Cochrane, måske har han ret," sagde Belmont, og 
så spørgende på obersten. "Hvorfor skulle det ikke kunne 
forholde sig som han siger? Hvorfor skulle disse mænd ikke 
kunne være venligtsindede?" 

"Fordi der ikke findes venner på denne side af floden," sagde 
obersten kort. "Jeg er fuldkommen sikker i min sag. Det er til 
ingen nytte at skjule sandheden. Vi må være forberedt på det 
værste." 

Men trods disse ord stod de alle sammen bomstille, samlet i 
en klump, og stirrede ud over sletten. Deres nerver var døde ved 
det pludselige chok, og det hele virkede på dem som en scene i 
en drøm, vagt, uvedkommende og uvirkeligt. Mændene på 
kamelerne var kommet ud fra et pas, der lå omkring en mile 
borte, men på den samme side, som den vej, da hvilken 
turisterne var nået op på højen. Flugt var der derfor ikke tale 

om. Det så ud til, at regne efter det støv og den længde af vejen, 
som toget indtog, at være en større hær, der kom ud fra 
bakkerne, for halvfjerds mand ridende på kameler optager en 
betydelig strækning. Da de nåede den sandede slette, samlede 
de sig, der blev givet et skarpt lydende hornsignal, og alle red 
frem i en række. Mændene på kamelerne svajede frem og 
tilbage, og sandet røg i en bevægelig, gul sky op fra dyrenes 
hove. I samme nu styrede de seks sorte soldater ind fra deres 
post og kastede sig, som vel indøvede folk bør det, ned bag ved 
en fremspringende klippe. Låsene på deres geværer slog ned på 
samme tid, som deres korporal gav ordre til at lade. 

Nu først kom de rejsende sig pludselig af deres bedøvelse, 
som blev afløst af en vild og magtesløs energi. De løb alle 
sammen forvirrede rundt mellem hinanden på den lille 
højslette, som en flok forskrækkede høns. De kunne ikke fatte, 
at det ikke var muligt for dem at undslippe. Atter og atter løb de 
hen til kanten af klippen, der skød sig op af floden, men selv for 
den yngste og dristigste af dem ville det have været en 
umulighed at krybe ned ad den. De to kvinder klyngede sig til 
den skælvende Mansour med en følelse af, at han var ansvarlig 
for deres sikkerhed. Når han i sin fortvivlelse løb frem og 
tilbage, flagrede hans og deres skørter mellem hinanden. 
Advokaten, Stephens, holdt sig så nær ved Sadie Adams, som 
det var ham muligt, og mumlede hele tiden ganske mekanisk: 

"Vær ikke bange, miss Sadie, vær ikke bange," men trods disse 
beroligende ord rystede hans lemmer af bevægelse. 

Monsieur Fardet stampede omkring og rullede på sine R'er, 
mens han så med et vredt blik på sine kammerater, som om de 
påen eller anden måde havde forrådt ham. Den fede præst 


49 


derimod stod ganske stille under sin opslåede hvide paraply og 
stirrede med opspilede, store øjne på disse mænd, der kom 
ridende. Cecil Brown stod og snoede sin lille fremspirende 
knebelsbart, han var bleg, men så sig omkring med et 
foragteligt blik. Obersten, Belmont og den unge Headingley var 
de roligste og betænksomste af selskabets medlemmer. 

"Lad os bare holde os sammen," sagde obersten. "Flugt er 
umulig, så vi kan lige så godt blive samlet." 

"Nu er de standset," sagde Belmont. "De tager os i øjesyn. De 
ved godt, at det er umuligt for os at undslippe, så de giver sig 
god tid. Jeg kan ikke se, hvad vi kan gøre." 

"Lad os skjule damerne," foreslog Headingley. "De kan jo 
umuligt vide, hvor mange vi er. Når de har fanget os, kan 
damerne komme ud af deres skjul og tage vejen tilbage til 
skibet." 

"Glimrende!" råbte oberst Cochrane. "Kom denne vej, miss 
Adams. Før damerne herhen, Mansour. Der er ikke et øjeblik at 
give bort." 

Der oppe, hvor de stod, var der et sted, som ikke var oplyst 
nede fra sletten, og her blev nu med febrilsk hurtighed bygget 
en lille stendynge. Der lå spredt masser af mindre stene, det tog 
derfor ikke lang tid at stille den største af dem op mod klippen, 
danne et brystværn og sætte to andre op ved siden af. Stenene 
var af samme farve som klippen, så ved et flygtigt øjekast var 
skjulestedet ikke videre synligt. De to damer blev puttet derind, 
de krøb sammen. Sadie slyngede sin arm om sin tante. Da det 
var gjort, følte mændene sig betydelig lettere til mode, og de gav 
sig til at undersøge, hvad der nu gik for sig. Mens de var 
beskæftiget med det, lød der pludseligt et skud fra eskorten, 


50 


som efterfulgtes af nok et, men disse to spredte skud 
besvaredes af en langt drønende rullen af bøsseskud fra sletten, 
og luften var helt opfyldt af kuglernes hvislen. Alle turisterne 
dukkede hurtigt ned bag klippen, kun franskmanden stampede 
omkring og slog vredt på sin solhat med sin knyttede næve. 
Belmont og Cochrane krøb ned til det sted, hvor de sudanske 
soldater lå og skød, langsomt, men sikkert, idet de støttede 
deres rifler på stenene. 

Araberne havde gjort holdt omtrent en tre hundrede meter 
borte fra klippen. Man kunne tydeligt se på deres bevægelser, at 
de var ganske sikre på, at turisterne ikke kunne undslippe dem. 
De var kun standset for at undersøge, hvor mange der var, 
førend de helt indesluttede dem. De fleste af dem skød oppe fra 
ryggen af deres kameler, men der var også nogle enkelte, der 
var stået af og knælede i sandet, de lignede små hvide pletter 
mod den gyldne baggrund. Deres skydning kom undertiden i 
enkelte skarpe skud, til andre tider som et rullende drøn, 
ligesom når drenge lader en stok løbe langs et jerngitter. Højen 
summede ligesom en bikube, og kuglerne gav en skarp, 
knitrende lyd, når de slog mod klipperne. 

"De gør ikke nogen nytte ved at stille Dem blot," sagde 
Belmont til oberst Cochrane, og trak ham om bagen stor 
klippeblok, som i forvejen udgjorde ly for tre af sudanerne. 

"Det bedste, vi kan håbe på, er en kugle," sagde obersten 
barsk. "Jeg har dog været et stort fjols, Belmont, at jeg ikke mere 
energisk satte mig imod denne tåbelige ekspedition. Jeg 
fortjener min skæbne, men det er hårdt for disse stakkels 
væsner, der ikke havde nogen anelse om faren." 

"Der er vel ikke nogen hjælp at vente for os?” 

"Ikke den fjerneste." 

"Tror De ikke, at lyden af ilden kan bringe tropper hertil fra 
Haifa?" 

"De kan slet ikke høre den. Der er over seks mil herfra og til 
skibet. Og fra skibet til Haifa er der yderligere fem." 

"Men når vi ikke kommer tilbage, vil der blive slået alarm fra 
skibet." 

"Og hvor tror De, vi er til den tid?" 

"Min stakkels Norah, min stakkels lille Norah!" mumlede 
Belmont i dybet af sin grånende moustache. 

"Hvad tror De, de vil gøre med os, Cochrane?" spurgte han 
lidt efter. 

"Enten skærer de halsen over på os, eller de tager os med som 
slaver til Khartoum. Jeg tror ikke, der bliver overladt os stort 
valg. Så, nu blev en af os befriet for sine bekymringer." 

Den af soldaterne, der var nærmest ved dem, havde pludselig 
sat sig ned og bøjede sig frem over sine ben. Hans bevægelse og 
stilling var så naturlig, at det var vanskeligt at forstå, at han var 
blevet skudt gennem hovedet. Han rørte sig ikke, klagede ikke. 
Hans kammerater bøjede sig hen over ham, trak på skuldrene 
og vendte sig igen om mod araberne. Belmont tog den døde 
mands gevær og ammunition til sig. 

"Der er kun tre tilbage," sagde han med de små 
messingcylindere i sin åbne hånd. "Vi har ladet dem begynde alt 
for tidligt med at skyde, og de har allerede brugt for meget 
ammunition. Vi burde have ventet, til de kom rigtigt 
anstigende." 

"De er jo en berømt skytte, Belmont," sagde obersten. "Jeg har 
hørt Dem omtale som en af de allerbedste. Tror De ikke, De 

kunne træffe arabernes anfører?" 

"Hvem af dem er det?" 

"Så vidt jeg kan forstå, er det ham til højre på den hvide 
kamel. Jeg mener den fyr, der nu kigger på os gennem sin hule 
hånd." 

Belmont lagde en patron i og tog sigte. "Det er et gyseligt lys 
til ordentligt at beregne afstanden i," sagde han. "Jeg vil forsøge 
det med fem hundrede." Han skød, men der sporedes ingen 
bevægelse, hverken hos den hvide kamel eller dens rytter. "Så 
De, hvor sandet fløj til vejrs?" 

"Nej, jeg så intet.” 

"Jeg tror, jeg tog for stort sigte." 

"Forsøg det endnu engang." 

Både manden, riflen og klippen var lige rolige, men ikke 
desto mindre forblev både kamelen og anføreren urørte. 

Det tredje skud traf åbenbart nærmere, for han rykkede 
uroligt et par skridt til højre, som om han blev urolig. 

Belmont smed den tomme riffel fra sig med et udbrud af 
væmmelse. 

"Det er det forbandede lys," sagde han, og hans ansigt 
flammede af ærgrelse. "At tænke sig, at jeg har spildt tre 
patroner på den måde. Hvis jeg havde haft ham for mig i Bisley, 
skulle jeg som ingen ting have skudt hans turban af ham. Men 
dette flimrende lys er den rene ødelæggelse. Men hør, hvad går 
der dog af franskmanden?" 

Monsieur Fardet stampede rundt på platformen, som om 
han var blevet stukket af en bremse. "S'cré nom! S'cré nom!" 
brølede han og viste alle sine stærke, hvide tænder under den 
viksede moustache. Han rystede sin højre hånd voldsomt, og 

ved denne bevægelse sprøjtede der en fin stråle blod ud fra hans 
håndled. En kugle havde strejfet hans håndled. Headingley løb 
ud fra det skjul, hvor han havde krøbet sammen, for at trække 
den vanvittige franskmand hen til et sikrere sted, men havde 
knap gjort tre skridt, før han selv blev truffet i hoften og faldt 
med et forfærdeligt brag om mellem stenene. Han rejste sig på 
ny, men faldt straks igen og væltede sig frem og tilbage som en 
hest, der har brækket ryggen. "Jeg er færdig," hviskede han, da 
oberst Cochrane løb hen for at hjælpe ham, og han lå ganske 
stille med den porcelænshvide kind mod den sorte sten. For et 
år siden, da han endnu gik under elmetræerne i Cambridge, 
ville sikkert den sidste skæbne, han kunne forestille sig, have 
været, at han skulle ende sit liv for en fanatisk muhamedaners 
kugle i Libyens vilde ørken. 

Imidlertid var eskorten nu holdt op med at skyde, de havde 
nemlig ikke flere patroner. Endnu en af soldaterne var blevet 
dræbt, og en tredje — det var den korporal, der havde befalingen 
— var såret i låret. Han sad på en sten og undersøgte sit sår med 
et alvorligt, optaget blik i sit rynkede sorte ansigt, han så ud 
som en gammel kone, der forsøgte at sætte en ituslået tallerken 
sammen. De tre andre satte bajonetten fast på deres riffel med 
et determineret metallisk smæld, og en mine som mænd, der er 
opsatte på at sælge deres liv så dyrt som muligt. 

"Nu kommer de!" skreg Belmont og så ud over sletten. 

"Ja, lad dem komme," sagde obersten og stak sine hænder i 
bukselommerne. Pludselig trak han den ene hånd op igen og 
rystede den rasende i luften, og mens hans øjne blev helt 
underløbne af raseri, skreg han: "Å, de slyngler! De fordømte 
slyngler!" 

Det var de stakkels æseldrenges skæbne, der havde bragt den 
ellers så beherskede mand ud af sin sædvanlige ro. Mens 
kampen stod på, var de blevet siddende sammenklumpet i en 
ynkelig gruppe mellem klippestykkerne neden for højen. Da de 
nu imidlertid så, at dervishernes angreb først ville ramme dem, 
kastede de sig med gennemtrængende, uartikulerede skrig på 
deres æsler og jog afsted over sletten. En lille afdeling på otte-ti 
arabere var under kampen redet rundt om højen, de fo'r nu ind 
mellem de flygtende æseldrenge og slog dem ned med 
koldblodig og rasende grusomhed. En lille dreng i en flagrende 
kappe undgik i nogen tid sine forfølgere, men endelig 
indhentede de langbenede kameler ham, og en araber rendte sit 
spyd gennem ryggen på ham. De små hvidklædte lig så ud som 
en flok får, der var spredt ud over ørkenen. 

Desværre fik folkene oppe på klippen ikke lang tid til at tænke 
på æseldrengenes rædsomme skæbne. Selv obersten havde efter 
sit første indignerede udråb helt glemt dem. Araberne holdt nu 
ved højens fod, og stod af deres knælende kameler, som de 
hurtigt forlod for at styrte rasende op ad klippen. Et halvt 
hundrede stykker klatrede op ad stien, deres røde turbaner 
viste sig og forsvandt igen mellem klippestykkerne, mens de 
masede afsted. De ofrede hverken skud eller tid på de tre sorte 
soldater, de dræbte den ene og trampede de to andre ned. Og 
kun et øjeblik måtte de standse, førend de trængte ind på 
plateauet, da de her mødte en uforudset modstand. 

Turisterne stod tæt op ad hinanden og modtog de 
frembrydende arabere hver på sin måde. Obersten stod stadig 
med hænderne i sine bukselommer og forsøgte at fløjte med 
sine tørre læber. Belmont stod med korslagte arme lænet op 

mod klippen, hans ansigt, som han havde bøjet nedefter, så 
mørkt og muggent ud. Så besynderlige er vi mennesker, det var 
hans rygte som skytte og de tre skud, der ikke havde truffet, 
som pinte ham mere end hans usikre skæbne. Cecil Brown stod 
lige op og ned og drejede nervøst på sin spæde moustache. 
Monsieur Fardet jamrede over sit sårede håndled. Mr. Stephen 
derimod rystede blot i mørk uvirksomhed på hovedet, han så 
ud som en sand legemliggørelse af prosaisk lov og orden. Mr. 
Stuart stod med opslået paraply og et fuldstændig tomt udtryk i 
sit ansigt og de stirrende brune øjne. Og Headingley lå med 
denne porcelænshvide kind hvilende ubevægelig på stenene. 
Hans solhat var faldet af, han så ud som en dreng, som han lå 
der; med sit krøllede gule hår og bløde, glatragede ansigt. 
Dragomanen sad på en sten og legede nervøst med sin pisk. 

Således traf araberne dem, da de nåede op på højens top. 

I samme nu, som de forreste af dem styrtede frem for at 
lægge hånd på turisterne, hændte der noget ganske uforudset. 
Fra det øjeblik, den fede præst fra Birmingham havde fået øje 
på araberne, havde han set ud som en mand, der havde fået et 
kataleptisk anfald. Han havde hverken talt eller gjort en eneste 
bevægelse. Men nu blev han pludselig grebet af en stærk og 
modig energi. Enten havde angsten gjort ham gal eller det var 
blodet af en eller anden bersærk blandt hans forfædre, der 
pludselig vågnede hos ham. Han udstødte et vredt brøl, greb en 
stok og slog om sig til højre og venstre mellem araberne med et 
raseri, der i vildskab tog det op med disse mænds grusomhed. 
En af dem, som har bidraget til nedskrivningen af denne 
beretning, har forsikret, at af alt, hvad der hændte, havde intet 
brændt sig således ind i hans erindring som synet af denne 

mand med det store ansigt, der skinnede af sved, og hvis 
mægtige legeme dansede omkring med en tung adræthed, 
mens han uddelte slag til de vigende og knurrende vilde. 

Pludselig lynede et spydhoved frem bag en klippe, med et 
hurtigt, ondt slag traf det præsten, han faldt om på hænder og 
knæ, og horden styrtede hen over ham for at gribe deres mere 
rolige ofre. Knive glimtede foran deres øjne, rå hænder greb om 
deres håndled og klemte om deres struber, med en brutal og 
tankeløs voldsomhed blev de stødt og puffet ned ad stien, der 
snoede sig mellem stenene til højens fod, hvor kamelerne 
ventede. Franskmanden slog ud med sin raske hånd, mens han 
gik afsted og råbte "Vive le Khalifa! Vive le Mahdi", indtil et slag 
bagfra med enden afen riffel fik ham bragt til tavshed. 

Så blev de alle sammen stillet op i en klynge nedenfor den 
abusirske klippe, denne lille gruppe af moderne mennesker, der 
var faldet i det syvende århundredes rå greb — for når undtages 
riflerne var der intet, der adskilte disse mænd fra de ørkenens 
krigere, der først plantede halvmånens flag uden for Arabien. 
Østerland forandres aldrig, og disse dervish-røvere var ikke 
mindre modige, mindre grusomme eller mindre fanatiske end 
deres forfædre. De stod i en rundkreds, støttet til deres bøsser 
og spyd, og så med triumferende øjne på den lille uordentlige 
gruppe af fanger. De var klædt i en slags uniform med røde 
turbaner, der dækkede såvel deres hoved som deres nakke, så at 
deres stolte og grusomme ansigter sad som i en højrød ramme, 
gule, ugarvede sko, og hvide tunikaer med et firkantet, brunt 
mønster. De havde alle sammen rifler, kun en af dem havde et 
lille, misfarvet horn hængende over skulderen. Halvdelen af 
dem var negre — prægtige, muskelstærke mænd med herkuliske 

lemmer — resten var baggara-arabere, lavstammede, brune og 
senestærke folk med små ondskabsfulde øjne og smalle 
grusomme munde. Anføreren var også en baggara, men han var 
højere end de andre og havde et stort sort skæg, der nåede ham 
ned på brystet, hans øjne var hårde, kolde og glimtede ligesom 
glas under de tykke, sorte bryn. Nu hvilede de på hans fanger, 
og hans træk var alvorlige og tankefulde. Mr. Stuart var også 
blevet bragt ned fra højen, han havde mistet sin hat, hans 
ansigt var endnu rødt af vrede, og hans benklæder klæbede til 
hans ben. De to overlevende sudanske soldater, med deres 
mørke ansigter og blå frakker med røde pletter, stod tavse i 
retstilling på den ene side af den lille flok fortabte fanger. 

Anføreren stod i nogle minutter og strøg sit sorte skæg, mens 
hans hårde øjne så fra det ene til det andet af disse blege 
ansigter, der tilhørte hans fanger. I en hård, bydende tone 
sagde han noget, som fik dragomanen Mansour, tilat g hen 
foran ham med bøjet ryg og hænderne udstrakte i en 
bønfaldende gestus. De rejsende havde altid fundet, at der var 
noget komisk ved denne mand med hans overfrakke og 
flagrende skørter, men nu, under middagens glødende sol, og 
med alle disse ansigter, der omgav dem, syntes dette kun at 
tilføje sceneriet en form for grotesk rædsel. Dragomanen 
gentog i en uendelighed sit "salaam" ligesom en stor automatisk 
dukke, men da anføreren studst fremspyttede et par ord, faldt 
han pludselig ned på sit ansigt, gned sin pande mod sandet og 
slog på det med sin flade hånd. 

"Hvad betyder det, Cochrane?" spurgte Belmont, "hvorfor 
skaber han sig sådan?" 

"Så vidt jeg kan forstå, er det ude med os," svarede obersten. 

"Men det er jo latterligt," skreg franskmanden ophidset, 
"hvorfor skulle disse mennesker ville gøre mig noget ondt? Jeg 
har aldrig gjort dem det ringeste. Tværtimod — jeg har altid 
været deres ven. Kunne jeg bare tale med dem, skulle jeg snart 
få dem det forklaret. Hør, dragoman, Mansour!" 

Monsieur Fardets ivrige bevægelser fik baggara-høvdingens 
dystre blik til at rette sig mod ham. Han rettede igen et kort 
spørgsmål til Mansour, der knælende besvarede det. 

"Sig til ham, at jeg er en franskmand, dragoman. Sig ham, at 
jeg er en ven af kaliffen. Sig ham også, at mine landsmænd 
aldrig har haft nogen strid med araberne, men at hans fjender 
også er vore." 

"Anføreren spørger, hvad Deres religion er?" sagde Mansour. 
"Han siger, at kaliffen ikke har brug for noget venskab fra utro 
og vantro." 

"Sig til ham, at i Frankrig betragter vi enhver religion som 
god." 

"Anføreren siger, at kun en gudsfornægtende hund og en søn 
af en hund kan finde på at sige, at den ene religion er lige så god 
som den anden. Han siger endvidere, at hvis De virkelig er 
kaliffens ven, vil De antage Koranen og blive en sand troende 
straks på stedet. Hvis De går ind på det, lover han at sende Dem 
levende til Khartoum." 

"Og hvis ikke?" 

"Vil De komme til at dele skæbne med de andre fanger." 

"Så må du hilse denne monsieur anfører og sige ham, at 
franskmænd ikke har for vane at forandre deres religion ved 
tvang.” 

Anføreren sagde nogle fa ord, derpå vendte han sig om for at 
holde råd med en lille, tyk araber, der stod ved siden afham. 

"Monsieur Fardet," sagde dragomanen, "anføreren siger, at 
hvis De siger et ord til, vil han lave et madtrug ud af Dem, som 
hundene kan æde af. Sig ikke noget for ikke at gøre ham mere 
opbragt, sir, netop nu holder han råd om, hvad bestemmelse 
der skal tages med os." 

"Hvem er han?" spurgte obersten. 

"Det er Ali Wad Ibrahim, den samme, som gjorde opstand i 
fjor og dræbte hele befolkningen i en nubisk landsby." 

"Jeg har hørt tale om ham," sagde obersten. "Han har ord for 
at være en af kaliffens tapreste og mest fanatiske anførere. Gud 
ske lov, at kvinderne er bragt i sikkerhed." 

De to arabere havde talt sammen på den alvorlige 
tilbageholdende måde, der forekommer så mærkværdig hos 
sydlændingen. De vendte sig nu begge om til dragomanen, der 
stadig knælede på sandet. De spurgte ham ud om flere ting og 
pegede så på den ene, så den anden af fangerne. Derpå 
konfererede de på ny med hinanden, og endelig sagde de noget 
til Mansour, som de med en hånlig håndbevægelse betydede, 
han kunne meddele de rejsende. 

"Himlen ske tak, mine herrer, nu tror jeg, at vi i det mindste 
lige i øjeblikket er uden for fare," sagde Mansour og tørrede 
sandet af, der klæbede til hans svedende pande. "Ali Wad 
Ibrahim mener, at skønt en vantro ikke fortjener andet end 
sværdets æg på sin nakke, så vil det måske gavne beit el-mal'en i 
Omdurman mere, hvis de får det guld, som Deres slægtninge 
vil give for Dem. Og i mellemtiden kan De arbejde som slaver 

for kaliffen, hvis han da ikke foretrækker at lade Dem dræbe. De 
skal bestige de overflødige kameler, og ride med toget." 

Anføreren stod og ventede til Mansour havde afgivet sin 
forklaring. Derpå gav han en kort befaling, og en neger kom 
frem med et langt, matfarvet sværd i hånden. Dragomanen 
hvinede som en kanin, der ser en væsel, og kastede sig på ny 
rædselsslagen ned på jorden. 

"Hvad er der nu på færde, Cochrane?" spurgte Cecil Brown — 
for obersten havde tjent i Østen og var den eneste, der kunne en 
lille smule arabisk. 

"Så vidt jeg kan forstå, siger han, at det ikke er nogen nytte til 
at lade dragomanen leve, da der ikke er nogen, som vil betale 
løsepenge for ham, og han er alt for fed til at kunne bruges til 
slave." 

"Stakkels fyr," udbrød Brown. "Hør, Cochrane, sig til dem, at 
de skal lade ham leve. Vi kan ikke lade dem slagte ham på denne 
måde, lige for øjnene af os. Sig, vi vil betale for ham. Jeg vil stå 
inde for enhver rimelig sum." 

"Jeg vil også gerne betale så meget, som jeg er i stand til," 
sagde Belmont. 

"Vi vil oprette en kontrakt," sagde advokaten. "Hvis jeg bare 
havde papir og pen, var det gjort på et øjeblik, og anføreren 
kunne stole på, at det var fuldkommen korrekt og lovformeligt." 

Oberstens arabisk viste sig imidlertid utilstrækkeligt, og 
Mansour var alt for rædselsslagen til at fatte det tilbud, man 
gjorde ham. Negeren så spørgende på anføreren og svingede 
sin sorte arm i vejret, det store sværd blinkede over hans 
skulder. Men i samme nu havde dragomanen skreget noget, der 
standsede slaget og bragte anføreren og hans 

næstkommanderende til at styrte hen til ham, med en ny 
interesse malet på deres mørke ansigter. De andre omringede 
nu også den krybende og bønfaldende mand. 

Obersten havde ikke forstået, hvad denne pludselige 
forandring gik ud på, lige så lidt som de andre fattede grunden, 
men et eller andet instinkt gjorde, at det slog ned i Stephens 
rædselsslagne bevidsthed. 

"Å, dit asen," skreg han rasende. "Hold dog mund, din usle 
skurk! Ti dog — ti, det er tusinde gange bedre at dø." 

Men det var for sent, de forstod alle, hvad hvilken nedrighed 
den feje dragoman var i færd for at redde sit eget liv. Han var 
ved at forråde kvinderne. De så anføreren med en modig 
mands foragt malet på sit strenge ansigt give en nedladende 
tilladelse, og derpå talte Mansour hurtigt og alvorligt, mens han 
pegede op højen. På et ord af baggaraen styrtede et dusin af 
oprørene op ad stien, der førte til højens top, og forsvandt ud af 
syne. Et øjeblik efter hørtes et gennemtrængende skrig, et 
forfærdende skrig af både forbavselse og rædsel, og lidt efter 
kom araberne igen til syne med de to kvinder, som de slæbte 
mellem sig. Sadie, der var ung og smidig, kunne holde trit med 
dem, mens de sprang ned over stenene, og hun vendte sig hele 
tiden om mod tanten for at indgive hende mod. Den gamle 
dame, der kempede mellem disse løbende hvide skikkelser; 
lignede med sine spinkle lemmer og åbne mund en kylling, der 
bliver trukket ud af et hønsehus. 

Anførerens mørke øjne så ligegyldig på miss Adams, men 
med en mørk ild på den yngre kvinde. Pludselig gav han en kort 
ordre, og de fangerne blev i en elendig, håbløs flok gennet hen 
til nogle knælende kameler. Deres lommer var allerede blevet 

gennemrodet, indholdet kastet i en af kamelernes mulepose, og 
Ali Wad Ibrahim havde lukket den egenhændigt. 

"Nu skal jeg fortælle Dem noget, Cochrane," hviskede 
Belmont og så med et glødende blik på Mansour. "Jeg har her en 
lille revolver, der er undgået arabernes opmærksomhed. Skal 
jeg skyde den fordømte dragoman ned?" 

Obersten rystede på hovedet. 

"De gør klogere i at beholde den," sagde han mørkt. 
"Kvinderne kan måske finde anden anvendelse for den, førend 
dette er ovre." 

Kamelerne, nogle brune, andre hvide, knælede i en lang række, 
deres tyggende muler bevægede sig rytmisk fra side til side, og 
deres yndefuldt balancerende hoveder drejedes fra højre til 
venstre på en koket, selvbevidst måde. De fleste af dem var 
smukke dyr, ægte arabiske gangere med slanke lemmer og godt 
skabte halse, hvad der er tegn på race. Men mellem dem fandtes 
der også langsommere, tungere dyr med uplejet skind og 
ødelagte af gamle skudsår. De blev brugt til at bære røvernes 
vandposer; det tog imidlertid kun nogle få minutter at fordele 
deres last på andre dyr og indrette dem til fangernes brug. 
Ingen af dem med undtagelse af mr. Stuart var blevet bundet. 
Men araberne, som var vant til at forbinde religion med 
voldsomhed, og som hurtigt havde forstået, at mr. Stuart var 
præst, havde fundet hans heftighed ganske naturlig, og 
betragtede ham derfor som den farligste og mest 
foretagsomme af deres fanger. Hans hænder var bundet 
sammen med en flettet kameltømme, men alle de andre, også 
dragomanen og de to sårede negre, fik lov til at bestige deres 
dyr, uden at der blev taget andre forholdsregler for at forhindre 
en flugt fra deres side, end den, der lå i, at deres dyr var de 
andre underlegne i hurtighed. Under råb af mænd og brølen af 
kameler blev dyrene derpå bragt på benene, og den lange, 
uordentlige karavane satte sig i bevægelse, forlod den velkendte 
flod og vendte sig mod den flimrende, violette tåge, der hang 
over den uhyre omkreds af den skønne, rædselsfulde ørken. De 

sorte klipper, der lå spredt over det gule sand, gav den lighed 
med et tigerspættet tæppe. 

Der var ingen af de hvide fanger, med undtagelse af oberst 
Cochrane, der nogen sinde før havde siddet på en kamel. Det 
forekom dem, at de var hævet op i en umådelig afstand fra 
jorden, og dyrets slingrende bevægelse og sadlens usikkerhed 
gjorde dem både syge og ængstelige. Men deres legemlige 
ubehag blev hurtigt glemt over deres urolige, bitre tanker. 
Hvilket gabende svælg fra deres tidligere liv til nu! Og hvor kort 
var ikke det tidsrum, der lå imellem! For ikke en time siden 
havde de stået på denne klippes top og lét og snakket, og 
beklaget sig over heden og fluerne, været gnavne over enhver 
lille ubetydelighed. Headingley havde forholdt sig voldsomt 
kritisk til selve naturens farver. Nu kunne de ikke glemme hans 
egen farve, da han lå der på stenene. Sadie havde talt om 
skræddersyede kjoler og parisermode. Nu hang hun, halvt 
forstyrret, på den ubekvemme træsadel, mens selvmordet 
dæmrede som et håb for hendes bevidsthed. Menneskelighed, 
fornuft, ræsonnement — alt sammen var det borte og 
forsvundet, der var intet tilbage uden den rå krafts ydmygelser. 
Og imens lå damperen dernede bag klippefremspringet og 
ventede på dem — der var deres salon, med den hvide dug, de 
pyntelige glas, de nyeste romaner og de London-aviser. Selv de 
af dem med den ringeste forestillingsevne så det alt sammen 
tydeligt for sig: De så den blege mrs. Schlesinger med hendes 
gule solhat og mrs. Belmont, der lå lænet tilbage i en 
sejldugsstol. Det lå dem så nær, dette lille skib, denne lille 
stump, der var ligesom brudt af deres eget hjem, og ethvert af 
kamelernes lydløse, ujævne skridt førte dem længere og længere 


65 


bort uden håb om hjælp. Endnu i morges, hvor velvilligt havde 

Forsynet ikke forekommet dem, hvor behageligt og fornøjeligt 

livet — måske lidt kedsommeligt, men så fredeligt og smilende! 
Og så nu! 

De røde turbaner og gule støvler havde allerede fortalt oberst 
Cochrane, at disse arabere ikke var en almindelig røverbande, 
men en trup af kaliffens faste hær. Da de nu passerede over 
sletten, viste de tydeligt, at de besad den rå disciplin, som deres 
virksomhed krævede. En mil forude og lige så langt til hver side 
red deres spejdere; nu og da så man dem dukke frem over de 
gule sandhøje og forsvinde igen. Ali Wad Ibrahim ledede 
karavanen, hans korte, kraftige næstkommanderende sluttede 
truppen. Hele karavanen strakte sig over et par hundrede yards, 
og i midten red fangernes lille modløse flok. Der var ingen, som 
gjorde forsøg på at holde dem adskilt, og mr. Stephens fandt 
derfor hurtigt en plads mellem begge damerne. 

"Tab ikke modet, frøken Adams," sagde han. "Dette er en 
højst uforsvarlig voldshandling, men der kan ikke være tvivl 
om, at der på rette sted vil blive taget forholdsregler for at 
ordne sagen. Jeg er overbevist om, at vi kun i værste tilfælde vil 
komme til at lide under andet og mere end en midlertidig 
ubehagelighed. Hvis det ikke var for den skurk Mansour, ville 
De slet ikke have været her." 

Det var skrækkeligt at se den forandring, der var foregået 
med den lille dame fra Boston; i løbet af en time var hun blevet 
en gammel kone. Hendes mørke kinder var blevet indfaldne, 
hendes øjne skinnede vildt fra indsunkne, mørke øjenhuler. 
Hun så hele tiden rædselsslagen hen på Sadie. Der findes sikker 
en eller anden ødelæggelsens engel, der samler sine bedste 

skatte i katastrofens øjeblikke. Thi her gik nu alle disse 
almindelige, verdslige mennesker deres ulykke i møde, og al 
letsindighed og egenkærlighed havde rent forladt dem, ingen 
tænkte mere på sig selv, kun på sin næste. Sadie tænkte på sin 
tante, tanten kun på hende, mændene kun på kvinderne, 
Belmont tænkte på sin hustru — og så kom han til at tænke på 
en ting til. Han sporede sin kamel og red op på siden af miss 
Adams. 

"Her har jeg noget til Dem," hviskede han. "Vi kan snart nok 
blive skilt ad, så det er lige så godt, vi træffer vore 
arrangementer i tide." 

"Adskilte!" jamrede frk. Adams. 

"Tal ikke så højt, den fordømte Mansour kan let høre os og 
måske forråde os endnu engang. Jeg håber ikke det sker, men 
det kan ske. Vi må være belavet på det værste. De kunne jo f. 
eks. bestemme sig til at dræbe os mænd, men beholde Dem og 
miss Sadie." 

Miss Adams gyste. 

"Hvad skal jeg gribe til? For Guds skyld, mr. Belmont, sig 
mig, hvad jeg skal gøre. Jeg er en gammel kone. Jeg har levet 
længe nok. Gjaldt det bare mig selv, så kunne jeg sagtens bære 
det. Men Sadie — jeg bliver gal, når jeg tænker på hende. Der 
sidder hendes moder hjemme og venter på hende, og jeg —" I 
sin fortvivlelse slog hun sine tynde hænder mod hinanden. 

"Stik Deres hånd frem under Deres støvkåbe," sagde 
Belmont, og drev sin kamel tæt op til hendes. "Pas på, De ikke 
taber den. Sådan! Gem den nu i Deres lomme, så har De altid 
en nøgle, der kan åbne en hvilken som helst dør." 

Miss Adams følte, hvad det var, han havde ladet glide over i 
hendes hånd, og hun så et øjeblik forvirret på ham. Derpå kneb 
hun sine læber sammen og rystede misbilligende på sit strenge, 
mørke hoved. Alligevel gemte hun den lille pistol, og red videre, 
mens tankerne hvirvlede rundt i hendes hoved. Var dette 
virkelig hende, Eliza Adams fra Boston, hvis stille, men 
lykkelige liv hidindtil havde været delt mellem hendes hyggelige 
hjem i Commonwealth Avenue og den Tremonts 
presbyterianske kirke? Var det hende, der nu sad til vejrs på en 
kamel med sin hånd omkring en pistol, og tænkte på, hvorvidt 
det kunne forsvares at begå selvmord. Å, dette liv, så 
underfundigt, bedragerisk og slet; hvordan skal man kunne 
forlade sig på det? Når det viser sig værst, kan vi stå os mod det, 
men når det er allermest glad og smilende, så er det, vi har 
mest at frygte at det. 

"I værste tilfælde, miss Sadie, kan det komme an på 
løsesummens størrelse," sagde Stephens, mod sin inderste 
overbevisning. "Og desuden er vi jo endnu i Ægypten, langt 
borte fra dervishernes land. Desuden vil der naturligvis straks 
blive foretaget en ivrig forfølgelse. De må ikke tabe modet, men 
håbe det bedste." 

"Jeg er heller ikke bange, mr. Stephens," sagde Sadie og viste 
et blegt ansigt, der fuldkommen modsagde hendes ord, om 
mod ham. "Vi er jo alle sammen i Guds hånd, og Han vil sikkert 
ikke være grusom mod os. Det er så let at tale om, at vi stoler på 
Ham, når alt går godt, men nu er vi sat på prøve. Og hvis Han 
virkelig bor der oppe bag den blå himmel —" 

"Og det gør han," lød en stemme bag ved dem. Det var 
præsten fra Birmingham, som havde sluttet sig til selskabet. 

Hans sammenbundne hænder klamrede sig fast til sadlen og 
hans fede legeme blev ved enhver af kamelens bevægelser 
svinget frem og tilbage på en farefuld måde. Hans sårede ben 
var blodigt og dækket med fluer, og ørkenens brændende sol 
glødede på hans hoved, for han havde mistet både hat og 
parasol i kampens hede. En stigende feber havde gjort hans 
store, blege kinder rødplettede og tændt et stærkt lys i hans 
brune køøjne. Tidligere havde alle hans medrejsende fundet, at 
han var en temmelig simpel og tarvelig person, men nu havde 
den bitre sorg og fortvivlelse helt omskabt ham. Der var 
kommet noget forklaret og åndeligt over ham. Han var blevet så 
rolig og stærk, at de andre ved at betragte ham også følte sig 
stærkere. Han talte om liv og død og om deres nuværende 
tilstand og deres fremtidige håb på en sådan måde, at de alle 
syntes, at den sorte sky af elendighed, der omgav dem, fik en 
gylden flænge eller to. Cecil Brown var den eneste, der trak på 
skuldrene, han kunne ikke på nogle få timer forandre de 
anskuelser, han havde haft et helt liv, men alle de andre, selv 
Fardet, franskmanden, følte sig bevæget og styrket. De tog alle 
deres hatte af, når han bad. Obersten lavede en turban af sit 
røde silkelommetørklæde og insisterede på, at mr. Stuart skulle 
tage den på. Præsten kom med denne smukke 
hovedbeklædning og sin jævne, europæiske dragt til at se ud, 
som havde han klædt sig ud for at more nogle børn. 

De rejsende blev lidt efter lidt overfaldet af en dump, 
uophørlig og ulidelig tørst, der forøgede den træthed, som 
kamelernes uvante bevægelser havde fremkaldt. Solen stod ned 
fra himlen og blev kastet tilbage fra det gule sand; den store 
slette gnistrede og glødede, indtil de fik fornemmelsen af, at de 

red hen over smeltet metal. Deres læber var udtørrede, og deres 
tunger helt læderagtige. Deres tale lød underligt læspende, for 
det var kun enkelte vokaler, de kunne udtale uden anstrengelse. 
Miss Adams' hage var faldet helt ned til hendes bryst, og hendes 
store solhat skjulte aldeles hendes ansigt. 

"Tante besvimer, hvis hun ikke får noget at drikke," sagde 
Sadie. "Å, mr. Stephens, kan vi slet ikke gøre noget?” 

Alle dervisherne, der red nærheden af fangerne, var baggara- 
arabere med undtagelse af en enkelt, som var neger — en 
uhyggelig fyr med et ansigt, der var ødelagt af kopper. Alligevel 
så han, når man sammenlignede ham med hans arabiske 
kammerater, godmodig ud, og Stephens vovede derfor at røre 
ved hans albue og pege først på hans vandpose, derpå på den 
udmattede kvinde. Negeren rystede afvisende på hovedet, men 
samtidig skævede han med et betegnende blik mod araberne, 
som ville han sige, at var det ikke for dem, ville han handle 
anderledes. Derpå lagde han sin sorte pegefinger på sit bryst. 

"Tippy Tilly," sagde han. 

"Hvad siger han?" spurgte oberst Cochrane. 

"Tippy Tilly," gentog negeren med sagte stemme, som om han 
kun ville have, at fangerne kunne høre ham. 

Obersten rystede på hovedet. 

"Mit arabiske slår ikke til her. Jeg ved ikke, hvad det er, han 
siger," sagde han. 

"Tippy Tilly. Hicks Pasha," gentog negeren på ny. 

"Jeg tror, fyren er os venligsindet, men jeg kan ikke forstå 
ham," sagde Cochrane til Belmont. "Tror De, han mener, at hans 
navn er Tippy Tilly, og at han har dræbt Hicks Pasha?" 

Negeren viste sine store hvide tænder, da han hørte de ord, 
han selv havde sagt, blive gentaget. "Aiwa!" sagde han, "Tippy 
Tilly — Bimbashi Mormer — bum!" 

"Du store Gud," udbrød Belmont, "Han forsøger at tale 
engelsk. Tippy Tilly, det skal være ægyptisk artilleri. Han har 
tjent i det ægyptiske artilleri under Bimbashi Mortimer. Han 
blev taget til fange, dengang Hicks Pasha blev besejret, og er 
blevet dervish for at redde sit liv. Sådan må det være." 

Obersten sagde nogle få arabiske ord til negeren og fik også 
svar, men i det samme nærmede der sig to arabere og han satte 
farten op og forlod dem. 

"De havde fuldkommen ret," sagde obersten. "Fyren er os 
venligsindet, og han vil hellere kempe for khediven end for 
kaliffen. Jeg kan ikke indse, at han kan være os til nogen nytte, 
men jeg har siddet værre i det før og er sluppet godt fra det. Vi 
er desuden heller ikke endnu så langt borte, at forfølgelse er 
udelukket, og i de næste otteogfyrre timer er frelse ad den vej 
endnu mulig." 

Belmont regnede sagen efter på sin langsomme, 
eftertænksomme måde. 

"Klokken var omtrent tolv, da vi stod oppe på klippen," sagde 
han. "Hvis vi ikke er tilbage klokken to, vil de blive urolige 
ombord på skibet." 

"Ja," afbrød obersten ham, "til den tid skulle vi have spist 
frokost. Jeg husker, jeg sagde, at når jeg kom tilbage, ville jeg 
have — Å Gud, det er vist bedst ikke at tænke på det!" 

"Effendien var en gammel søvnig krukke," vedblev Belmont, 
"men jeg har den største tillid til min hustrus hurtighed og 
bestemthed. Hun vil insistere på, at der øjeblikkelig bliver slået 

alarm. Lad os sætte, at de forlader landingspladsen klokken 
halv tre, de kan så være klokken tre i Haifa, det erjo ned ad 
strømmen. Hvor længe sagde De, at det ville tage at få 
kamelkorpset i orden?" 

"Giv dem en time." 

"Og en time til at få dem sat over floden. Klokken seks kan de 
være ved Abusir og finde vort spor. Derfra er det ligetil. Vi har 
kun fire timers forspring, og nogle af disse dyr er meget 
udmattede. Vi kan endnu blive frelst, Cochrane!" 

"Ja, nogle af os måske. Jeg regner ikke med, at se præsten 
eller miss Adams i live i morgen. Ingen af dem er skabt sådan 
noget som dette her. Og så må vi også huske på, at disse 
dervisher bruger at myrde deres fanger, når de ser, der er 
udsigt til at de skulle blive reddet. Hør, Belmont, hvis De 
kommer fra det og jeg ikke, så er der noget, jeg gerne vil have, 
De skal ordne for mig." De to herrer red tæt op til hinanden, 
lænede skuldrene sammen og var snart dybt inde i alle en 
forretnings detaljer. 

Det var lykkedes den venligtsindede neger, der kaldte sig 
Tippy Tilly, at stikke et stykke klæde, dyppet i vand, i hånden på 
mr. Stephens, og miss Adams havde vædet sine tørre læber med 
det. Disse få dråber havde været nok til at give hende fornyet 
styrke, og nu, da den første forskrækkelse havde sat sig, 
begyndte hendes seje, elastiske yankee-natur igen at rejse sig. 

"Jeg synes nu for resten ikke, mr. Stephens," sagde hun, "at 
disse mennesker ser ud, som om de ville gøre os noget ondt. Jeg 
tror desuden, de haren religion af deres egen, så at det, der 
forekommer os urigtigt, sikkert også er urigtigt i deres øjne." 

Stephen rystede tavs på hovedet. Han havde set mordet på 
æseldrengene, det havde hun ikke. 

"Måske er vi sendt for at lede dem på rette vej," sagde den 
gamle dame. "Vi er måske netop udvalgt for at udrette noget 
godt blandt dem." 

Og havde det ikke været for Sadies skyld, kunne hun med sit 
energiske og foretagsomme temperament godt være blevet 
begejstret for muligheden af at kristne Khartoum og forvandle 
Omdurman til en lille, veldrænet by med brede alleer ligesom 
byerne i hjemme i New England. 

"Ved De, hvad jeg hele tiden tænker på?" sagde Sadie. "De 
husker nok det tempel, som vi så — hvornår var det nu? Men det 
var jo i morges." 

Alle tre udstødte et udråb af forbavselse. Ja, det var virkelig 
denne samme dags morgen; det forekom dem, at det lå 
uendelig langt tilbage i erindringens tåger, så stor var 
forandringen fra dengang, så ny og overvældende alle de 
tanker, der lå imellem dengang og nu. I nogen tid red de ganske 
tavse, fulde af denne mærkværdige udvidelse af tiden, indtil 
Stephens til sidst huskede Sadie på, at hun ikke havde fuldført, 
hvad det var, hun ville sige. 

"Det er sandt; jo, det var vægmaleriet i det tempel, jeg tænkte 
på. Husker De alle den rad af stakkels fanger, der bliver trukket 
forbi kongens fødder? — hvor nedtrykte de så ud mellem 
krigerne, der førte dem frem? Hvem kunne have tænkt sig, at 
tre timer senere skulle deres skæbne blive vor egen skæbne. Og 
mr. Headingley —" Hun vendte sit ansigt bort og begyndte at 
græde. 

"Du må ikke være så bedrøvet, Sadie," sagde hendes tante, 
"husk på, hvad præsten sagde for lidt siden, at vi alle står i Guds 
hånd. Hvor tror De, vi bliver ført hen, mr. Stephens?" 

Mr. Stephens' røde Baedeker stak endnu ud af hans lomme. 
Araberne havde ikke fundet det umagen værd at berøve ham 
den. Han så ned på den. 

"Hvis jeg får lov til at beholde den," sagde han, "skaljeg se 
efter i den, så snart vi gør holdt. Jeg har et almindeligt overblik 
over landet, for jeg tegnede et lille kort over det forleden. 
Floden løber fra syd til nord, vi må altså rejse mod vest. Jeg 
antager, de var bange for at blive forfulgt, hvis de holdt sig alt 
for nær ved Nilens bredder. Der skal være en karavanevej, 
husker jeg, der løber parallelt med floden, kun en halvfjerds 
miles inde i landet. Hvis vi holder vor nuværende retning en 
dags tid, må vi passere den. Der skal være en række brønde, 
som den går imellem. Den ender i Assiout, hvis jeg ikke husker 
fejl, på den ægyptiske side. På den anden side fører denind i 
dervishernes land — så måske —" 

Mr. Stephens tale blev pludselig afbrudt af en høj, 
gennemtrængende stemme, der brød ud i en strøm af afbrudte 
ord uden mening, der væltede frem i en anstrengt strøm af 
vrede anklager og tåbelige gentagelser. Farven på mr. Stuarts 
kinder var blevet mørkere, hans øjne havde et tomt, men 
strålende glimt, og han snakkede, snakkede, snakkede 
ustandseligt, mens han red afsted. Den kærlige moder Natur vil 
ikke tillade, at hendes børn lider alt for meget. "Dette her er for 
galt", siger hun, "dette sårede ben, disse tørre læber, denne af 
ængstelige, ophidsede sjælstilstand! Kom, sjæl, forlad dit 
legeme en lille stund, indtil det igen kan huse dig." Således 

lokker hun sjælden bort, ind i vildelsens Nirvana, mens de små 
celler i kroppen arbejder på at forbedre tilstanden, indtil den 
kan vende tilbage. Når naturen sommetider forekommer dig 
grusom, så forsøg at kigge bag ved det rædslens slør, som du 
tror at se, og du vil undertiden kunne skimte et kærligt og 
venligt ansigt skjult bagved. 

De arabiske vagter så overraskede ud ved dette pludselige 
udbrud; de antog, at præsten var blevet gal, og galskab er for 
dem både noget, der indgyder angst og tillige noget 
overnaturligt. En af dem red hurtigt hen og talte med emiren. 
Da han kom tilbage, sagde han noget til sine kammerater, der 
straks red hen, hver på sin side af præsten, for at forhindre ham 
iat falde af. Den venligtsindede neger red på samme tid hen til 
obersten og hviskede noget til ham. 

"Vi skal snart gøre holdt, Belmont," sagde Cochrane. 

"Gud være lovet! Så giver de os måske noget vand. Dette her 
er ikke til at udholde længere." 

"Jeg har sagt til Tippy Tilly, at hvis han kunne hjælpe os, vil vi 
gøre ham til en bimbashi, når han igen kom hjem til Ægypten. 
Jeg tror, han er villig nok, hvis han bare er i stand til det. Men 
se, Belmont, se hen mod floden." 

Vejen, som hidindtil havde gået gennem sandede khors med 
takkede sorte kanter — så smalle, at man ikke kunne forstå, 
hvorledes det var muligt for en kamel at passere — udvidede sig 
nu til en hård, kuperet slette, tæt oversået med små runde sten, 
der strakte sig helt ud til de violette høje ude i horisonten. Så 
regelmæssige var de lange, brune, grusklædte kurver, at 
landskabet lignede mørke bølger på en vældig jord-dønning. 
Hist og her sås en lille tot af grågrønt kamel-græs stikke op 

mellem stenene. Brune sletter og violette høje — og intet andet 
foran dem! Bagved lå de sorte, takkede klipper, mellem hvilke 
de netop var passeret, med orangegule sandklitter, og i det 
fjerne en lille, grøn stribe, der antydede flodens løb. Hvor køligt 
og skønt så ikke dette grønne ud i dette øde, afskyelige vildnis. 
Til den ene side så de den høje klippe — den forbandede klippe, 
der var skyld i deres ulykke. Til den anden side snoede floden 
sig, og solen skinnede på vandet. Å, dette glimtende vand! 
Ligesom et dyr, der kun har den ene tanke at tilfredsstille sin 
tørst, således længtes de efter dette vand, hele deres sjæl higede 
imod det. De havde mistet slægt og venner, fædreland og 
frihed, alt, men deres hjerne rummede kun den ene tanke: 
vand, vand, vand! I sine feberfantasier begyndte mr. Stuart at 
fable om appelsiner; det var forfærdeligt for de andre at høre 
på. Kun den stærke, rolige irlænder viste sig overlegen overfor 
sit legemes krav. Det glimt, de så af floden, måtte være lige i 
nærheden af Haifa, og hans hustru befandt sig måske netop nu 
på dette selv samme vand, som han så på. Han trak hatten ned 
over øjnene, tyggede på sin stærke, grå moustache og red videre 
i mørk tavshed. 

Ganske langsomt sank solen i vest, og deres skygger 
begyndte at blive lange mod den kant, hvorhen deres hjerter 
drog dem. Det var blevet køligere, en let ørkenvind havde rejst 
sig og fo'r hviskende hen over den ujævne, stenede slette. 
Emiren havde kaldt sin næstkommanderende hen til sig, og 
begge spejdede med hånden over øjnene efter et eller andet 
vejmærke. Pludselig, med et veltilfreds grynt, sank anførerens 
kamel i knæ, derpå ned på lårene; det skete i tre sære, afbrudte 
stød, indtil dens mave rørte ved jorden. Efterhånden som de 

andre kameler kom hen til samme sted, udførte de en lignende 
manøvre, indtil alle lå udstrakt i en lang linje. Rytterne stod nu 
af og lagde hakkelse ud på et stykke stof foran kamelerne, for 
ingen ordentlig kamel vil spise direkte fra jorden. I deres blide 
øjne, deres rolige, adstadige måde at spise på, i hele deres 
nedladende og kokette manerer, var der på en gang noget 
kvindeligt og yndefuldt, de lignede et selskab af fine, gamle 
damer, der var faret vild i hjertet af Libyens ørken. 

Der blev ikke taget nogen forholdsregler overfor fangerne, 
hverken de mandlige eller kvindelige, for hvorledes skulle de 
kunne flygte på denne øde slette? Engang kom emiren hen i 
nærheden af dem, han stod og så på dem mod sine mørke, 
grusomme øjne, mens han lod fingrene glide gennem sit 
blåsorte skæg. Miss Adams så gysende, at det hele tiden var 
Sadie, han så på. Da han opdagede, at de var lige ved at 
vansmægte, gav han en ordre, og en neger kom med en 
vandsæk, hvorfra han gav hver af dem et halvt glas. Vandet var 
varmt og mudret og smagte af læder, men oh, hvilken fryd var 
det, da det vædede deres udtørrede tunger! Emiren sagde et 
eller andet til dragomanen, og derpå gik han sin vej. 

"Mine damer og herrer," begyndte Mansour med noget af sin 
gamle vigtighed; men et blik fra obersten standsede ordene på 
hans læber, og han brød ud i en mængde klynkende 
undskyldninger for sin opførsel. 

"Hvor kunne jeg handle anderledes," jamrede han, "med 
kniven allerede mod struben?" 

"Du skal såmænd ikke slippe for rebet om din hals, hvis vi 
igen kommer tilbage til Ægypten, det kan du være vis på," 
brummede Cochrane i en vild tone. "Men indtil da —" 

"Det er meget rigtigt, oberst," sagde Belmont, "men for vor 
egen skyld må vi dog hellere høre, hvad det var, anføreren 
sagde." 

"Jeg vil ikke have noget at gøre med den slyngel." 

"Det synes jeg er at gå for vidt. Vi skylder os selv at høre, hvad 
han har at sige os." 

Cochrane trak på skuldrene. Manglen på vand og føde havde 
gjort ham irritabel, og han måtte bide sig i læben for at holde et 
bittert svar tilbage. Han gik langsomt bort, med stive, militære 
skridt. 

"Nå, hvad var det så, han sagde?" spurgte Belmont og så på 
Mansour med et blik, der var lige så strengt som oberstens. 

"Han lader til at være en smule mere medgørlig nu end før. 
Han sagde, at hvis han havde haft rigeligere med vand, ville han 
have givet Dem mere af det, men at hans beholdning kun er 
ringe for øjeblikket. Han sagde, at i morgen kommer vi til 
brøndene ved Selimakh, og så skal alle få rigeligt — også 
kamelerne." 

"Sagde han, hvor længe vi skulle bliver her?" 

"Kun et kort hvil, sagde han, og så videre! Å, mr. Belmont —" 

"Hold mund!" sagde irlænderen kort, og begyndte på ny at 
beregne timer og afstande. Hvis alt gik, som han havde 
beregnet, hvis hans hustru havde insisteret på, at den dovne 
effendi straks slog alarm i Haifa, måtte forfølgerne allerede 
være på sporet efter dem. Kamelkorpset og de ægyptiske heste 
løb bedre og hurtigere om natten i måneskin end om dagen. 
Han i vidste desuden, at det var skik og brug i Haifa, altid at 
holde i det mindste en eskadron rede til at rykke ud 
øjeblikkeligt. Han havde spist i officersmessen, og der havde 

nogle af officererne fortalt ham, hvor hurtigt de kunne være i 
felten. De havde vist ham vandsækkene og føden, der hang på 
siden af hver kamel, og han havde beundret, hvor fuldkomment 
det hele var ordnet uden at tænke over, hvad det kunne komme 
til at betyde for ham selv engang i fremtiden. Det ville tage 
mindst en time, før helle karavanen kunne være i gang igen fra 
deres nuværende rasteplads. Det ville være en helt time til deres 
fordel. Måske allerede i morgen tidlig — 

Pludselig blev hans tanker afbrudt på en forfærdelig måde. 
Han så obersten, der rasede som en gal mand, vise sig på 
toppen af den nærmeste høj; der klyngede sig en araber til hvert 
af hans håndled. Hans ansigt var blodrødt af vrede og 
ophidselse, og han slog om sig og vred sig som en rasende for at 
komme fri. "I forbandede mordere," skreg han uophørligt. I det 
samme fik han øje på de øvrige foran sig og råbte:"Belmont, de 
har myrdet Cecil Brown!" 

Hvad der var sket, var følgende: Opfyldt af sit dårlige humør 
var Cochrane strejfet omkring på den anden side af den 
nærmeste høj og havde fundet en flok kameler i sænkningen 
bag den sammen med en lille gruppe af vrede, højrøstede 
mænd. Midt blandt dem stod Cecil Brown, bleg og med sin 
opviksede, spidse moustache og sædvanlige ligegyldige 
holdning. Hans lommer var allerede en gang blevet 
gennemsøgt, men nu ville de flå hans klæder af ham i håb om at 
finde noget, han havde skjult. En modbydelig neger, med store 
sølvringe i ørene, lo og brølede op i den unge diplomats 
uanfægtede ansigt. Det forekom obersten, at der var noget 
heroisk, næsten overmenneskeligt i udtrykket i dette blege 
ansigt med de fraværende øjne. De havde allerede knappet hans 

frakke op, og med et rask greb flåede negeren hans skjorte op 
lige fra halsen og ned til livet. Men ved denne skrattende lyd og 
den afskyelige berøring af disse grove fingre, blev denne mand, 
et fuldstændigt produkt af det nittende århundrede, forvandlet 
til en vild, der stod over for en anden vild. 

Hans ansigt blussede, hans læber fortrak, har skurrede 
tænderne mod hinanden ligesom en abe, og hans øjne — disse 
indolente øjne, der altid havde lyst så stilfærdigt og roligt — blev 
skinnende og vanvittige. Han kastede sig over negeren, og slog 
ham den ene gang efter den anden, svagt men ondskabsfuldt, i 
hans brede sorte ansigt. Han slog som en pige med rund arm 
og flad hånd. Negeren fo'r tilbage, et øjeblik helt rystet ved dette 
pludselige angreb. Men med et utålmodigt, snerrende skrig rev 
han derpå en kniv ud af sit lange, vide ærme og stak den op 
under den hvide mands hævede arm. Brown faldt sammen ved 
slaget, og begyndte at hoste — han hostede ligesom et 
menneske, der har fået noget galt i halsen, heftigt og 
ustandseligt, som i krampe. Vredens rødme forsvandt fra hans 
ansigt, hans kinder blev plettet hvide, der lød en underlig, 
gurglende lyd fra hans hals, han førte sin hånd op til munden 
og rullede om på siden. 

Med et råt grynt af foragt stak negeren kniven tilbage i 
ærmet, mens obersten, rasende af afmægtig vrede, grebet af de 
omkringstående og trukket tilbage til det øvrige selskab. Hans 
hænder blev bundet med en kamelgrime, og i forbitret tavshed 
lå han nu ved siden af den sindsforvirrede præst. 

Nu var altså både Headingley og Cecil Brown dræbt, og deres 
indfaldne øjne vendte sig fra et blegt ansigt til et andet — hvem 
af dem, hvem af den række af muntre ryttere, der havde stået i 

så flot silhuet mod den blå morgenhimmel, set fra dækstolen på 
Korosko, skulle blive den næste. De havde været ti, nu var to af 
dem døde, og en havde mistet sin forstand. 

Fardet sad alene med hovedet støttet på sin hånd og albuerne 
på knæene, mens han stirrede fortvivlet ud over ørkenen; 
pludselig så Belmont, at det gav et stød i ham, og han rejste 
hovedet som en hund, der hører en fremmeds skridt. Han 
knugede sine hænder sammen, bøjede hovedet fremefter og 
stirrede intenst hen imod de mørke bjerge ud i den østlige 
horisont, som de havde passeret igennem. Belmont fulgte hans 
bliks retning, og — ja, ja — der var noget, som rørte sig derude. 
Han så lyset glimte i noget metal og noget hvidt, der flagrede. 

En af dervishernes forposter snurrede sin kamel to gange 
omkring som et faresignal, og samtidig affyrede han sin riffel i 
luften. Ekkoet af skuddet var næppe døet hen, førend alle, både 
arabere og negre, var i sadlen. Et øjeblik efter var kamelerne på 
benene og bevægede sig langsomt hen mod det sted, hvorfra 
alarmsignalet havde lydt. Flere bevæbnede mænd sluttede 
kreds om fangerne, idet de ladede deres Remingtons som et 
vink om, at skulle forholde sig rolige. 

"Du store Gud!" skreg Cochrane, "det er mænd på kameler." Al 
hans fortvivlelse var som blæst bort, mens han anstrengte sine 
øjne for at se disse fremmede. "Jeg tror, det er nogle af vore 
egne folk." Det var lykkedes ham under den almindelige 
forvirring at få sine hænder ud af kamelgrimen. 

"De har været endnu hurtigere, end jeg havde troet det 
muligt," sagde Belmont; hans øjne skinnede under hans tykke 
bryn. "De er her to hele timer tidligere, end vi med rimelighed 


81 


havde kunnet vente dem. Hurra! Monsieur Fardet, ca va bien, 
n'est-ce pas?" 

"Hurra, hurra! merveilleusement bien! Vivent les Anglais! Vivent 
les Anglais!" brølede den ophidsede franskmand, da han så 
kolonnen langsomt komme frem fra klipperne. 

"Pas på, Belmont," råbte obersten. "De fyre her vil øjeblikkelig 
skyde os, hvis de ser, at det er forbi for dem. Jeg kender dem, vi 
må være forberedte. Vil De tage ham der med det ene øje, så 
tager jeg den store neger, hvis jeg da kan få armene omkring 
ham. Stephens, De må gøre, hvad De kan. De også, Fardet, 
comprenez vous? Det er nødvendigt at tage pippet fra de fyre, 
førend de kan dræbe os. Og De, dragoman, sig til de to 
sudanske soldater, at de holder sig rede, —- men, men —" Hans 
ord døde hen i en mumlen, og han sank et par gange. "Det er jo 
arabere," sagde han, og det lød, som talte han med en fremmed 
stemme. 

Det var det mest bitre øjeblik, de havde oplevet på hele denne 
skrækkelige dag. Lykkelige mr. Stuart, han lå på sandet med 
ryggen støttet op mod sin kamels ribben, og lo over en eller 
anden morsomhed, som hans travle små hjernecellebyggere var 
kommet over under deres reparationsarbejder. Hans fede 
ansigt var helt fortrukket af fornøjelse. Men alle de andre, hvor 
fortvivlede, hvor tilintetgjorte stod de ikke der! Kvinderne 
græd, mændene vendte sig bort i den tavshed, der ikke engang 
ejer tårer. Monsieur Fardet kastede sig ned på sit ansigt og 
rystede af med en tør hulken. 

Araberne skød deres rifler af som velkomsthilsen til deres 
venner, og de andre travede over sletten, idet de besvarede 
hilsenen og svingede deres geværer og lanser i luften. Det var 

en mindre flok — ikke flere end tredive — men klædt på samme 
vis som de andre med røde turbaner og mønstrede kapper. En 
af dem bar et lille hvidt banner, beskrevet med højrøde 
bogstaver. Men der var noget hos dem, som vendte turisternes 
øjne og tanker bort fra alt andet. Den samme angst havde 
grebet dem alle. De stirrede på en hvid skikkelse, der svingede 
frem og tilbage mellem alle disse ørkenkrigere. 

"Hvad er det, de har imellem sig?" udbrød Stephens til sidst. 
"Se, miss Adams! Er det ikke en kvinde?" 

Det var noget på en kamel, men det var umuligt at få et 
ordentligt syn på det. Så skiltes pludselig rytternes skare ad, og 
man kunne tydeligt se, hvad det var. 

"Det er en hvid kvinde!" 

"Skibet er blevet overrumplet." 

Belmont udstødte et skrig, der overdøvede alt. 

"Norah, min elskede," råbte han, "vær ikke bange, jeg er her, 
alt er godt." 

Korosko var blevet overmandet, og udsigterne til frelse endnu 
ringere end før — alle deres vidtløftige beregninger om timer og 
afstande — de var nu ikke mere værd end den tåge, der flimrede 
ude i horisonten. Der ville ikke blive slået alarm i Haifa før i 
aften, når skibet ikke vendte tilbage. Rimeligvis var man ikke 
engang endnu — hvor Nilen allerede kun var et tyndt, grønt 
bånd langt ude i horisonten — begyndt på forfølgelsen. Når der 
var tilbagelagt endnu hundrede miles, måske endnu mindre, 
var de i dervishernes land, og hvor ringe var så ikke udsigten til 
at ægyptisk magt skulle kunne redde dem. De sank allehenien 
tavs, mørk fortvivlelse, med undtagelse af Belmont, der blev 
standset af vagten, da han ville løbe hen for at hjælpe sin 
hustru. 

De to flokke af kamelryttere mødte nu hinanden, og araberne 
udvekslede hilsener og forklaringer på deres alvorlige, værdige 
måde, mens negrene stod rundt omkring og lo og snakkede 
med den skødesløse godmodighed, som ikke engang Koranen 
havde været i stand til at tilintetgøre. Anføreren for de 
nyankomne var en gråskægget, asketisk, krumnæset, gammel 
mand med kantede og stolte manerer og en militærisk 
holdning. Dragomanen udstødte en sagte jamren, da han så 
ham, og slog sine hænder sammen med en mine, som en mand, 
der forudser nye vanskeligheder. 

"Det er emir Abderrahman," sagde han. "Nu er jeg bange for, 
at vi ikke når Khartoum levende." 

Dette navn fortalte ikke turisterne noget, kun oberst 
Cochrane havde hørt ham omtale som et uhyre af grusomhed 
og fanatisme, en glødende muslim af den gamle skole, og som 
aldrig veg tilbage for at udføre Koranens hårdeste forskrifter i 
deres yderste konsekvens. Han og emir Wad Ibrahim talte 
alvorligt med hinanden, idet deres kameler stod tæt op ad 
hinanden, og begge mændene bøjede deres hoveder så tæt 
sammen, at deres skæg flød sammen. Derpå vendte de sig om 
og så længe og fast på fangernes stakkels, triste og 
sammenkrøbne lille flok. Den yngre mand pegede og 
forklarede, mens den ældre lyttede til med et strengt og 
udeltagende åsyn. 

"Hvem er den pæne, gamle herre med det hvide skæg?” 
spurgte miss Adams, der havde været den første til at komme 
sig efter den bitre skuffelse. 

"Det er nu deres anfører," sagde Cochrane. 

"De vil da ikke fortælle mig, at han nu har taget kommando 
over den anden?" 

"Jo, miss," sagde dragomanen, "Nu er han den øverste af 
dem." 

"Nå, det er sikkert godt for os. Han minder mig om ældste 
Matthews, som var ved den presbyterianske kirke i pastor 
Scotts tid. Jeg for min del vil hellere være i hans magt end i den 
sorthåredes med stenøjnene. Har du det ikke bedre, Sadie, nu 
da det er blevet køligere?" 

"Jo, tante, tænk bare ikke på mig. Men hvordan har du det 
selv?" 

"Jeg har mere håb nu end før. Jeg har kun givet dig et dårligt 
eksempel, Sadie, jeg var rent fra det i begyndelsen, det kom så 

pludseligt, og så den forfærdelige tanke på, hvad din moder, 
som har betroet dig til mig, hvad hun ville sige! Du kan tro, der 
vil komme nogle overskrifter i Boston Herald i anledning af dette 
her. Jeg tænker, nogen vil blive gjort ansvarlige." 

"Stakkels mr. Stuart!" udbrød Sadie, da den stakkels 
feberpatients monotone stemme igen nåede deres øren. "Kom, 
tante, og lad os se, om vi ikke kan gøre noget for at lindre ham." 

"Jeg er ængstelig for mrs. Schlesinger og barnet," sagde 
oberst Cochrane. "Jeg kan se Deres hustru, Belmont, men ellers 
ingen." 

"Nu kommer de herhen med hende," sagde Belmont. "Gud 
være lovet. Endelig får vi da alt at vide. De har da ikke gjort dig 
noget, Norah?" Han løb hen til hende, og greb og kyssede den 
hånd, som hans kone rakte ham, for at han skulle hjælpe hende 
ned af kamelen. 

Irlænderindens venlige grå øjne og rolige, søde ansigt bragte 
både håb og lise til hele selskabet. Hun var ivrig romersk- 
katolsk, og det er en tro, der er udmærket at have i farens 
stund. For hende såvel som for den anglikanske oberst, 
dissenterpræsten mr. Stuart, de presbyterianske amerikanere, 
ja endog de to hedenske sorte soldater gjorde religionen i dens 
forskellige skikkelser samme nytte — den hviskede stadig, at det 
værste, verden kan gøre os, dog kun er ringe, og at hvor hårdt 
end Forsynets veje forekommer os, alt dog sker til vort eget 
bedste og vi skal gå glade og tillidsfulde derhen, hvor den 
Højestes hånd fører os. De havde ikke et dogme fælles, alle disse 
fæller i ulykken, men de forenedes i den fortrolige, 
dybtliggende ånd, den rolige, grundlæggende fatalisme, der er 
religion grundvold, lige så gammel som verden selv, og som nye 

dogmer til stadighed vokser op fra ligesom lav, der breder sig 
henover stenens overflade. 

"I stakkels mennesker," sagde hun, "jeg kan se, I har haft det 
meget værre end jeg. Nej, kære John, jeg forsikrer dig, jeg har 
det rigtig godt — jeg er ikke engang synderlig tørstig, for vor 
afdeling fyldte deres vandposer ved Nilen, og de gav mig så 
meget at drikke undervejs, som jeg kunne ønske. Men hvor er 
mr. Headingley og mr. Brown, jeg ser dem ikke? Og stakkels mr. 
Stuart — hans tilstand er jo ganske forfærdelig!" 

"Headingley og Browns bekymringer er forbi," sagde hendes 
mand. "Du aner ikke, hvor mange gange jeg i løbet af denne dag 
har takket Gud, fordi du ikke var blandt os. Og så er du nu her 
alligevel." 

"Hvor skulle jeg også være uden ved min husbonds side? Jeg 
vil langt hellere være her end i Haifa." 

"Er der gået bud til byen?" spurgte obersten. 

"En af vore både undslap. Mrs. Schlesinger med hendes barn 
og tjenestepige var i den. Jeg sad nede i min kahyt, dengang 
araberne styrtede sig over skibet. De, som var på dækket, fik tid 
til at undslippe, for båden lå klar ved siden af skibet. Jeg ved 
ikke, om der blev nogen sårede. Araberne skød på dem i nogen 
tid efter." 

"Gjorde de?" udbrød Belmont henrykt, hans letbevægelige 
irske natur greb straks den ringeste stråle af håb. "Så ser vi dem 
nok snart, for garnisonen må have hørt skuddene. Hvad mener 
De, Cochrane? De må have været på spor efter os i de sidste fire 
timer. Hvert øjeblik kan vi risikere at se de engelske officerers 
hvide puggarees dukke op over højene derhenne." 

Skuffelsen havde imidlertid gjort obersten kold og skeptisk. 

"Kommer de ikke mandstærke, kan de lige så godt blive 
borte," sagde han. "Disse folk her er udsøgte og har gode 
anførere, og på deres egen grund kan de tage det op med hvem 
som helst." Han standsede et i øjeblik og så på araberne. "Se 
engang," sagde han, "det er alligevel et stolt syn." 

Den store, blodrøde sol var gået halvt ned bag de violette 
tågebanker i horisonten. Det var arabernes bedestund. En 
ældre og mere lærd kultur ville have vendt sig mod denne 
pragtfulde genstand på himmelhvælvingen og tilbedt dén. Men 
disse vilde ørkenens børn var finere i deres tilbedelse end 
perserne. For dem stod idealet højere end naturen, de bad med 
ryggen mod solen og ansigtet vendt imod deres religions 
hovedtempel. Og hvor de bad inderligt, disse fanatiske 
muslimer! Fuldkommen hensunkne og optagne, med 
længselsfulde øjne og strålende ansigter, de rejste sig, de 
kastede sig ned og krøb sammen med panden mod deres 
bedetæpper. Hvem kunne tvivle om, når han iagttog deres 
ivrige, helhjertede tilbedelse, at her var der en stor, levende 
magt til stede, reaktionær og frygtelig, en magt, der talte 
millioner, som alle troede det samme, lige fra Cape Juby til 
Kinas grænser? Lad en vældig bølge bringe dem i bevægelse, lad 
en stor feltherre eller organisator fødes blandt dem, som forstår 
at benytte det store materiale, og ingen kan vide, om ikke 
Forsynet vil benytte disse mennesker, — som det skete for tusind 
år siden — til en svøbe for det rådne, ødelagte, umulige, 
hjerteløse Sydeuropa, indtil den så igen må gøre plads for en 
sundere race? 

Nu rejste de sig alle op på ny. Befalingen lød, og fangerne 
forstod, at skønt de havde rejst hele dagen, skulle de også rejse 

hele natten. 

Belmont stønnede, han havde gjort regning på, at deres 
forfølgere skulle have nået dem, førend de havde forladt denne 
lejr. Men alle de andre havde allerede lært at finde sig i det 
uundgåelige. Enhver af turisterne havde fået et fladt, arabisk 
brød — og hvilken frembringelse af kokken ombord på skibet 
havde nogensinde smagt dem som dette tørre, brune brød? — og 
så — oh, hvilken luksus! — fik de tillige et glas vand, for med de 
nytilkomnes velfyldte læderposer havde de nu rigelige 
forsyninger. Hvis bare legemet var så udholdende som sjælen, 
hvilket paradis var så ikke jorden? Nu, da deres materielle krav 
var stillet for øjeblikket, begyndte det ligefrem at synge inde i 
dem, og de besteg deres kameler med en følelse af deres 
stillings romantik. 

Mr. Stuart lå stadig og snakkede i vildelse på jorden, og 
araberne gjorde ikke mine til at ville løfte ham op i hans sadel. 
Hans store, blege, opadvendte ansigt skinnende i det 
begyndende tusmørke. 

"Hør dragoman, sig til dem, at de glemmer mr. Stuart," råbte 
obersten. 

"Det er til ingen nytte, herre," sagde Mansour. "De siger, at 
han er for fed, de vil ikke tage ham med længere. Han dør 
alligevel, siger de, og hvorfor skulle de så ulejlige sig med ham?" 

"Vil de ikke tage ham med!" råbte Cochrane, "men du gode 
Gud, manden dør jo så af sult og tørst. Hvor er emiren? Å, hør!" 
råbte han, da i det samme den sortskæggede anfører gik forbi, i 
en tone, som når han kaldte på en doven æseldreng. Anføreren 
værdigede ham intet svar, men sagde noget til en af vogterne, 
der stødte kolben af sit gevær ind i oberstens ribben. Den gamle 

soldat faldt stønnende forover og blev halvt bevidstløs ført 
afsted og surret fast til sadelknappen. Kvinderne begyndte at 
græde, mændene mumlede forbandelser og knyttede hænderne 
i et helvede af magtesløse følelser, hvor brutal uretfærdighed og 
mishandling måtte passere uden straf eller blot protest. 
Belmont greb ned i sin lomme efter den lille revolver, men 
huskede så pludselig på, at han havde givet den til miss Adams. 
Havde han haft den, ville det have været det samme som 
emirens død og et blodbad på turisterne. 

Mens de nu red fremad, så de et af de mærkeligste 
fænomener i den ægyptiske ørken, de måtte alle betragte det, 
selv om den behandling, der var overgået deres kammerat, ikke 
just havde gjort dem særlig modtagelige for naturens skønhed. 
Selv efter at solen var gået ned, havde himlen bevaret sin 
skiferblå farve. Men pludselig begyndte den at blive lysere og 
lysere og at skinne på en besynderlig måde; ligesom et 
forunderligt, falsk daggry. En lys, rosa tåge svævede over 
ørkenen, med skønne, sarte søgrønne toner øverst oppe. 
Ganske langsomt svandt disse toner bort, skiferfarven kom 
tilbage, og natten brød frem. Det var kun fire og tyve timer 
siden, de havde siddet i deres stole ombord på Koroskos dæk og 
drøftet politik i stjernernes skær; kun tolv timer siden, de havde 
spist morgenmad ombord og var brudt op, glade og fornøjede, 
til deres sidste lille lysttur. Hvilken verden af ny indtryk havde 
de ikke gennemlevet i den korte tid! Hvor pludselig var de ikke 
blevet revet ud af den tilværelse, som de alle havde anset for så 
sikker og selvfølgelig! Det var de samme sølvglinsende stjerner, 
som de sidste nat havde set på, den samme tynde månesegl — 

men hvilken kløft lå der ikke mellem deres gamle forkælede liv 
og dette her! 

Kamelernes lange række gik så lydløse som spøgelser 
gennem ørkenen. For og bag så man arabernes tavse, hvide 
skikkelser. Ikke en lyd hørtes, end ikke den allersvageste, indtil 
de pludselig langt bag dem hørte en menneskelig stemme, der 
sang på en stærk, drønende, umusikalsk måde. Det gjorde en 
besynderlig virkning med denne fjerne røst i det umådelige 
tavse øde. Nu lød der en velkendt melodi, salmen Forever with the 
Lord i det fjerne, de rejsende syntes næsten, de kunne høre 
ordene: 


We nightly pitch our moving tent 
A day's march nearer home. 


Var mr. Stuart igen kommet i besiddelse af sin forstand, eller 
var det kun en tilfældighed, der netop havde ladet ham vælge 
denne sang? Med fugtige øjne så hans venner tilbage og ind i 
det dybe mørke, de vidste jo, at for denne vandrer var hjemmet 
meget nært. Gradvis døde stemmen bort og forsvandt i 
ørkenens overvældende stilhed. 

"Kære, gamle ven," sagde Belmont og lagde sin hånd på 
Cochranes knæ, "jeg håber ikke, De er såret?” 

Obersten havde rettet sig op, skønt han endnu trak vejret lidt 
besværligt. 

"Nej, jeg har det godt nok igen. Men vil De være så venlig at 
vise mig den mand, der slog mig?" 

"Det var den fyr derhenne foran — på kamelen ved siden af 
Fardet." 

"Den unge fyr med moustachen — jeg kan ikke se ham rigtig 
tydeligt i denne belysning, men jeg tænker, jeg kan finde ham 

igen. Tak, Belmont!" 

"Jeg troede, nogle af Deres ribben var gået med i løbet?" 

"Nej, han tog bare vejret fra mig." 

"De må være et jernmenneske. Det var et forfærdeligt stød. 
Hvorledes har De dog kunnet komme Dem så hurtigt efter det?" 

Obersten rømmede sig og sagde stammende: 

"Sagen er, min kære Belmont, — jeg stoler på, De ikke lader 
det gå videre — frem for alt ikke til damerne. Men jeg er ældre, 
end jeg engang var, og hellere end miste min militære holdning, 
som jeg altid har sat pris på, så —" 

"Et korset? Det var pokkers!" udbrød den forbavsede 
irlænder. 

"Nå ja, en smule kunstig støtte," sagde obersten stift og førte 
samtalen hen på udsigterne for dagen efter. 

Som en mare vender altid i drømme denne nats tildragelser i 
ørkenen tilbage til de af de stakkels mennesker, som vendte 
hjem igen. Det var også som en drøm i sig selv, som de lydløst 
blev båret afsted på disse dyr med de bløde, glidende, 
svampeagtige fødder, med de halvt usynlige, flimrende, der 
bevægede sig på begge sider af dem. Hele universet syntes at 
hænge som en mægtig urskive foran dem. En stjerne glimtede 
ligesom en lanterne i samme højde som de selv. De så derhen 
igen, nu var den en håndsbredde højere oppe, og en anden 
glimtede under den. Time efter time flød den brede strøm 
langsomt og roligt over den dybblå baggrund, verdener, 
stjernetåger og solsystemer drev majestætisk afsted over deres 
hoveder og ned bag den mørke horisont. For fangerne var der 
en smule trøst at finde i denne uendelighed og skønhed, deres 
skæbne og deres eget jeg syntes ubetydeligere og mindre vigtigt 

over for sådanne vældige magter. Ganske langsomt skred den 

store skare hen over himlen, først steg den, så hang den længe 
næsten ubevægelig og sank så i et storslået fald, indtil endelig 
dagens første kolde, grå lys viste sig i øst, og de så med skræk 

på hinandens udtærede ansigter. 

Om dagen havde de været pint af heden, men næsten endnu 
mere utålelig var nattens kulde. Araberne svøbte sig ind i deres 
kapper og indhyllede deres hoveder. Fangerne slog hænderne 
mod hinanden og rystede af kulde og elendighed. Miss Adams 
led mest under det, for hun var så mager og blodet cirkulerede 
ikke mere så hurtigt i hendes årer som i hendes yngre dage. 
Stephen trak sin jakke af og kastede den over hendes skuldre. 
Han red ved siden af Sadie, mens han både fløjtede og snakkede 
for at bilde hende ind, at han ligefrem var taknemmelig, fordi 
hendes tante bar hans frakke for ham, men det lød alt for 
støjende til at falde troværdigt. Og alligevel var der sandhed i, 
hvad han sagde, han følte virkelig kulden mindre end de andre, 
den gamle, gamle ild brændte nemlig i hans hjerte, og der var 
en besynderlig glæde blandet ind i al hans ulykke; det ville have 
været ham umuligt at sige, om dette eventyr havde været den 
største ulykke eller den største velsignelse i hans liv. Ombord på 
skibet, hvor Sadies ungdom, skønhed, forstand og livlighed 
gjorde, at han måtte sige sig selv, at han vel kun kunne forvente 
at blive velvilligt tålt af hende. Men nu følte han, at han virkelig 
kunne være hende til nytte, at hver time, der gik, lærte hende 
mere og mere at vende sig mod ham som sin naturlige 
beskytter, og frem for alt havde han begyndt at forstå sig selv og 
indse, at der virkelig fandtes en stærk, pålidelig mand bag alle 
de vaner og ideer, der hidindtil havde omgivet hans egentlige 

væsen og påtvunget sig ham. En lille smule selvagtelse begyndte 
at varme hans blod. Han havde kastet sit liv bort, mens han var 
ung, og nu, da han var halvgammel, kom den igen til en som 
ham skøn, sen blomst. 

"Jeg tror virkelig, mr. Stephens, at De egentlig nyder dette 
her," sagde Sadie, ikke uden bitterhed. 

"Jeg vil ikke gå så vidt som at sige det," sagde Stephens, "men 
jeg er sikker på en ting, og det er, at jeg ikke, selv om jeg kunne, 
ville forlade Dem her." 

Det var første gang, han havde sagt noget, der nærmede sig 
til ømhed, og den unge pige så forbavset op på ham. 

"Jeg tror, jeg hele mit liv har været et rigtigt slet menneske," 
sagde Sadie efter en lille pause. "Fordi jeg selv morede mig og 
havde det godt, tænkte jeg aldrig på dem, der var ulykkelige. 
Det slår mig nu. Hvis jeg nogensinde kommer hjem igen, vil jeg 
blive bedre — mere alvorlig —" 

"Og jeg vil også forsøge at blive en bedre mand. Jeg tror 
virkelig, at det er derfor, alt dette er sket for os. Se bare, 
hvorledes det har gjort alle vore venner dygtigere og bedre. 
Husk bare på den stakkels mr. Stuart. Vi ville aldrig ellers have 
fået øjnene op for, hvor ædel og udholdende han var. Og se 
Belmont og hans kone, uden frygt går de der foran os, hånd i 
hånd, og tænker kun på hinanden. Og Cochrane, der før 
forekom egenkærlig og bornert, se nu, hvor modig og hvor 
opofrende han er. Fardet er også modig som en løve. Jeg tror, 
denne ulykke har gjort os alle godt." 

Sadie sukkede. 

"Ja, hvis det endte lige her og nu, så kunne man vel nok sige 
det," sagde hun, "men hvis al denne elendighed skal vare i uger 

og måneder og alligevel ende med vor død, så indser jeg ikke, 
hvordan vi skal drage nytte af vores forbedrede karakter. Hvis 
De nu slipper herfra, hvad vil De så gøre?” 

Advokaten tøvede, men hans professionelle instinkter var 
stadig stærke i ham. 

"Jeg vil undersøge, hvor fejlen ligger, og hvem der er skyld i 
den. Om det skyldes dem, som ordner disse udflugter til Abusir 
— eller det er den ægyptiske regering, der ikke beskytter sine 
grænser ordentligt. Det vil blive en meget indviklet sag. Og 
hvad ville De gøre, Sadie?” 

Det var første gang, han udlod det formelle "miss". Den unge 
pige var imidlertid alt for optaget til at lægge mærke til det. 

"Jeg vil være bedre og kærligere mod andre mennesker," sagde 
hun. "Jeg vil forsøge at gøre andre lykkelige, det tror jeg, jeg har 
lært af denne elendighed, jeg her har udstået." 

"De har jo ikke gjort andet i hele Deres liv end gøre andre 
lykkelige. De kan slet ikke lade være med det," sagde Stephens. 
Mørket gjorde det lettere for ham at overvinde sin sædvanlige, 
vanemæssige tilbageholdenhed. "De trænger langt mindre end 
nogen af os andre til disse hårde prøvelser. Hvorledes skulle 
Deres karakter kunne blive bedre?" 

"Det, De siger der, viser kun, hvor lidt De kender mig. Jeg har 
altid været meget egoistisk og tankeløs." 

"Men De behøvede dog ikke alle disse voldsomme bevægelser. 
De var tilstrækkelig fyldt med liv uden dem. Med mig er det 
noget helt andet." 

"Hvorfor trængte De til disse rystelser, mr. Stephens?" 

"Fordi alt er bedre end stilstand. Lidelser er bedre end 
stilstand. Jeg er først nu begyndt at leve. Hidindtil har jeg kun 

været en maskine, der vandrede omkring på jordens overflade. 
Jeg var en mand, der kun besad en tanke, og det er kun ét skridt 
fra at være en død mand. Men det har jeg først lige nu forstået. 
I alle disse år har jeg været rystet, jeg har ikke følt en eneste 
menneskelig følelse. Jeg har ikke haft tid. Jeg iagttog det nok 
undertiden hos andre, og mærket en ganske svag undren dukke 
op i mig, om det var en fejl ved mig, at jeg ikke kunne dele mine 
medmenneskers følelser. Men nu har disse sidste få dage lært 
mig, at også jeg kan leve — at jeg kan føle intense håb og dødelig 
frygt — at jeg kan hade, og at jeg kan — nå ja, at jeg kan have alle 
de stærke følelser, nogen sjæl kan opleve. Jeg er blevet levende. 
Måske står jeg på gravens rand, men dog kan jeg nu sige, at jeg 
har levet." 

"Men hvorfor levede De da dette dræbende liv i England?" 

"Jeg var ærgerrig — jeg ville frem. Så var der desuden min 
moder og mine søstre, jeg skulle tænke på. Men Gud ske lov, nu 
bryder morgenen frem. Nu vil De og Deres tante snart høre op 
med at fryse." 

"Å, De, uden Deres jakke?" 

"Åh, mit blod ruller rask i mine årer. Jeg har befundet mig 
meget godt i mine skjorteærmer." 

Nu var den lange, kolde, udmattende nat forbi, den dybblå 
himmel var blevet overtrukket af et vidunderligt let, lysviolet 
skær, hvorpå der endnu glimtede enkelte store stjerner. Bag 
dem var det grå mørke krøbet længere og længere bort, indtil 
det forsvandt i en skær lyserød tone af, som den opgående sol 
spredte sine vifteformede stråler ud over. Pludselig følte de alle 
dens varme berøring på deres ryg, og deres skikkelser kastede 
sorte skygger på sandet foran dem. Dervisherne løsnede deres 

kapper og begyndte på ny at tale indbyrdes. Fangerne begyndte 
også at tø op og spiste begærligt den durragrød, der blev givet 
dem til morgenmad. Der blev holdt et kort hvil, og hver fik et 
glas vand. 

"Må jeg tale med Dem, oberst Cochrane?" spurgte 
dragomanen. 

"Nej," snerrede obersten. 

"Men det er meget vigtigt — vor sikkerhed er afhængig af det." 

Obersten rynkede panden og trak sig i overskægget. 

"Nå, hvad er det så?" sagde han til sidst. 

"De må stole på mig nu, for det gælder jo lige så meget for 
mig som for Dem at komme tilbage til Ægypten. På den ene 
side står der min kone, mine børn og mit hjem, på den anden 
side livsvarigt slaveri. De behøver derfor ikke at mistro mig." 

"Nå, gå så videre." 

"De husker nok negeren, som talte med Dem — han, som 
havde tjent under Hicks?" 

"Ja, hvad ham?" 

"Jeg har talt med ham i nat. Jeg har talt længe med ham. Han 
sagde, at da han ikke rigtig kunne forstå, hvad De sagde, og De 
heller ikke, hvad han sagde, derfor henvendte han sig til mig." 

"Hvad sagde han da?" 

"Han sagde, at der var otte ægyptiske soldater mellem 
araberne — seks negre og to fellaher. Han sagde, at han gerne 
ville have Deres løfte for, at De ville belønne dem rigeligt, hvis 
de hjælper Dem at flygte." 

"Selvfølgelig vil vi belønne dem." 

"De forlanger hver hundrede ægyptiske pund." 

"Det skal de få." 

"Jeg sagde, jeg skulle spørge Dem om det, men jeg var sikker 
på, De ville gå ind på det." 

"Hvad foreslår de så at gøre?" 

"De kunne ikke love noget bestemt, men de ville ordne det 
således, at de alle kom til at ride i Deres nærhed; viste der sig så 
en eller anden mulighed, ville de være rede til at udnytte den." 

"Nuvel, gå hen til ham og lov ham, at hver af dem skal få to 
hundrede pund, hvis de vil hjælpe os. De tror vel ikke, vi kunne 
underkøbe nogle af araberne?" 

Mansour rystede på hovedet. "For farligt at forsøge," sagde 
han. "Sæt, at vi forsøgte, og det gik galt, det ville betyde døden 
for os alle sammen. Men nu går jeg hen og fortæller, hvad De 
har sagt." Han gik hen til det sted, hvor den gamle negersoldat 
stod og børstede sin kamel, mens han ventede på svar. 

Emiren havde først bestemt, at de kun skulle holde hvil en 
halv time, men de lastkameler, der bar fangerne, var så 
udmattede efter den lange, hurtige march, at det var umuligt 
for dem at sætte sig i bevægelse foreløbig. De havde strakt deres 
lange halse hen ad jorden, hvilket er et tegn på den yderste 
udmattelse. De to anførere rystede på hovedet efter at have 
taget dem i øjesyn, og den frygtelige, gamle mand så med sit 
hårde stenansigt hen mod fangerne. Så sagde han noget til 
Mansour, hvis ansigt blev en anelse blegere, idet han lyttede. 

"Emir Abderrahman siger, at hvis De ikke vil blive muslimer, 
er der ingen grund til at hele karavanen bliver opholdt, for at De 
kan blive taget videre med på lastkamelerne. Hvis De ikke var 
med, kunne vi rejses dobbelt så hurtigt, siger han. Han ønsker 
derfor at vide, en gang for alle, om De vil antage Koranens 
lære?" Og i samme tone, som om han stadig oversatte emirens 

ord, vedblev han: "De kan lige så godt straks sige ja, for ellers 
bliver De ganske sikkert alle dræbt." 

De ulykkelige fanger så fortvivlede på hinanden. De to 
emirer stod tavse og iagttog dem. 

"Hvad mig angår," sagde Cochrane, "vil jeg lige så gerne dø 
nu, som blive slave i Khartoum." 

"Hvad siger du, Norah?" spurgte Belmont. 

"Hvis vi bare kan dø sammen, John, tror jeg ikke jeg vil være 
bange" 

"Det er løjerligt," sagde Fardet, "at jeg skal dø for noget, jeg 
aldrig har troet på. Men min ære som franskmand gør mig det 
umuligt at lade mig omvende på den måde." Han rettede sig, 
stak sin sårede hånd ind under frakken og råbte: "Je suis 
Chrétien. J'y veste." Hver sætning indeholdt en tapper usandhed. 

"Og hvad siger De, mr. Stephens?" spurgte Mansour i en 
overtalende tone. "Hvis bare én af Dem vil gå over til deres 
religion, kunne det måske gøre dem i bedre humør. Jeg 
bønfalder Dem, gør, hvad de forlanger." 

"Nej, det kan jeg ikke," sagde advokaten stille. 

"Men De da, miss Sadie? Og De, miss Adams? De behøver jo 
bare at sige ja en enkelt gang, så er De frelst." 

'Å, tante, kunne vi ikke gøre det,” klynkede forfærdede, unge 
pige. "Ville det være så meget slemt, hvis vi sagde ja?” 

Den gamle dame slog sine arme omkring Sadie. 

"Nej, nej, min egen, kære, lille Sadie," hviskede hun. "Du må 
være stærk! Du ville bare komme til at hade dig selv senere. 
Hold fast på min hånd, og hvis du synes, din styrke svigter dig, 
så bed. Glem ikke, at din gamle tante Eliza holder dig hele tiden 
ihånden." 

I dette øjeblik var de modige, disse stakkels, udmattede og 
beskidt morskabs-søgere. De så alle døden i øjnene, og jo 
nærmere den rykkede dem, desto mindre frygtede de den. De 
følte sig snarere lidt nysgerrige, der var noget af den samme 
nervøse spænding over dem, som når man nærmer sig 
tandlægens stol. Dragomanen gjorde en bevægelse med hænder 
og skuldre, som en, der havde prøvet og ikke haft heldet med 
sig. Emir Abderrahman sagde noget til en neger, som derpå 
hurtigt fjernede sig. 

"Hvad vil han bruge en saks til?" spurgte obersten. 

"Han vil såre kvinderne," sagde Mansour, med den samme 
magtesløse bevægelse som før. 

De blev alle overfaldet af en kold gysen, og stirrede frem for 
sig i hjælpeløs rædsel. Tanken om døden var én ting, men alle 
disse uudholdelige forberedelser var noget andet. Enhver var 
beredt til at udholde en hvilken som helst lidelse for sig selv, 
men deres hjerter blødte for de andre. Kvinderne sagde intet, 
men mændene stod klumpet sammen og talte dæmpet 
sammen. 

"Hvor er pistolen, miss Adams," sagde Belmont. "Giv mig 
den! Vi vil ikke lide tortur! Vi vil ikke finde os i det!" 

"Tilbyd dem penge, Mansour! Tilbyd dem hvad som helst!" 
skreg Stephens. "Kom her, sig til dem, at jeg vil blive muslim, 
hvis de vil love at lade kvinderne være. Det er jo alligevel ikke 
bindende — det er sket under tvang. Men jeg kan ikke tåle at se 
dem gøre kvinderne noget ondt." 

"Vent lidt, Stephens!" sagde obersten. "Vi må ikke tabe 
hovedet. Jeg tror, jeg har fundet en udvej. Hør, dragoman! Sig 
til den skæggede, gamle djævel, at vi slet ikke kender noget til 

hans sjofle religion. Sig det lidt pænere, når De oversætter det. 
Sig også, at han ikke kan vente, vi skal antage den, førend vi 
ved, hvad det er for noget djævelskab, han vil have os til at tro 
på. Sig til ham, at hvis han vil undervise os, er vi meget villige 
til at lytte til hans belæring, og De kan desuden tilføje, at en tro, 
der skaber sådanne skønheder, som ham og den anden 
sortskæggede bavian, må interessere alle og enhver." 

Med mange buk og svingninger med hænderne forklarede 
dragomanen, at de kristne allerede var opfyldte af tvivl, og at 
der kun behøvedes en smule mere af kundskabens lys for at lede 
dem ind på Allahs veje. De to emirer strøg deres skæg og så 
mistænksomt på dem. Så sagde Abderrahman noget til 
Mansour på sin hårde, korte måde, hvorpå han fjernede sig 
med den yngre emir. I næste øjeblik lød signalet til opbrud. 

"Han siger," forklarede Mansour, mens han red rundt mellem 
fangerne, "at ved middagstid når vi brøndene, og der skal der 
holdes hvil. Hans egen mullah, en meget god og lærd mand, vil 
så komme og undervise Dem en time. Og når den er til ende, 
må De vælge, enten det ene eller det andet. Når De har valgt, vil 
der blive truffet bestemmelse om, hvor vidt De skal føres til 
Khartoum eller dræbes. Det er hans sidste ord." 

"De vil ikke høre tale om løsepenge?" 

"Wad Ibrahim ville gerne, men emir Abderrahman er en 
grusom mand. Jeg råder Dem til at give efter for ham." 

"Hvad vil De selv gøre? De er jo også kristen?” 

Mansour rødmede, så meget som hans farve tillod det. 

"Jeg var det i går morges. Måske er jeg det igen i overmorgen. 
Jeg tjener Herren så længe, det, Han forlanger af mig, er 
rimeligt, men det er dette her ikke." 

Han red om mellem vogterne med en frihed, der viste, at 
hans forandring af religionen havde stillet ham på en anden fod 
med araberne end de øvrige fanger. 

De havde altså fået nogle få timers udsættelse, men de red i 
dødens mørke skygge, der samlede sig stadig tættere om dem. 

Hvad var der egentlig ved livet, at vi skal klynge os så fast til 
det? Glæderne kan det ikke være, for de, hvis timer kun er en 
lang pine, gyser også tilbage, når den barmhjertige død 
strækker armene ud efter dem. Det kan heller ikke være vore 
venner og familie, for vi opgiver hellere dem alle sammen, end 
vi frivilligt går ned ad den vej, som ethvert menneske dog 
engang skal betræde. Er det frygten for at miste vort eget jeg, 
det kære, kendte jeg, som vi alle tror, vi kender så godt, og som 
dog altid gør ting, der forbavser os selv? Er det det, som lader 
selvmorderen gribe vildt efter bropillen, når floden river ham 
med sig? Eller er det naturen, der er bange for, at alle dens 
trætte arbejdere pludselig skulle kaste deres værktøj og gå i 
strejke, og derfor har opfundet denne måde at holde dem fast 
ved arbejdet? Vi ved ikke, hvorledes det forholder sig, men alle 
disse trætte, ødelagte, ydmygede mennesker, de glædede sig 
over de få timers lidelser, der endnu forestod dem. 

Der var ingenting, der kunne vise dem, at de ikke stadig 
befandt sig på den samme plet, de havde været i går aftes ved 
solnedgang. De fantastiske sorte klipper og det orangegule 
sand, der hegnede flodens bredder, lå nu langt bag dem, og over 
alt omkring dem var kun den samme brune, bølgeformede 
grusslette, oversået med skinnende, runde småsten og hist og 
her små, grønne pletter af kamel-græs. Bag ved og foran dem 
altid det samme syn, der strakte sig lige til horisontens violette 
højder. Endnu var solen ikke så højt på himlen, at dens lys fik 
luften til at flimre, og det udstrakte landskab, brunt med violet 
rand, stod i al sin hårde klarhed mod den tørre, gennemsigtige 
luft. Den lange karavane bevægede sig langsomt fremad. Langt 
i forvejen red vedetterne, holdt udkig og så sig tilbage, mens de 
skyggede med hånden over øjnene. På afstand så det ud, som 
stak riflerne og spyddene ud af dem, lige og tynde som 
strikkepinde. 

"Hvor langt tror De nu, vi er borte fra Nilen?" spurgte 
Cochrane. Han red med bøjet hoved, mens hans øjne stirrede 
vemodigt ud mod den østlige himmelrand. 

"Godt og vel halvtreds mil," sagde Belmont. 

"Det kan jeg ikke tro," sagde Cochrane. "Vi har ikke redet 
mere end fjorten-femten timer, og en kamel tilbagelægger ikke 
mere end to og en halv mil i timen, med mindre den traver. Det 
skulle altså kun blive højst en fyrre mil; men desværre er det vel 
alligevel for langt til, at vi tør håbe på at blive forfulgt. Jeg synes 
ikke, denne opsættelse af vor skæbne tjener os i mindste måde. 

Hvad håber vi egentlig på? Vi kan lige så godt tage vores 
medicin først som sidst." 

"Man skal aldrig opgive håbet!" udbrød den muntre irlænder. 
"Der er masser aftid mellem nu og middag. Hamilton og 
Hedley i Kamelkorpset er dygtige fyre, de vilindhente os som et 
lyn. Og de har ingen last-kameler, der sinker dem, det kan De 
være sikker på! Lidet anede det mig, da jeg den sidste aften 
spiste sammen med dem i messen, og de fortalte mig om alle 
de forsigtighedsregler, der var taget mod overfald, at jeg skulle 
komme til at regne med dem for at få reddet vore liv." 

"Ja, vi må jo så spille spillet til ende, men stort håb om at 
vinde det har jeg rigtignok ikke," sagde Cochrane. "Vi må 
naturligvis vise damerne et muntert ansigt. Jeg ser, at Tippy 
Tilly har holdt sit ord, for disse fem negre og de to brune fyre 
må være de folk, han har talt om. De rider sammen alle syv og 
holder god trit, men hvordan de skal kunne hjælpe, indser jeg 
ikke." 

"Jeg har fået min pistol igen," hviskede Belmont, og hans 
firkantede kæbe med den kraftige mund så ud, som var det 
granit. "Det er min hensigt at skyde alle tre kvinder selv, så vil vi 
kunne dø roligere." 

"De er en god mand," sagde Cochrane. 

I lang tid red de begge to ganske tavse. En underlig 
drømmende, uforklarlig følelse bemægtigede sig dem. Det var, 
ligesom om de havde fået et eller andet narkotika — dette 
bedøvelsesmiddel, som naturen nådigt bringer i anvendelse, 
når de voldsomme begivenheder får nerverne til at bryde 
sammen. De tænkte på deres venner og deres forbigangne liv, 
så roligt som man betragter noget, der er forbi. En vis sødme 

blandede sig i sorgen over deres skæbne. Det var fortvivlelsens 
stille afklarethed, der greb dem. 

"Det er pokkers kønt," sagde obersten og så sig omkring. "Jeg 
har altid før ment, at jeg helst ville dø i en rigtig god, gul 
londonertåge. Så kunne forandringen ikke blive til det værre." 

"Og jeg ville helst dø, mens jeg sov," sagde Sadie. "Det måtte 
være så dejligt at vågne op og finde sig selv i den anden verden. 
I instituttet sagde Hetty Smith altid:'Sig ikke godnat, men ønsk 
mig godmorgen på et bedre sted.” 

Den puritanske tante rystede på hovedet ved den tanke. "Det 
er en forfærdelig ting at træde uforberedt frem for Herren," 
sagde hun. 

"Jeg synes, det er ensomheden, der gør døden så forfærdelig," 
sagde mrs. Belmont. "Hvis alle de, vi holdt af, døde sammen 
med os, ville vi ikke tænke mere over det, end når vi flytter fra et 
hus til et andet." 

"Skulle det værste indtræffe, er vi da ikke alene," sagde 
hendes mand. "Vi vil komme til at følges ad, og vi skal mødes 
med Headingley, Brown og Stuart på den anden side." 

Franskmanden trak på skuldrene. Selv troede han ikke på 
noget liv efter døden, men han misundte de to katolikker den 
stille måde, hvorpå de tog tingene, uden et øjebliks tvivl. Han 
kunne ikke lade være med at smile ved tanken om, hvad hans 
venner i Café Cubat ville sige, hvis de hørte, at han var død for 
den kristne tros skyld. Sommetider morede tanken ham, men 
sommetider gjorde den ham også næsten gal, og han red afsted 
opfyldt på en gang af latter og raseri, mens han hele tiden 
plejede sin syge hånd lige som en moder sit svagelige barn. 

Tværs over den brune, stenede ørken havde der i nogen tid 
kunnet ses en enkelt, lang, tynd gul stribe, der strakte sig fra 
nord til syd, så langt øjet rakte. Det var et bælte af sand, ikke 
bredere end nogle få hundrede alen, og i det højeste en otte til ti 
fod højt. Imidlertid så fangerne med forbavselse, at araberne 
pegede på det med en mine, der udtrykte den største 
bekymring, og da de kom hen til randen af dette sand, der ved 
den ringeste bevægelse i luften hvirvledes til vejrs, standsede de 
som foran en flod. Det var noget meget let, støvagtigt sand, og 
ethvert nok så svagt pust af vinden sendte det dansende i vejret 
som en sky af bittesmå fluer. 

Emir Abderrahman forsøgte at tvinge en kamel ind i sandet, 
men efter et skridt eller to stod dyret stille og rystede af rædsel. 

De to anførere talte en lille stund sammen, hvorpå hele 
karavanen igen satte sig i bevægelse mod nord og med 
sandbanken på deres venstre side. 

"Hvad er det?" spurgte Belmont dragomanen, der red ved 
siden af ham. "Hvorfor skifter vi retning?" 

"Det er flyvesand," sagde Mansour. "Undertiden fører vinden 
det sammen i sådan en lang stribe som denne her. Hvis det 
blæser lidt i morgen, vil der ikke være et gran tilbage af det, det 
vil alt sammen igen være ført op i luften. Sommetider er 
araberne nødt til at gå halvtreds eller hundrede miles for at 
komme uden om sådan en drive. Hvis han forsøger at krydse 
den, brækker hans kamel benene, og han selv bliver suget ned 
og opslugt af sandet." 

"Hvor langt mon denne drive strækker sig?” 

"Det er der ingen, der ved." 

"Det er et held for os, Cochrane," sagde Belmont. "Jo længere 
vi bliver opholdt, desto bedre for de friske kameler!" Og for den 
hundrede gang så han sig tilbage mod den lange, hårde 
horisontlinje bag dem. Men han så kun den store tomme, 
sortbrune ørken; intet sted fandt han de hvide hjelme og 
glimtet af stål, han længtes efter. 

Kort tid efter var forhindringen, som sandet havde dannet, 
borte. Bæltet svandt ud i ingenting, ligesom støv, der flyver 
gennem et tomt værelse. Det var mærkeligt at se, at da dette 
sandbælte var blevet så smalt, at man kunne springe over det, 
red araberne alligevel hellere flere hundrede alen længere, end 
de risikerede at gå over det. Men nu, da de atter havde det flade, 
hårde land foran dem, blev de trætte dyr pisket frem, og de 
satte i et voldsomt trav, der fik fangerne til at nikke og bukke i 
grotesk, latterlig ynkelighed. Først syntes de, det var morsomt, 
de smilede til hinanden, men snart var den glæde forbi, da de 
blev grebet af den forfærdelige kamelsyge, en smerte, der 
begynder i ryggen og livet med en dump banken, og gradvis 
stiger, indtil den ender i sønderrivende kval. 

"Jeg kan ikke holde det ud, Sadie," råbte miss Adams 
pludselig, "jeg har gjort mit bedste. Nu lader jeg mig falde i af." 
"Nej, nej, tante, du brækker både arme og ben, hvis du gør 
det. Hold dig fast lidt endnu, måske, måske de så vil holde et 

lille hvil." 

"Læn Dem tilbage," sagde obersten, "og støt ryggen op til 
Deres sadel, det hjælper." Derpå tog han sit puggaree af hatten, 
bandt enderne sammen og slyngede det fast om hendes 
forreste sadelknap. "Stik så Deres fod ind i løkken, så sidder De 
mere fast." 


107 


Det lindrede omgående, og Stephens gjorde det samme 
måde for Sadie. Pludselig styrtede imidlertid en af de trætte 
kamelen med et knæk; den strakte alle fire ben ud fra sig, som 
om den var gået itu, og karavanen blev nødt til at fortsætte i den 
tidligere rolige gangart. 

"Er det der igen en drive flyvesand?" spurgte obersten. 

"Nej, det er jo ganske hvidt. Å, hør Mansour, hvad er det, vi 
ser her lige foran os?” 

Dragomanen rystede på hovedet. 

"Jeg ved ikke, hvad det er, herre, jeg har aldrig før set noget 
lignende." 

Tværs over ørkenen, fra nord til syd, var der trukket en hvid 
streg, lige så klar og tydelig, som om den var tegnet med kridt 
på et brunt bord. Den var ganske smal, men den strakte sig 
uden en eneste afbrydelse fra horisont til horisont, Tippy Tilly 
sagde et eller andet til Mansour. 

"Det er den store karavanevej," sagde dragomanen. 

"Men hvad er det, der gør den så hvid?" 

"Det er benene." 

Det lød utroligt, men det forholdt sig virkelig således. Da de 
kom nærmere, så de, at det var en banet vej tværs gennem 
ørkenen, nedtrampet ved langvarig brug og så dækket med 
knogler, at den så ud som et eneste langt, hvidt bånd. Overalt lå 
der spredte dyrekæber, og der var så mange ribben, at det så ud 
som rygraden af en kempeslange. Den uendelige vej skinnede i 
sollyset, som om den var brolagt med elfenben. I tusinder af år 
havde den været hovedvejen gennem ørkenen, ogi al den tid var 
intet dyr af disse utallige karavaner død, uden at den tørre, 
antiseptiske luft havde bevaret det. Intet under altså, at det 

næppe var muligt at gå ad denne vej nu uden at træde på deres 
skeletter. 

"Det må være den vej, jeg talte om," sagde Stephens. "Jeg 
husker, jeg trak den op på det kort, jeg gav Dem, miss Adams. 
Baedeker siger, at den ikke bruges mere på grund af, at al 
handel er ophørt efter dervishernes oprør, men at den engang 
var handelsforbindelsen mellem Darfur og Nedre-Ægypten, og 
at skind og gummi blev transporteret ad den." 

De betragtede alle denne vej med sløv nysgerrighed, for deres 
egen skæbne optog dem mere. Karavanen fortsatte sin march 
sydpå, langs med den gamle ørkenrute, og dette Golgata af en 
vej forekom dem at være en passende måde at drage mod det, 
der ventede dem for enden. Trætte kameler og trætte ryttere 
slæbte sig sammen afsted mod deres frygtelige mål. 

Nu nærmede det kritiske øjeblik sig stærkt, hvor deres 
skæbne skulle afgøres. Oberst Cochrane var helt fortvivlet ved 
den tanke, at der skulle tilstøde kvinderne noget forfærdeligt, 
bed sin stolthed i sig og spurgte den troløse dragoman til råds. 
Fyren var en fej skurk, men han var orientaler, og han forstod 
arabernes synspunkter. Hans religionsskifte havde bragt ham i 
nærmere kontakt med dervisher, og han havde overhørt noget 
af det, de talte om indbyrdes. Cochranes stive, aristokratiske 
natur kæmpede en hård kamp mod sig selv, før han kunne få sig 
selv til at rådføre sig med en sådan mand, og da han endelige 
talte, var i det mest barske og uforsonlige tonefald. 

"De kender jo disse slyngler, og ser også sagerne fra deres 
synspunkt," sagde han. "Vores mål er at trække sagen ud endnu 
i fireogtyve timer. Efter den tid kan det være ligegyldigt, hvad 
der sker, for så er vi uden for en redningsekspeditions 

rækkevidde. Men hvordan skal vi skaffe os udsættelse endnu en 
dag?” 

"Ja, De kender jo mit råd," sagde dragomanen. "Jeg har 
allerede sagt Dem det. Hvis De vil gøre som jeg, vil De alle 
sammen ganske sikkert komme levende til Khartoum. Gør De 
det ikke, kommer De ikke til at forlade vort næste hvilested 
levende." 

Obersten satte sin krumme næse endnu højere i sky, og en 
vredesrødme fo'r op i hans kinder. Han red i tavshed en stund, 
for hans tid i Indien havde givet ham et hidsigt temperament, 
og det var ikke blevet dæmpet af hans seneste oplevelser. Det 
varede nogle minutter, før han turde indlade sig på at svare. 

"Det nytter ikke at tale om det," sagde han endelig. "Der 
findes ting, som er mulige, og andre som ikke er det. Dette er 
en af de umulige." 

"De behøver jo bare at lade, som om De gør det." 

"Det er nok," sagde obersten kort. 

Mansour trak på skuldrene. 

"Hvorfor spørger De mig egentlig, når De bliver vred over at 
jeg svarer Dem? Hvis De ikke vil gøre, hvad jeg råder til, så følg 
Deres egen vilje. Men i alt fald skal De ikke kunne sige, at jeg 
ikke har gjort, hvad der stod i min magt for at redde Dem." 

"Jeg er ikke vred," sagde obersten efter en pause, i en lidt 
mere medgørlig tone, "men dette er noget, vi ikke kan gå ind 
på. Forresten kan De jo godt, hvis De vil, give denne præst eller 
mullah, som vi skal træffe, et vink om, at vi er noget mere 
medgørlige på dette punkt. Jeg tror ikke, når jeg tænker på, 
hvordan vi sidder i det, at der kan være noget galt i det. Når han 
så kommer for at undervise os, kan vi jo godt lade, som om 

sagen interesserer os meget og bede om yderligere oplysning, 
og på den måde søge at holde dem hen en dags tid eller to. Tror 
De ikke, det vil blive den bedste udvej?" 

"De må jo handle, som De selv finder for godt," sagde 
Mansour. "Jeg har sagt Dem min mening. Hvis De ønsker, jeg 
skal tale til mullahen, skal jeg gøre det. Det er den lille fede 
mand med det grå skæg, som rider på den brune kamel forrest i 
toget. Jeg vil blot endnu sige Dem, at han har ord for at være 
meget dygtig til at omvende de vantro, og at han er meget stolt 
over det; han vil derfor sikkert foretrække, at der ikke tilføjes 
Dem noget ondt, hvis han tror, han kan omvende Dem til 
islam." 

"Så sig bare til ham, at vi er modtagelige for hans 
lærdomme," sagde obersten. "Jeg tror ikke, mr. Stuart ville have 
strakt sig så langt, men nu, da han er død, tør vi andre vel nok 
vove det. Gå nu hen og tal med ham. Mansour, og hvis De gør 
Deres sager godt, vil vi forsøge at glemme, hvad der er gået 
forud. Har Tippy Tilly for resten ikke sagt noget?" 

"Nej, herre, han holder sine folk samlet, men han siger, at 
han ikke kan indse, hvorledes det skal lade sig gøre at hjælpe 
Dem." 

"Det kan jeg heller ikke. Nå, men tal nu med mullahen, så vil 
jeg imens fortælle de andre, hvad vi er blevet enige om." 

Alle fangerne gik ind på oberstens plan, med undtagelse af 
miss Adams, der på det bestemteste erklærede, at hun ikke ville 
vise ringeste interesse for den muhamedanske tro. "Jeg er vist 
for gammel til at knæle for Baal!" sagde hun. Det eneste, de 
kunne få hende til at love, var, at hun ikke åbenlyst ville 
modarbejde deres planer. 

"Og hvem skal diskutere med præsten?" spurgte Fardet, da de 
alle red samlet og aftalte det nødvendige. "Det er af stor 
vigtighed, at det sker på en naturlig måde, for opdager han, at 
det kun er spilfægteri for at vinde tid, vil han naturligvis afslå at 
have mere med os at gøre." 

"Jeg antager, Cochrane bør gøre det, siden det nu er hans 
plan," sagde Belmont. 

"Ja, undskyld," sagde franskmanden, "jeg vil naturligvis ikke 
sige noget ondt om vor ven, obersten, men man kan jo heller 
ikke forlange, at en mand skal kunne gøre alting. Det hele vil 
føre til slet intet, hvis han forsøger det. Præsten vil straks 
gennemskue obersten." 

"Vil han?" sagde obersten med værdighed. 

"Ja, kære ven, det vil han, for som alle Deres landsmænd 
mangler De sympati for andres meninger. Det er den store fejl, 
som jeg finder hos Deres nation." 

"Å, lad os dog slippe for den politik," sagde Belmont 
utålmodigt. 

"Jeg taler ikke om politik nu, hvad jeg siger, er kun praktisk. 
Hvorledes skulle oberst Cochrane overfor denne præst kunne 
lade, som om han virkelig var interesseret i hans religion, når 
han i virkeligheden ikke anerkender noget andet 
religionssamfund end det lille, han selv er født og opdraget i? 
Jeg vil sige til oberstens ros, at jeg ikke tror, han på nogen måde 
forstår at hykle, og jeg er overbevist om, at han ikke vil kunne 
forstille sig godt nok til at bedrage en mand som denne præst." 

Obersten sad med ryggen fuldstændig stiv og det udtryksløse 
udtryk hos et menneske, der ikke rigtig ved, om man siger ham 
en behagelighed eller en uforskammethed. 

"Så før De selv diskussionen, hvis det er det, De vil," sagde 
han tilsidst. "Jeg skal være meget glad over at blive fritaget for 
det." 

"Jeg tror, jeg egner mig bedst til det, eftersom jeg har lige stor 
interesse for enhver religion. Når jeg forlanger underretning, er 
det, fordi det virkelig interesserer mig, ikke fordi jeg spiller en 
rolle." 

"Jeg tror virkelig også," sagde mrs. Belmont med 
overbevisning, "at monsieur Fardet er den, der egner sig bedst 
til det," og dermed var sagen afgjort. 

Solen stod nu højt på himlen og skinnede med en blændende 
glans hen over de blegede ben, som lå langs vejen. Atter blev 
den lille flok af overlevende pint af tørst, og mens deres tunge 
igen klæbede fast til ganen, så de Koroskos salon for sig, de så 
den hvide dug, vinkortet, de langhalsede flasker og sifonerne, 
der stod på anretterbordet. Sadie, der så længe havde holdt sig 
tappert, blev pludselig hysterisk, og hendes udbrud af sanseløs 
latter skurrede forfærdeligt i de andres øren. Både hendes tante 
og mr. Stephens gjorde, hvad de kunne, for at berolige hende, 
og til sidst sank den overanstrengte unge pige hen i en tilstand 
mellem søvn og besvimelse, hvor hun hang hen over 
sadelknappen og ville være faldet af, hvis hendes venner ikke 
havde støttet hende. Lastkamelerne var lige så udmattede som 
deres ryttere, og den ene gang efter den anden måtte de hale i 
dyrenes næseremme for at forhindre dem i at lægge sig. Fra 
horisont til horisont hvælvede det umådelige blå sig uden en 
sky, og på dens mægtige kuppel steg den ubønhørlige sol frem 
som en pragtfuld, barbarisk guddom, der forlangte en tribut af 
menneskelig lidelse som sin uafviselige ret. 

Deres vej gik stadig langs med den gamle handelsvej, men de 
kom kun langsomt frem, og mere end en gang red de to emirer 
tilbage og så på de udasede lastkameler, som fangerne sad på, 
og rystede på hovedet. Den elendigste af alle kamelerne var 
den, som den sårede sudaneser red på. Den haltede slemt, den 
havde forvredet en sene, og det var kun ved bestandig at prikke 
til den, at man kunne få den til at hold trit med de andre. Idet 
dyret humpede forbi ham, hævede emir Wad Ibrahim sin 
Remington og sendte det en kugle gennem hjernen. Den sårede 
mand, som sad på kamelen, fo'r ud af sadlen og faldt tungt ned 
på den hårde jord. Hans ulykkeskammerater så tilbage, og så 
ham vakle på benene med et forvirret udtryk. I samme øjeblik 
sprang en baggara-araber ned af sin kamel med et sværd i 
hånden. 

"Vend Dem ikke om, vend Dem ikke om!" skreg Belmont til 
damerne, og de red alle videre med ansigterne vendt mod syd. 
De hørte ikke en lyd, men lidt efter passerede baggaraen dem 
igen. Han rensede sit sværd på sin kamels hårede nakke, og han 
så på fangerne med et hurtigt og ondskabsfuldt glimt af hans 
tænder, idet han red forbi. Men de, som befinder sig på den 
menneskelige elendigheds laveste trin, de er i det mindste 
trygge for fremtiden. Dette ondskabsfulde, truende smil, der 
engang ville have forfærdet dem, lod dem nu ganske ligegyldige 
— eller vakte blot en vag modbydelighed hos dem. 

Der var mange ting, som ville have vakt deres interesse på 
denne gamle handelsvej, hvis de havde været i stand til at lægge 
mærke til dem. Hist og her langs vejkanten var der endnu 
hensmuldrende rester af gamle bygninger, så gamle, at man 
ikke bestemt kunne sige, fra hvilken tid de stammede. De var af 

en eller anden længst forsvundet civilisation bestemt til at yde 
rejsende skygge mod solen eller beskyttelse mod ørkenens altid 
lovløse børn. Stenene af ler, som disse tilflugtssteder var bygget 
af, viste, at de var bragt herhen fra den fjerntliggende Nilbred. 
Engang så fangerne oppe på toppen afen lille høj en 
sønderslået pille af rød Assuan-granit, med Ægyptens symbol, 
guden med de store vinger, og underneden Ramses den Andens 
kartouche. Selv efter tre tusind års forløb kan man ikke slippe 
for de uudslettelige fodspor af denne krigerske konge. Det er 
uden tvivl historiens mest mærkværdige overlevering, at man 
endnu i dag er i stand til at beskue denne konge som han ligger 
i Gizeh-museet, med den krogede næse, mægtig at se til med de 
kraftige, korslagte arme, majestætisk selv i sit forfald. For 
fangerne var denne kartouche et budskab om håb, et tegn, der 
viste dem, at de endnu ikke var ude af Ægyptens 
indflydelseskreds. "De har lagt deres visitkort her engang, de 
kan godt gøre det igen," sagde Belmont, og de forsøgte alle 
sammen at smile. 

Nu mødte der dem et af de skønneste syn, som et 
menneskeligt øje kan hvile på. Hist og her i den lave grøft på 
hver side af vejen sås en smal, grøn stribe, der fortalte om, at 
der måtte være vand ikke så langt under overfladen. Og 
pludselig snoede vejen sig ned i en rund dal med en nydelig 
gruppe af palmetræer og en dejlig grønsvær i bunden. Solen 
skinnede på denne klare, farvemættede plet, og, omgivet som 
den lå af den nøgne ørken, lignede den en rent grøn smaragd 
indfattet i brændt kobber. Og det var ikke alene dens skønhed, 
som betog én, men også de løfter, den gav for fremtiden: vand 
og skygge, alt det, som den trætte rejsende kunne ønske sig. 

Selv Sadie blev oplivet ved dette livlige skue, og de udmattede 
kameler fnøs og trampede mere muntert afsted, idet de strakte 
deres lange halse fremad og indsnusede luften, mens de gik. 
Efter så længe at have set på ørkenens uhyggelige goldhed, 
forekom det dem alle sammen, at de aldrig havde set noget så 
skønt. De så på grønsværen, hvor palmekronernes skygger 
tegnede sig ligesom stjerner, og de så op på disse mørkegrønne 
trækroner, der stod så pragtfulde mod den dybe, blå himmel. 
De glemte deres forestående død over den naturs skønhed, til 
hvis barm de snart skulle vende tilbage. 

Brøndene i midten af fordybningen bestod af syv store og to 
små tallerkenlignende hulninger fyldt med brunt vand, 
tilstrækkeligt til en rigelig forsyning for enhver karavane. Både 
kameler og mennesker drak det begærligt, trods dets 
gennemtrængende smag af natron. Kamelerne blev tøjret, og 
araberne tog deres sovetæpper frem og lagde sig i skygge af 
træerne. Fangerne fik en ration af dadler og durra, og fik at 
vide, at de kunne gøre, hvad der faldt dem ind, så længe den 
varme dag varede, og at mullahen ville komme og tale med dem 
før solnedgang. Damerne fik plads den tætte skygge af et 
akacietræ, herrerne lagde sig under palmerne. De store grønne 
blade svajede langsomt frem og tilbage over deres hoveder; de 
hørte den sagte summen af arabernes tale og kamelernes 
dumpe tyggen, og i samme minut skete der det mest mærkelige 
og mindst forståelige af alle mirakler: Irlænderne spadserede i 
en grøn irsk dal, miss Adams så for sig den lange lige 
Commonwealth Avenue, obersten sad i The Army and Navy Club 
over for busten af Nelson, og palmernes sus lød for hans øren 
som den langtrukne summen fra Pall Mall. Således svævede 

deres sjæle afsted og opsøgte besynderlige, længst forglemte 
veje, mens det trætte, medtagne legeme hvilede bevidstløst 
under palmetræerne i en oase på Libyens ørken. 

Oberst Cochrane vågnede ved, at der var nogen, som rørte ved 
hans skulder. Da han lukkede øjnene op, så han ind i Tippy 
Tillys sorte, ængstelige ansigt. Hans krogede finger lå på hans 
tykke, leverfarvede læber, og hans mørke øjne flakkede 
uophørligt vagtsomt fra højre til venstre. 

"Lig stille. Rør Dem ikke!" hviskede han på arabisk. "Jeg 
lægger mig ned her ved siden af Dem, så er der ingen, der kan 
skelne mig fra de andre. De kan jo forstå, hvad jeg siger?" 

"Ja, når De taler langsomt." 

"Godt. Jeg stoler ikke så meget på denne sorte Mansour. Jeg 
vil hellere tale direkte med Dem selv." 

"Hvad har De at sige mig?" 

"Jeg har måttet vente så længe, for at være sikker på, at de alle 
sov. Vi har kun en time for os førend aftenbønnen. Allerførst, 
her har De en pistol, for at De ikke skal kunne sige, at De er 
våbenløs." 

Det var en gammeldags, klodset tingest, men obersten så 
straks at den var ladt. Han lod den stille glide ned i sin 
inderlomme. 

"Tak," sagde han;"tal nu rigtig langsomt, så at jeg kan forstå 
Dem." 

"Der er otte her til stede, som ønsker at vende hjem til 
Ægypten. Og i Deres selskab er der fire mand. En af os, 
Mehemet Ali, har bundet tolv kameler sammen, det er de 
hurtigste af alle dyrene, med undtagelse af dem, som emirerne 
rider på. Der er sat vagtposter ud, men de står spredt i alle 


118 


retninger. De tolv kameler står her i nærheden — de tolv der 
henne bag akacietræet. Hvis vi bare kan komme op og afsted, så 
tror jeg ikke, der er mange, der kan indhente os, og vi har jo 
vore rifler, der kan tage sig af dem. Forposterne er ikke 
mandstærke nok til at kunne standse os, når vi er så mange. 
Vandsækkene er fyldt, og i morgen aften kan vi måske atter se 
Nilen." 

Obersten kunne ikke følge hele denne forklaring, men han 
forstod tilstrækkeligt til, at hans hjerte begyndte at banke 
forhåbningsfuldt. Den sidste forfærdelige dag havde taget 
hårdt på ham, hans ansigt var blevet helt blegt, og hans hår 
næsten gråt. Han kunne godt have været fader til den 
velkonserverede soldat, der med militær holdning var gået op 
og ned på Koroskos dæk. 

"Det er udmærket," sagde han. "Men hvad skal vi gøre med de 
tre damer?” 

Den sorte soldat trak på skuldrene. 

"Den ene af dem er jo gammel," sagde han, "og desuden er 
der jo masser af kvinder, når vi bare igen kommer hjem til 
Ægypten. Der sker dem ikke noget ondt, de bliver anbragt i 
kaliffens harem." 

"Hvad De der siger, er jo det rene nonsens," sagde obersten 
strengt. "Vi vil tage vore kvinder med os, ellers tager vi slet ikke 
afsted." 

"Nu synes jeg snarere, det er Dem, som snakker nonsens," 
sagde den sorte mand vredt. "Hvorledes kan De forlange af mig 
og mine kammerater, at vi skal gøre noget, der nødvendigvis 
må ende galt? I årevis har vi ventet på sådan en lejlighed som 

denne her, og nu, den tilbyder sig, vil De have, vi skal kaste den 
bort på grund af disse tåbeligheder med kvinderne." 

"Hvad er det, vi har lovet jer, hvis vi kommer tilbage til 
Ægypten?" spurgte Cochrane. 

"To hundrede ægyptiske pund og plads i armeen — det hele på 
Deres æresord som englænder." 

"Nuvel. I skal få tre hundrede hver, hvis I kan indrette det 
således, at kvinderne kommer med." 

Tippy Tilly kløede sig forvildet i hovedet. 

"Vi kan måske nok finde på et påskud til at føre tre til af de 
hurtigste kameler hen til dette sted. Der er endnu tre, som er 
gode og som står lige ved det bål, hvor de koger maden. Men 
hvorledes skal vi få kvinderne op på dem? — og selv om vi får 
dem op, så vil de falde af, når vi sætter i galop. Jeg er også bange 
for jer mænd; det er ikke så let, når man ikke er vant til det, at 
sidde fast på en kamel i galop, men for kvinder er det ligefrem 
umuligt. Nej, vi må lade kvinderne blive tilbage, og hvis I mænd 
ikke vil forlade dem, så efterlader vi jer alle sammen og forsøger 
alene." 

"Udmærket. Gå!" sagde obersten stift og lagde sig ned, 
ligesom for at sove på ny. Han kendte tilstrækkeligt til den 
orientalske tænkemåde til at vide, at det som oftest er den tavse 
mand, der får sin vilje. 

Negeren vendte sig om og krøb et stykke bort, hvor han 
mødte en af sine kammerater, Mehemet Ali, som passede på 
kamelerne. De to mænd talte længe sammen — det var ikke 
nogen ringe sag at skulle give afkald på tre hundrede ægyptiske 
pund. Lidt efter kom negeren igen tilbage til obersten. 

"Mehemet Ali er gået ind på det,” sagde han. "Han vil lægge 
grime på endnu tre kameler. Men det er en dumhed; vi går alle 
den visse død i møde. Kom og følg mig, vi vil vække kvinderne 
og sige dem vor beslutning." 

Obersten vækkede sine kammerater og fortalte dem 
hviskende, hvad der var i gære. Belmont og Fardet var villige til 
at vove det værste. Stephen, der ikke følte den ringeste angst 
over for udsigten til en ganske stilfærdig, uundgåelig død, 
rystede over alle sine tynde lemmer, da han hørte tale om 
virkelig at gøre noget for at undgå denne død. Han trak sin 
Baedeker frem og begyndte at skrive sit testamente på det 
forreste hvide blad, men hans hånd rystede, så at skriften blev 
næsten ulæselig. Ved en eller anden sær drejning af hans ånd, 
der var vant til love og forordninger, var en stilfærdig, 
velovervejet død — selv om den skulle være voldsom — blot en del 
aftingenes orden, men en død, der overhalede én, mens man 
galoperede vildt ud over en ørkenslette, var foruroligende og 
ikke efter reglerne. Han var ikke bange for tilintetgørelsen, men 
for ydmygelsen og for den kval, det ville være at skulle kempe 
forgæves. 

Oberst Cochrane og Tippy Tilly havde sneget sig hen til det 
store akacietræ, hvor kvinderne hvilede. Sadie og hendes tante 
lå i hinandens arme. Sadies hoved hvilede på den gamle dames 
bryst. Mrs. Belmont var vågen, og hun gik straks ind på 
forslaget. 

"Men De må lade mig blive tilbage," sagde miss Adams 
alvorligt. "Hvad betyder det i min alder?" 

"Nej, nej, tante Eliza, jeg tager ikke afsted uden dig! Det 
mener du jo heller ikke," udbrød Sadie. "Enten går du med, eller 

også bliver vi her begge to." 

"Så, så, frue, her er ikke tid til at diskutere sagen," sagde 
obersten affejende. "Vor frelse er nu afhængig af Dem; vi vil ikke 
under nogen omstændigheder lade Dem blive her alene 
tilbage." 

"Men jeg falder af." 

"Jeg binder Dem fast med mit puggaree. Nå Tippy, lad os så 
sætte os i bevægelse." 

Men den sorte soldat havde imidlertid stået og stirret ud over 
ørkenen. Pludselig drejede han om på hælen med en ed: 

"Så!" sagde han tvært, "se nu, hvad der kommer ud af al Deres 
tåbelige snak! De har ødelagt det hele både for os og for Dem 
selv." 

Et halvt dusin ryttere på kameler viste sig pludselig ved 
randen af det oasen, og tegnede sig skarpt mod aftenhimlen, 
hvor kobberkedlen berørte sit himmelblå låg. De red hurtigt og 
svingede med deres rifler, idet de nærmede sig. Et øjeblik 
senere blev der blæst alarm, og lejren var med et forvandlet til 
en summende bikube. Obersten løb tilbage til sine kammerater, 
og den sorte soldat til sin kamel. Stephens så lettet ud, Belmont 
muggen, mens monsieur Fardet tog voldsomt på veje og slog ud 
i luften med sin raske hånd. 

"Så skulle da også —" råbte han. "Vil dette her da aldrig få 
ende? Vil det aldrig lykkes os at slippe ud af hænderne på disse 
forbandede dervisher?" 

"Nå, så de er virkelig dervisher, hvad?" sagde obersten i en 
syrlig tone. "Det lader til, at De har forandret Deres opfattelse. 
Jeg troede bare, det var noget, den engelske regering havde 
fundet på!" 

Den stakkels franskmands humør var blevet irritabelt. 
Oberstens hån var som en tændstik, der satte ild til 
krudtmagasinet. I samme sekund stod franskmanden foran 
ham og udslyngede en strøm af afbrudte, vrede ord. Og førend 
Belmont og Stephens kunne forhindre det, havde han grebet 
obersten i struben. 

"Hvis det ikke var for Deres grå hår —" sagde han. 

"Fanden tage Deres uforskammetheder!" brølede obersten. 

"Hvis vi skal dø, lad os så i det mindste dø som mænd og ikke 
som gadedrenge," sagde Belmont med værdighed. 

"Jeg sagde jo bare, at det glædede mig at se, at monsieur 
Fardet har lært noget af vort eventyr,” snerrede obersten. 

"Ti stille, Cochrane. Hvorfor vil De drille ham?" sagde 
irlænderen. 

"Jeg siger Dem, Belmont, De forglemmer Dem selv! Jeg tåler 
ikke, man taler til mig på den måde." 

"Så skulle De passe bedre på Deres egen manerer." 

"Kære venner, der kommer damerne!" udbrød Stephens, og 
de vrede, overanstrengte mænd faldt hen i dyster tavshed, og 
gik frem og tilbage, mens de trak i deres overskæg. Der er noget 
meget smittende ved dårligt humør, for selv Stephens begyndte 
at blive vred på deres vrede, og skule, når de gik forbi ham. De 
stod alle foran et vendepunkt i deres skæbne, dødens skygge 
hang over dem, og alligevel var de kun optaget af en eller anden 
personlig fornærmelse, der var så ubetydelig, at de næppe nok 
formåede at omsætte dem i ord. Ulykken bringer ofte den 
menneskelige ånd op til usædvanlige højder, men pendulet vil 
dog altid svinge tilbage. 

Noget efter blev deres opmærksomhed draget mod vigtigere 
ting. Der blev holdt krigsråd henne foran brøndene, de to 
emirer stod, alvorlige og værdige, og lyttede til en ordrig 
rapport fra den nyankomne patruljes leder. Fangerne 
bemærkede, at mens den ældre emir stod streng og rolig som 
en billedstøtte, lod den yngre en eller to gange sin hånd passere 
gennem sit skæg med en nervøs bevægelse, de tynde brune 
fingre drejede sig rundt om de lange sorte hår. 

"Jeg tror, ægypterne er på sporet efter os," sagde Belmont. 
"Og ikke videre langt borte, at dømme efter al den ståhej, de 
gør." 

"Det ser sådan ud. Noget har gjort dem urolige." 

"Nu uddeler han befalinger. Hvad mon det er? Kom herhen, 
Mansour; hvad er der på færde?" 

Dragomanen kom løbende, hans brune ansigt skinnede af 
nyt håb. 

"Jeg tror, de har set noget, som gør dem ængstelige. 
Rimeligvis er soldaterne efter os. Der er givet ordre til at fylde 
vandposerne og være beredt til at bryde op ved mørkets 
frembrud. Men jeg har fået ordre til at samle Dem alle sammen, 
for mullahen kommer for at omvende Dem. Jeg har allerede 
sagt til ham, at De alle sammen er vældigt tilbøjelige til at tro 
det samme, som han mener er rigtigt." 

Hvor vidt Mansour var gået i sine forsikringer blev aldrig 
oplyst, for i dette øjeblik kom den muslimske prædikant hen til 
dem med et faderligt og fornøjet smil på sit ansigt, som et 
menneske, der har en behagelig og let gerning for sig. Han var 
enøjet, med en frynse af gråsprængt skæg, og et ansigt, der var 
fedt, men så ud, som om det engang havde været endnu federe, 

så fuldt var det af folder og rynker. Han havde en grøn turban 
på hovedet, hvad der betegnede ham som Mekka-pilgrim. I den 
ene hånd holdt han et lille, brunt tæppe, i den anden en kopi af 
Koranen på pergament. Han lagde sit tæppe på jorden og 
befalede Mansour at komme hen til sig; på samme tid gjorde 
han en cirkelformet bevægelse med armen, for at betyde 
fangerne, at de skulle forsamle sig omkring ham, og såen 
nedadgående gestus, der betød, at de skulle sætte sig. Alle satte 
sig omkring ham på den korte grønsvær under palmetræet. Og 
midt imellem disse syv stakkels repræsentanter for en fremmed 
tro sad nu den lille, fede prædikant; hans øjne fløj fra det ene 
ansigt til andet, mens han udviklede principperne for sin nyere, 
mere rå og mere oprigtige tro. Fangerne lyttede opmærksomt 
og nikkede, hver gang Mansour oversatte hans formaninger, og 
for hvert tegn på deres tilslutning, blev mullahen mere og mere 
elskværdig i sin opførsel og hengiven i sin tale. 

"Og hvorfor skulle I behøve at dø, mine elskelige lam, når alt, 
hvad der forlanges af Eder er, at I skal forsværge det som kun vil 
bringe Eder evig ulykke, og antage Allahs religion, der er 
skrevet af hans profet, og som sikkert vil bringe Eder uanet 
glæde, som det er lovet i den hellige bog. For hvad siger ikke den 
udkårne?" — Præsten udgød sig nu i en af disse dogmatiske 
tekster, der i enhver tro gælder for et bevis: "Er det desuden ikke 
tydeligt, at Gud er med os, siden sejren altid har været vor, og 
dét lige fra begyndelsen af, da vi kun havde stokke og tyrkerne 
rifler. Har vi ikke erobret El Aleid og taget Khartoum, ødelagt 
Hicks, slået Gordon og overvundet alle og enhver, der har 
angrebet os. Hvorledes er det muligt at sige, at Allahs 
velsignelse ikke er over os?" 

Obersten havde under mullahens lange udvikling hele tiden 
haft øjnene med sig. Han havde set, at dervisherne rensede 
deres bøsser, talte deres patroner, og traf alle de forberedelser, 
som mænd gør, der venter snart at skulle ud at slås. De to 
emirer konfererede med alvorlige miner og patruljens anfører 
pegede, mens han talte med dem, i retning af Ægypten. Det var 
tydeligt, der var i det mindste et lille håb om redning, hvis de 
bare kunne trække tiden ud et par timer endnu. Endnu var 
kamelerne ikke kommet sig helt efter deres lange march, og 
hvis forfølgerne virkelig var i nærheden, var der ingen tvivl om, 
at de ville kunne indhente dervisherne. 

"For Guds skyld, Fardet, prøv at holde ham varm,"sagde han. 
"Jeg tror, vi har en chance, hvis vi bare kan holde det gående 
endnu en ties tid endnu." 

Men en franskmands sårede værdighed er ikke så let 
beroliget. Monsieur Fardet sad melankolsk med ryggen lænet 
op mod træet og de sorte bryn trukket sammen. Han sagde ikke 
noget, men trak uafladelig i sin tykke, kraftige moustache. 

"Kom nu, Fardet! Vi regner med Dem," sagde Belmont. 

"Lad oberst Cochrane om det," sagde franskmanden 
affejende. "Han påtager sig jo hvadsomhelst, denne oberst 
Cochrane." 

"Så, så," sagde Belmont beroligende, som om han talte til et 
fornærmet barn. "Jeg er helt overbevist om, at obersten vil sige, 
at han fortryder, hvad der skete og vil indrømme, at han havde 
uret —" 

"Det vil jeg da aldeles ikke," vrissede oberst Cochrane. 

"Det er jo desuden kun en personlig strid," vedblev Belmont 
hurtigt. "Det er for vort fælles bedste, at vi ønsker, De skal tale 

til mullahen, fordi vi er alle er overbeviste om, at Deer den, der 
bedst kan gøre det." 

Men franskmanden trak bare på skuldrene og så endnu mere 
umedgørlig ud. 

Mullahen så fra den ene til den anden, og det venlige udtryk, 
der havde hvilet over hans store posede ansigt, forsvandt lidt 
efter lidt. Hans mundvige trak sig nedefter og antog et strengt 
og hårdt udtryk. 

"Har disse vantro haft os til bedste?" spurgte han 
dragomanen. "Hvad skal det betyde, at de taler indbyrdes, og 
intet har at sige mig?” 

"Han begynder at blive utålmodig," sagde Cochrane, "måske 
er det alligevel bedst, at jeg ser, hvad jeg kan udrette, siden den 
fordømte fyr lader os i stikken." 

Men en kvindes hurtige omtanke reddede situationen. 

"Jeg er overbevist om, monsieur Fardet," sagde mrs. Belmont, 
"at De, som er franskmand og derfor galanteriets og ærens 
repræsentant, ikke vil lade Deres egne sårede følelser forhindre 
Dem i at opfylde Deres løfte og Deres pligt mod tre hjælpeløse 
kvinder." 

I samme minut var Fardet på benene, med hånden på hjertet. 

"De forstår mig, frue," sagde han. "Jeg er ude af stand til at 
lade en dame i stikken. Jeg vil gøre alt, hvad jeg formår i denne 
sag. Hør, Mansour, sig til den hellige mand, at jeg med din 
hjælp er rede til at diskutere hans tros store spørgsmål med 
ham." 

Og han gjorde det med en dygtighed, der forbavsede hans 
kammerater. Han antog en tone som en mand, der er stærkt 
interesseret, men som alligevel sidder inde med en enkelt, lille 

tvivl, der holder ham tilbage. Og hver gang denne lille tvivl var 
drevet på flugt af mullahen, var der altid er andet lille stædigt 
punkt, som forhindrede hans fuldstændige overgivelse til 
islams tro. Og hans spørgsmål var således blandet sammen 
med personlige komplimenter til præsten og taksigelser fra 
hans kammerater, fordi de var kommet under så dygtig en 
vejledning, at mullahens poser under øjnene ligefrem sitrede af 
tilfredshed, og han lod sig let og stadig håbefuld lede fra den 
ene forklaring til den anden, mens himlens blå blev til violet og 
det grønne løv sort, indtil de store, højtidsfulde stjerner 
skinnede ned gennem palmekronerne. 

"Hvad det angår, som du nu spørger om, mit lam," sagde 
mullahen som svar på et af Fardets spørgsmål, "så har jeg selv 
studeret ved El Azhar i Cairo, og jeg ved, hvad det er, du 
hentyder til. Men det, som den troende lærer, er ikke det 
samme som det, den vantro lærer, og det er ikke godt at se alt 
for dybt i tingene. Nogle stjerner har hale, mit elskelige lam, 
andre har det ikke. Men hvad nytte har vi af at vide, hvilken der 
er hvilken. Gud skabte dem alle og de er alle sikre i hans hånd. 
Derfor, min egen ven, lad dig ikke hovmode af Vestens lærdom, 
men forstå, at der er kun én visdom, som består i at følge Allahs 
bud og alt det, som hans profet har nedlagt i denne bog. Og nu, 
mit lam, ser jeg, at du er rede til at antage islams tro, det signal, 
der nu lyder, er signalet til opbrud, og det var emir 
Abderrahmans vilje, at Eders valg skulle finde sted, førend vi 
forlod denne plet." 

"Og alligevel, fader, er der andre punkter, hvor jeg gerne ville 
belæres," sagde franskmanden, "for det forsikrer jeg, at det er 

en ren fryd at høre Deres klare rene ord efter al den tågesnak, vi 
har hørt fra andre lærere." 

Men nu havde mullahen rejst sig op, og det var, ligesom om 
der begyndte at lure en mistanke i hans eneste øje. 

"Den øvrige instruktion bliver nødt til at komme bagefter," 
sagde han, "vi skal jo følges ad til Khartoum, og det vil være en 
glæde for mig at se jer gå frem i visdom og dyd." Mullahen gik 
nu over til ildstedet, han bukkede sig ned med den pompøse 
langsomhed, der er ejendommelig for tykke mennesker, og tog 
to halvt forkullede stokke, som han kom tilbage med og lagde 
over kors på jorden. Dervisherne samlede sig for at se de 
nyomvendte blive lukket ind i folden. Araberne så fantastiske og 
høje ud i det usikre lys, med deres kamelers lange halse og 
stolte hoveder svajende frem og tilbage over sig. 

"Nu," sagde nu mullahen, og hans stemme havde fuldstændig 
mistet sin venlige og overbevisende klang, "nu er jeres tid 
udløbet. Her på jorden har jeg af to stokke dannet det latterlige 
og overtroiske symbol på jeres gamle tro. Nu skal I trampe på 
det til tegn på, at I opgiver det, og I skal kysse Koranen til tegn 
på, at I nu antager den, og hvad mere der er nødvendigt for jer 
at blive underrettet om, det skal I blive oplyst om på den videre 
vej." 

De fire mænd og tre kvinder rejste sig op for at møde deres 
skæbnes afgørelse. Ingen af dem, måske med undtagelse af 
miss Adams og mrs. Belmont, besad nogen udpræget religiøs 
overbevisning. De andre var fuldstændige børn af verden, ja 
nogle af dem var endog bestemte modstandere af alt det, som 
symbolet på jorden var repræsentant for. Men de besad deres 
europæiske stolthed, den hvide races stolthed, som hævede sig i 

den og som lod dem bekende sig til deres landsmænds tro. Det 
var et syndefuldt, menneskeligt og ukristeligt motiv, men 
alligevel var det i færd med at gøre dem til martyrer for den 
kristne tro. Skønt det sled og bankede i deres nerver, lød der 
pludselig en ganske svag lyd for deres øren. De hørte palmernes 
løv bevæge sig over deres hoveder, ligesom en svagt 
henglidende flod, og langt borte hørte de den dumpe, bløde 
trampen af en galoperende kamel. 

"Der er noget på vej," hviskede Cochrane. "Forsøg at trække 
tiden ud endnu i fem minutter, Fardet." 

Franskmanden trådte frem og gjorde en høflig, 
forekommende bevægelse med sin usårede hånd, han så ud 
som en mand, der er beredt til at indlade sig på alt. 

"Sig til den hellige mand," sagde han til Mansour, "at jeg er 
villig til at antage hans lærdomme, og det samme er alle mine 
venner. Men der er blot en ting, jeg ønsker, han skal gøre for at 
døde enhver tvivl i vore hjerter. Enhver sand religion kan 
frembringe mirakler som de, der tror på den, kan udføre. Selv 
jeg, der dog kun er en ydmyg kristen, kan ved min religions 
magt gøre nogle enkelte. Men når Deres religion er vor så langt 
overlegen, kan dens tilhængere naturligvis gøre endnu flere og 
større mirakler. For at vi nu kan være fuldkommen sikre på, at 
Deres er den stærkeste, beder vi om at give os et tegn på det." 

Bag ved arabernes værdighed og tilbageholdenhed skjuler 
der sig en god portion nysgerrighed. Den uro, der blev mellem 
de lyttende arabere, da Mansour havde oversat franskmandens 
ord, viste, hvor stort indtryk de havde gjort. 

"Sådanne ting ligger ene og alene i Allahs hånd. Vi tør ikke 
rokke ved Hans love. Men hvis du selv, som du siger, er i 

besiddelse af en sådan magt, så lad os blive vidne til den." 

Franskmanden gjorde et skridt hen imod mullahen og tog en 
stor skinnende dadel ud af hans skæg. Denne dadel sank han, 
men i samme øjeblik tog han den ud af sit venstre ærme. Han 
havde ofte gjort det kunststykke ombord på skibet, og hans 
medrejsende havde lét godmodigt på hans bekostning. Han var 
nemlig ikke dygtig nok til at kunne narre den kritiske, 
europæiske intelligens. Men nu lod det virkelig til, som om 
dette simple behændighedskneb skulle blive afgørende for 
deres skæbne. Man hørte et udbrud af beundring fra de 
omkringstående arabere, og denne beundring blev endnu 
større, da franskmanden nu tog en dadel ud af næsen på en 
kamel og kastede den op i luften, hvorfra det lod til, at den ikke 
faldt ned igen. Det vide ærme var tydeligt nok for hans 
kammerater, der vidste, hvorledes dette kunststykke gik for sig, 
men det svage lys begunstigede hans forestilling her i høj grad. 
Araberne var så henrykte og optaget af, hvad de så, at de slet 
ikke lagde mærke til en rytter på en kamel, der red ind mellem 
palmerne. Alt ville sikkert være gået godt, hvis ikke Fardet var 
blevet overmodig og ville gentage kunststykket, dadlen faldt ud 
af hans hånd, og bedraget var opdaget. Det var forgæves, at han 
ville forsøge et nyt fra sit lille lager. Mullahen sagde noget, og en 
araber slog Fardet over ryggen med sit spyd. 

"Nu har vi nok af disse barnagtigheder," sagde den vrede 
præst. "Tror du, vi er børn, siden du forsøger at imponere os på 
denne måde? Her er korset og Koranen — hvilken vælger I så?" 

Fardet så hjælpeløs på sine kammerater. 

"Jeg kan ikke mere finde på mere," sagde han til obersten, "De 
forlangte fem minutter, og dem fik De." 

"Måske er det også tilstrækkeligt," sagde obersten. "Der 
kommer emirerne." 

Rytteren på kamelen havde opsøgt anførerne og overleveret 
dem et brev, mens han pegede i den retning, hvorfra han var 
kommet. Der blev vekslet nogle hastige ord mellem emirerne, 
derpå kom de raskt gående hen mod fangerne. Selv om de var 
bigotte og barbariske, var de alligevel to smukke mænd, som de 
således kom gående der under palmernes tusmørke. Den 
frygtindgydende, gamle gråskæg løftede sin hånd og sagde 
nogle korte, afbrudte sætninger og hans vilde følgesvende 
gøede op mod ham ligesom hundene mod jægeren. Den ild, der 
glødede i hans stolte øje, tændtes hurtigt i alle de andres. Her 
kunne man ret studere styrken og faren i Mahdi-kulten; her i 
disse fortrukne ansigter, i disse løftede arme og i disse 
fanatiske, brændende sjæle, der intet bedre forlangte end en 
blodig død, når bare deres egne hænder måtte være blodige, når 
degikind til den. 

"Har fangerne antaget den sande tro?" spurgte emir 
Abderrahman og så på dem med sine grusomme øjne. 

Mullahen havde sit rygte som omvender kært, og han var ikke 
den mand, der ville tilstå, at han havde fejlet. 

"De skulle netop nu antage den, da —" 

"Lad det hvile for en lille tid, mullah." Han gav en ordre, og 
araberne løb alle hen til deres kameler. Emir Wad Ibrahim red 
bort med omtrent halvdelen af karavanen. De andre besteg 
deres kameler med riflerne klar. 

"Hvad er der sket?" spurgte Belmont. 

"Det lader til at lysne for os," udbrød obersten. "Jeg tror ved 
Gud, at vi alligevel klarer os. Kamelkorpset er sikkert nær inde 

på os." 

"Hvorfor tror De det?" 

"Hvad skulle ellers have skræmt dem?" 

'Å, oberst, tror De virkelig, vi vil blive frelst?" sagde Sadie 
hulkende. Ulykken, som de nu havde set svæve så længe over 
deres hoveder, havde bedøvet deres nerver og næsten gjort dem 
uimodtagelige for enhver pludselig følelse, men dette 
pludselige håb bragte en kval med sig ligesom tøbruddet til de 
froststivnede lemmer. Selv den stærke, selvbeherskede Belmont 
følte tvivl og angst. Mens det så aldeles fortvivlet ud, havde han 
håbet, og nu, da det lod til, at hjælpen nærmede sig, skælvede 
han. 

"Jeg håber da, de kommer mandstærke," sagde han. "Hvis 
kommandanten kun har sendt en mindre afdeling, skal han 
stilles for en krigsret." 

"Husk, vi står alle i Guds hånd," sagde hans hustru med sin 
beroligende, irske stemme. "Knæl ned og bed sammen med 
mig, John; det bliver måske den sidste gang; og lad os bede om, 
hvad enten det bliver i Himlen eller på Jorden, at vi ikke må 
blive adskilt." 

"Gør det ikke, gør det ikke!" skreg obersten forfærdet. Han 
havde set mullahens øjne hvile på dem. Men det var allerede for 
sent, de to katolikker knælede og gjorde korsets tegn. Et 
rasende udtryk viste sig på den muslimske præsts ansigt ved 
denne offentlige fremstilling af hans manglende evner som 
omvender. Han vendte sig om og sagde noget til emiren. 

"Rejs Dem!" skreg Mansour, "Hvis Deres liv er Dem kært. 
Præsten beder om tilladelse til at lade Dem dræbe." 

"Lad ham gøre, hvad han vil," sagde den stædige irlænder "Vi 
rejser os, når vi er færdige med at bede, ikke før." 

Emiren stod og lyttede til, hvad mullahen sagde, mens hans 
øje hvilede ondt på de to knælende skikkelser. Derpå gav han et 
par hurtige ordrer, og fire kameler blev ført frem. 
Lastkamelerne, som fangerne hidtil havde redet på, stod 
usadlede der, hvor de var blevet tøjret ved ankomsten til oasen. 

"Vær ikke en nar, Belmont," sagde obersten, "alt afhænger af, 
at vi holder dem i godt humør. Rejs Dem op, mrs. Belmont. De 
irriterer dem bare." 

Franskmanden trak på skuldrene og udbrød:"Mon Dieu! at 
der virkelig gives så stædige mennesker. — Voila!" tilføjede han 
med et skrig, da i det samme de to amerikanske damer knælede 
ned ved siden af mrs. Belmont. "Det er ligesom kamelerne — 
lægger en sig, lægger de sig alle. Kan man tænke sig noget mere 
absurd?" 

Mr. Stephens var nu også knælet ned ved siden af Sadie, og 
skjulte sit udtærede ansigt i sine lange, tynde hænder. Kun 
obersten og monsieur Fardet stod endnu op, Cochrane så 
spørgende på franskmanden. 

"Det er for resten dumt," sagde han, "at man beder hele sit liv 
igennem, og så ikke beder nu, hvor vi intet andet har at stole på 
end Forsynets godhed." Han faldt ned på sine knæ med en stiv, 
militærisk holdning og bøjede sit hærgede, ubarberede ansigt 
ned mod brystet. Franskmanden så på sine knælende 
kammerater, derpå hen på emirens og mullahens vrede 
ansigter. 

"Sapristi!" mumlede han. "Tror de måske, en franskmand er 
bange for dem?" Og idet han på en demonstrativ måde gjorde 

korsets tegn, knælede han ned ved de andres side. Smudsige, 
tilsølede og elendige knælede de syv mennesker og ventede 
ydmyge under palmernes mørke skygge på deres skæbne. 

Emiren vendte sig med et hånligt smil om mod mullahen og 
pegede på resultatet af hans undervisning. Derpå gav han en 
ordre, og i næste øjeblik blev de fire mænd grebet. Med et par 
behændige greb blev deres håndled snøret sammen med en 
kamelgrime. Fardet gav et skrig fra sig, for remmen var 
kommet ind i såret på hans hånd. De andre tog det med 
fortvivlelsens værdighed. 

"De har ødelagt det hele; ja, jeg tror endog, De har ødelagt 
mig med," skreg Mansour, og vred sine hænder. "Kvinderne skal 
anbringes på disse tre kameler." 

"Det skal aldrig ske," skreg Belmont. "Vi vil ikke skilles." Han 
gjorde et vældigt spring fremad, men han var blevet svag af 
mangel på føde, og to stærke mænd holdt ham desuden fast 
med et kraftigt greb. 

"Vær blot ikke bekymret, John," sagde hans kone, da de førte 
hende hen mod kamelen. "Der vil ikke ske mig noget slemt. 
Kæmp ikke, ellers gør de dig noget ondt." 

De fire mænd sled i deres bånd, da man førte kvinderne bort. 
Al deres øvrige kval havde været intet i forhold til dette. Sadie og 
hendes tante lod til at være halvt sanseløse af angst. Kun mrs. 
Belmont bevarede sit mod. Da de var kommet i sadlen, blev 
kamelerne ført hen til det træ, bag hvilket de fire mænd stod. 

"Jeg har en pistol i min lomme," sagde Belmont, og så op på 
sin hustru. "Jeg ville give min sjæl for at kunne give dig den." 

"Behold den bare, John, du kan måske stadig få brug for den. 
Jeg er ikke bange. Lige siden vi bad, har jeg følt, at vor 

skytsengel har sine vinger udbredt over os." Hun lignede selv en 
skytsengel, da hun lidt efter vendte sig om og hviskede nogle 
opmuntrende ord til Sadie for at bringe en smule håb tilbage i 
hendes fortvivlede hjerte. 

Den lavstammede, tykke araber, der havde været leder af 
Wad Ibrahims bagtrop, havde nu igen forenet sig med emiren 
og mullahen. De tre holdt nu råd og så hele tiden hen mod 
fangerne. Til sidst sagde emiren til Mansour: 

"Anføreren ønsker at vide, hvem der er den rigeste afjer fire," 
sagde dragomanen. Hans fingre drejede og snoede uophørligt 
stoffet i hans overfrakke med en nervøs bevægelse. 

"Hvorfor vil han vide det?" spurgte obersten. 

"Det ved jeg ikke." 

"Det er da tydeligt nok," sagde monsieur Fardet," han vil 
naturligvis vide, hvem han kan vente at få flest løsepenge for." 

"Jeg vil helst, at vi går samlet igennem dette her," sagde 
obersten. "Men De må træffe bestemmelsen, Stephens, for De 
er uden tvivl den rigeste af os." 

"Ja, det ved jeg ikke, om jeg er," svarede advokaten, "i alt fald 
ønsker jeg ikke at stilles på anden fod end jer andre." 

Emiren sagde igen noget med sin hårde, skurrende stemme. 

"Han siger," oversatte Mansour, "at lastkamelerne er udslidte, 
og at der kun er en, som kan følge med. Den står nu opsadlet til 
én afjer, og I kan selv vælge, hvem afjer der skal bestige den. 
Hvis en afjer er rigere end de andre, får han fortrinnet." 

"Sig ham, vi er lige rige." 

"I så fald siger han, at De straks må vælge, hvem afjer, der 
skal have pladsen." 

"Og hvad bliver der af de andre?" 

Dragomanen trak på skuldrene. 

"Nuvel," sagde obersten, "Siden kun en af os kan komme 
med, antager jeg, mine herrer, at De er enige med migi, at det 
bør være Belmont, fordi han er gift." 

"Ja, ja," sagde Fardet, "lad det være monsieur Belmont." 

"Ja, det mener jeg med," sagde Stephens. 

Men irlænderen ville ikke høre tale om det. 

"Nej, nej, vi vil holde sammen," råbte han. "Vi svømmer 
sammen eller drukner sammen, og Fanden tage den, der 
svigter." 

De diskuterede indbyrdes, til de blev helt ophedede af den 
kamp om uselviskhed. En af dem havde sagt, at obersten skulle 
ride, fordi han var den ældste, og obersten var blevet meget 
vred. 

"Man skulle tro, jeg var en ren Metusalem," råbte han. "Den 
slags bemærkninger er aldeles ikke på sin plads her." 

"Nå, ja, ja," sagde Belmont, "så lad os alle afslå at ride." 

"Men det er ufornuftigt," sagde nu franskmanden. "Se, mine 
venner, nu rejser damerne alene. Selvfølgelig vil det være bedre, 
om en af os er med dem." 

De så alle sammen meget forbavsede ud. Det, som Fardet 
sagde, var indlysende rigtigt, men hvordan var det muligt for 
en af dem at forlade sine kammerater? Emiren trafimidlertid 
nu selv en afgørelse. 

"Emiren siger," sagde Mansour, "at når De ikke kan blive 
enige, må De hellere lade Allah afgøre det, og trække lod." 

"Jeg tror heller ikke, vi kan gøre noget bedre," sagde obersten, 
og de tre andre nikkede. 

Det var mullahen, der nu kom hen til dem med fire stykker 
palmebark stikkende frem mellem fingrene. 

"Han siger, at den, der trækker den længste strimmel skal 
have kamelen," sagde Mansour. 

"Vi må være enige om at underkaste os denne bestemmelse," 
sagde obersten, og de andre nikkede på ny. 

Dervisherne stod i en halvkreds rundt omkring fangerne og 
uden om dem igen alle kamelerne. Foran dem var der en 
brændende ild, der oplyste dem alle med sit røde skær. Emiren 
stod med ryggen mod ilden og det strenge ansigt vendt mod 
fangerne. Bag ved de fire mænd stod vagterne og bad dem igen 
kvinderne, der sad på deres kameler og så ned på det tragiske 
skuespil. Med et ondskabsfuldt smil nærmede den fede, 
enøjede præst sig med de fire brune strimler stikkende ud 
mellem fingrene. 

Han gik først hen til Belmont. Der undslap irlænderen en 
uvilkårlig jamren, og hans hustru gav også et let skrig fra sig, 
for den brune stump bark forsvandt i hans hånd. Derpå var det 
franskmandens tur. Hans strimmel var en halv tomme længere 
end Belmonts. Oberst Cochranes stykke var dobbelt så langt 
som de to andres, Stephens' ikke længere end Belmonts. 
Obersten var vinderen i dette forfærdelige lotteri. 

"De må godt få min plads, Belmont," sagde han. "Jeg har 
hverken kone eller børn, og knap en ven i hele den vide verden. 
Gå De med Deres hustru, jeg bliver her." 

"Nej, aldrig! En aftale er en aftale. Det var ærligt spil, og den 
heldigste vandt." 

"Emiren siger, at De straks skal sætte Dem op på kamelen," 
sagde Mansour, og en araber trak afsted med obersten til den 

ventende kamel, idet han holdt fast i grimen, som hans hænder 
var bundet med. 

"Lad ham blive sammen med bagtroppen," sagde emiren til 
sin næstkommanderende. "Kvinderne kan du også tage vare 
på." 

"Og den hund af en dragoman?" 

"Lad ham følges med de andre." 

"Og de andre?" 

"Dræb dem alle sammen." 

Da ingen af de tre mænd kunne arabisk, ville emirens ord have 
været en gåde for dem, hvis ikke Mansours opførsel havde 
forrådt dem meningen. Den ulykkelige dragoman fandt efter 
alt sit forræderi og alle sine tjenester, og trods hans frafald fra 
den kristne religion, alligevel sin værste frygt bekræftet, da han 
hørte dervishernes fører udtale sine korte, befalende ord. Med 
et skrig kastede den stakkels djævel sig ned med ansigtet mod 
jorden, og klyngede sig til araberens klædebon. Emiren 
forsøgte at fri sig fra Mansours krampagtige greb, men da han 
så, det var umuligt, vendte han sig om og sparkede til 
dragomanen med den ondskabsfulde utålmodighed, man 
driver en skabet køter på flugt med. Mansours høje, røde 
tarboosh fløj op i luften, mens han selv blev liggende og jamrede 
sig under det bedøvende spark, som araberens hårde fod havde 
tildelt ham. 

Hele lejren var nu i opbrud, for den gamle emir havde 
besteget sin kamel og var allerede i færd med sammen med 
flere af de andre ryttere at begive sig bort. Den 
næstkommanderende, mullahen og omtrent et dusin dervisher 
omringede fangerne. De havde ikke besteget deres kameler, for 
de havde fået ordre til at udføre dødsdommen. Fangerne 
forstod af udtrykket i deres ansigter, at deres sidste time var 
kommet. Deres hænder var endnu bundet, men vagterne holdt 
ikke mere på dem. Alle tre mænd vendte sig om og sagde farvel 
til kvinderne, som sad på kamelerne. 

"Det er forbi nu, Norah," sagde Belmont. "Det er hårdt nok, 
når hjælpen syntes så nær, men vi har gjort vort bedste." 

For første gang havde hans hustru tabt modet. Hun hulkede 
krampagtigt, med ansigtet skjult i sine hænder. 

"Græd ikke, lille kone. Vi har haft det godt sammen. Hils alle 
mine gode venner i Bray! I særdeleshed må du hilse McCarthy 
og familien Blessington. Du vil finde, at der er nok at leve af, 
men hvis jeg var dig, ville jeg følge Rogers' råd med hensyn til 
anbringelsen af pengene, husk det." 

"Å, John, jeg vil ikke leve uden dig." Sorgen over hendes 
fortvivlelse tyngede den ellers så stærke mand til jorden, og han 
skjulte sit ansigt i kamelens hårede hals. Begge græd de 
sammen i hjælpeløs sorg. 

Imidlertid havde Stephens banet sig vej hen til Sadies kamel. 
Hun så hans trætte, alvorlige ansigt vendt op mod sig i det 
svage lys. 

"De skal ikke være bange for Deres tante eller Dem selv," 
sagde han. "Jeg er ganske sikker på, at De vil undslippe. Oberst 
Cochrane vil passe godt på Dem, og ægypterne kan ikke være 
langt borte. Jeg håber da, araberne vil give Dem rigeligt at 
drikke, førend De forlader brøndene her. Jeg ville ønske, jeg 
kunne give Deres tante min jakke, for det bliver nok koldt igen i 
nat, men jeg tror desværre ikke, jeg kan få den af. Sig til hende, 
at hun skal gemme noget af sit brød, og spise det til 
morgenmad." 

Han talte ganske roligt, som en mand, der ordner en eller 
anden lille udflugt. Sadie følte pludselig en stor og varm 
beundring for denne rolige og alvorlige mand. 

"Hvor De dog er venlig og betænksom!" udbrød hun. "Jeg har 
aldrig før oplevet nogen som Dem. Man taler om, at der findes 
helgener! De er en helgen: der står De og tænker kun på os, 
mens den visse død venter Dem." 

"Der er en sidste ting, jeg så gerne vil sige til Dem, Sadie, hvis 
De vil give mig lov. Jeg ville dø så meget lykkeligere. Jeg har så 
ofte villet sige Dem det, men jeg var bange for, at De måske 
skulle le ad det, for De har jo aldrig taget noget rigtig alvorligt, 
har De vel? Det var ganske naturligt for Dem, De var jo så glad 
og strålende, men sagen var alvorlig nok for mig. Men nu, da 
jeg i virkeligheden allerede er en død mand, gør det ikke så 
meget, hvad jeg siger." 

"Å, mr. Stephens, sig det ikke," sagde den unge pige. 

"Det skal jeg ikke, hvis det er Dem meget pinligt. Det er 
ganske sandt, at jeg så ville dø lykkeligere, men jeg vil ikke være 
egenkærlig. Når jeg tænker på, at det måske kunne formørke 
hele Deres fremtidige liv og være en sørgelig erindring for 
Dem, så tier jeg." 

"Hvad var det, De ville sige?" 

"Jeg ville bare sige Dem, hvor højt jeg elsker Dem. Jeg har hele 
tiden elsket Dem. Lige fra det første øjeblik var jeg et andet 
menneske, så snart jeg var sammen med Dem. Jeg vidste jo 
godt, at det var latterligt. Jeg har aldrig talt om det, og jeg 
gjorde, hvad jeg kunne, for ikke at gøre mig selv til nar. Men nu 
ville jeg alligevel gerne have, at De skal vide det, nu, da det 
hverken kan gøre fra eller til. De vil forstå mig, når jeg siger, at 
hvis jeg ikke vidste, at De havde været angst og ulykkelig, så 
ville disse sidste to dage have været de lykkeligste i mit liv." 

Den unge pige sad bleg og tavs og så med forundrede øjne 
ned på hans opadvendte ansigt. Hun vidste ikke, hvad han 
skulle sige; denne kærlighed, der brændte så klar under dødens 
skygge, virkede højtidelig og betagende på hende. For hendes 
barnehjerte var den uforståelig — men alligevel forstod hun, at 
den var skøn og ædel. 

"Jeg vil ikke sige mere," sagde Stephens, "jeg kan se, at det 
kun vil genere Dem. Men jeg ville så gerne have, De skulle vide 
det, og nu, da De ved det, er alt godt. Tak fordi De lyttede så 
tålmodigt og blidt. Farvel, lille Sadie! Jeg kan ikke række min 
hånd op til Dem. Vil De række Deres ned til mig?" 

Det gjorde hun, og Stephens kyssede den. Derpå vendte han 
sig om og indtog atter sin plads mellem Fardet og Belmont. I 
hele sit fordums liv, der havde været så fuldt af kamp og sejr, 
havde han aldrig følt sig så tilfreds som nu, da døden stod og 
ventede på ham. Om kærlighed lader der sig ikke diskutere. 
Den er livets største faktor — den udsletter og forandrer alt 
andet, den er det eneste, som er fuldkommen tilfredsstillende 
og altomfattende. Smerte bliver til nydelse, mangel bliver 
velvære og døden synes skøn, når først kærlighedens gyldne 
tåge indhyller alt andet. Derfor var det også, at Stephens kunne 
have sunget højt af fryd, mens han stod der ansigt til ansigt 
med sine mordere. Han havde ligefrem ikke tid til at tænke på 
dem. Han var opfyldt af fryd og henrykkelse over at hun ikke 
mere ville kunne tænke på ham som et tilfældigt bekendtskab. 
Hele hendes liv ville hun nu tænke på ham — hun vidste det jo. 

Oberst Cochranes kamel stod opsadlet ved siden af ham, 
man havde løst båndet om den gamle soldats håndled. Han stod 
nu og tænkte på, om virkelig også alt håb var ude. Det var 

åbenbart meningen, at araberne, som stod omkring dem, skulle 
blive tilbage med de tre dødsdømte mænd, mens de andre, der 
allerede sad på kamelerne, skulle passe på ham selv og 
kvinderne. Han kunne ikke forstå, hvorfor hans kammerater 
ikke allerede lå med overskårne struber, medmindre det var et 
udslag af Østens folks raffinerede ondskab, at denne bagtrop 
skulle vente til ægypterne var så nær som mulig, så at 
forfølgerne som en slags fornærmelse ville finde ligene endnu 
varme. Det måtte uden tvivl være forklaringen. Obersten havde 
hørt om den slags før. 

Men der var så kun tolv arabere tilbage hos fangerne. Mon 
der var nogle af deres venner blandt dem? Hvis Tippy Tilly og 
hans seks mænd var der, og hvis Belmont kunne befri sig for 
sine bånd og få fat i sin revolver, kunne de måske endnu frelses. 
Obersten drejede sin hals så langt omkring, som han kunne, og 
udstødte et jamrende udråb af skuffelse. Han kunne se 
ansigterne af vagterne i skæret fra ildstedet, det var 
allesammen baggara-arabere, mænd uden medlidenhed og 
fuldstændig ubestikkelige. Tippy Tilly og de andre måtte 
befinde sig i fortroppen. For første gang mistede den 
stivsindede gamle soldat alt håbet. 

"Farvel, kammerater! Og Gud velsigne jer!" råbte han, da en 
neger greb fat i hans kamels grime og trak afsted med ham. Bag 
efter ham fulgte kvinderne; ord kan ikke beskrive deres 
fortvivlelse. Deres afrejse var en lettelse for de tre tilbageblevne 
mænd. 

"Jeg er glad over, at de er væk," udbrød Stephens af fuldt 
hjerte. 

"Ja, ja, det er det bedste,” sagde Fardet. "Hvor længe mon vi 
skal vente her?" 

"Ikke meget længe," sagde Belmont barsk, da araberne i det 
samme slog ring omkring dem. 

Da obersten og de tre damer kom til kanten af oasen, så de 
sig alle tilbage. De så et glimt af ilden mellem de høje, lige 
palmestammer, og over den arabernes skikkelser anede de for 
sidste gang de tre fangers hvide hatte. Et øjeblik efter begyndte 
kamelerne at trave, og da de næste gang så sig tilbage, var 
palmelunden kun en sort klump, med et svagt lysskær i midten. 
Og mens de med længselsfulde øjne stirrede på dette lysende 
punkt, red de over en bakketop og de var nu omgivet af den 
uhyre, tavse, månebelyste ørken uden den mindste antydning 
af oasen, de netop havde forladt. Over alt så de kun den 
fløjlsagtige, blåsorte himmel, med dens skinnende stjerner, der 
gled helt ned til horisonten, hvor den brune slette gik i et med 
synskredsen. 

Kvinderne var redet afsted i tavs fortvivlelse, og obersten 
havde også forholdt sig tavs — for hvad kunne han sige? — men 
pludselig blev de alle fire skræmt op fra deres grublerier. Sadie 
udstødte et skarpt, fortvivlet skrig. I nattens stilhed lød bag 
dem et skud afen riffel, derpå et til, så flere — og efter et lille 
forløb endnu flere. 

"Det må være vore forfølgere, det må være ægypterne," skreg 
mrs. Belmont, og håbet levede på ny op i hendes hjerte. "Tror 
De ikke også, oberst Cochrane, at det er ægypterne?" 

"Ja, ja," klynkede Sadie, "det må være ægypterne." 

Obersten lyttede forventningsfuld, men nu var atter alt stille. 
Med en højtidelig bevægelse tog han sin hat af. 

"Det er til ingen nytte, mrs. Belmont, at vi bedrager os selv," 
sagde han; "vi kan lige så godt se sandheden i øjnene. Vore 
venner er ikke mere, men de er døde som modige mænd." 

"Men hvorfor skulle de affyre deres geværer? De havde jo — de 
havde deres spyd." Hun gøs, da hun sagde dette ord. 

"Det er rigtigt," sagde obersten. "Og ingen vil mere nødigt 
end jeg berøve Dem noget virkeligt håb, men på den anden side 
er det heller ikke til nogen nytte, at vi udsætter os for en bitter 
skuffelse. Hvis det havde været et angreb, vi hørte, ville vi have 
hørt det blive besvaret. Og desuden ville et angreb af ægypterne 
have været meget kraftigere. Ganske vist, det er lidt mærkeligt, 
at araberne skulle spilde deres krudt på den måde — men du 
gode Gud, se der!" 

Han pegede ud over den østlige del af ørkenen. To skikkelser 
fløj hen over den, hurtige, snigende, flygtige skygger mod den 
lysere flade. De så dem forsvinde og igen komme til syne i det 
usikre lys. De flygtede i modsat retning af araberne. Pludselig 
standsede de på toppen af en af de små sandhøje, og fangerne 
kunne tydeligt skelne deres skikkelser mod himlen. Det var 
ryttere på kameler, men de sad overskrævs på kamelerne som 
ryttere på heste. 

"Det er Kamelkorpset!" skreg obersten. 

"To mand," sagde miss Adams fortvivlet. 

"Det er kun forposter, frue! De bliver sendt ud over hele 
ørkenen og dette er kun en af dem. Hovedstyrken er ikke ti mil 
borte, stol på det. Nu alarmerer de. Å, det gode, gamle korps!" 

Den selvbeherskede, rolige, gamle soldat var pludselig blevet 
nærmest ude af sig selv af ophidselse. Der sås et rødt grimt 
oppe fra højen, endnu et, fulgt af lyden af geværskud. Pludselig 

forsvandt de to mænd lige så hurtigt og lydløst, som de var 
kommet. 

Araberne havde gjort holdt, det så ud, som var de uenige om, 
hvorvidt de skulle afbryde rejsen for at forfølge dem eller ej. Nu 
var der imidlertid ikke mere nogen at forfølge, for man kunne 
ikke mellem sandhøjene se, hvad retning disse forposter havde 
taget. Emiren galoperede tilbage langs linjen og uddelte ordrer. 
Kamelerne begyndte at trave, og fangernes håb druknede i den 
pine, som dette frygtelige ridt forvoldte dem. Mil efter mil fo'r 
de hen over den uendelige flade. Kvinderne hang, så godt det 
lod sig gøre, over sadelknappen, obersten var næsten ikke bedre 
faren, alligevel holdt han skarpt udkig efter ethvert tegn på 
forfølgerne. 

"Jeg synes — jeg tror," skreg mrs. Belmont, "at der er noget, 
der bevæger sig foran os." 

Obersten hævede sig i sadlen og holdt hånden skærmende 
foran øjnene for bedre at kunne se ud i måneskinnet. 

"Ved Gud, frue, De har ret, der er nogle mænd, som bevæger 
sig derude." 

Nu kunne de alle se dem, en spredt linje af ryttere langt ude i 
ørkenen. 

"De rider i samme retning som vi," sagde mrs. Belmont, der 
så langt bedre end obersten. 

Obersten mumlede en ed mellem tænderne. 

"Se på sporet her," sagde han, "selvfølgelig er det den afdeling 
af vor egen karavane, som forlod oasen før os. Anføreren holder 
os i denne djævelske gangart, for at vi kan nå dem." 

Da de kom nærmere, kunne de tydeligt se, at det virkelig 
forholdt sig således. Nu kom også emir Wad Ibrahim ridende 

tilbage mod dem for at rådføre sig med emir Abderrahman. De 
pegede i den retning, hvor forposterne havde vist sig, og 
rystede på hovedet som mænd, der har mange og alvorlige 
betænkeligheder. Derpå dannede rytterne en lang spredt linje, 
som bevægede sig hurtigt videre i retning af Sydkorset, der 
blinkede lige over horisonten foran dem. Time efter time 
vedvarede det forfærdelige trav, de halvt bevidstløse damer 
klyngede sig krampagtigt fast til deres sadler, mens obersten, 
der ikke var mindre medtaget, men dog stadig ukuelig, gjorde 
hvad han formåede for at opmuntre dem, og stadig så sig 
tilbage for om muligt at opdage deres forfølgere. Blodet 
bankede i hans tindinger og han råbte, at han hørte lyden af 
trommer ude fra mørket. Han var helt febrilsk, han så masser 
af forfølgere, der var lige i hælene på dem, og hele natten 
igennem råbte han den ene gang efter den anden gode nyheder, 
som hver gang viste sig at være forhastede og kan efterlod en 
endnu større skuffelse og smerte. Solen stod op og viste dem 
den uendelige ørken, der lå omkring dem, ganske øde og tom, 
uden nogen som helst bevægelse med undtagelse af deres egen 
karavane. Med udtryksløse øjne og tunge hjerter stirrede de ud 
i dette vældige øde. Deres håb svandt lidt efter lidt bort som en 
let morgentåge i horisonten. 

Det var sørgeligt for damerne at se på deres ledsager, og at 
tænke på den spændstige, velkonserveret militær, der havde 
været deres rejsefælle fra Cairo. Ligesom miss Adams syntes 
alderen pludselig at hvad slået ham fra det ene øjeblik til det 
anden. Hans hår, der var grånet fra time til time under deres 
lidelser, var nu sølvhvidt. Hvide skægstubbe sad over alt 
omkring hans kind og mund. Hans ansigt var fuldt at rynker og 

årerne indsunkne. Han sad nu krumbøjet og med ludende 
hoved, det gamle legeme var opslidt, men i hans klare, hurtige 
øjne var der endnu et glimt af den modige beboer, der levede et 
sted i det ødelagte hus. Knuget af feber, ødelagt og døende, 
bevarede han endnu sin ridderlige, beskyttende mine over for 
damerne, han gav dem små råd og opmuntrede dem, og så sig 
stadig tilbage efter den hjælp, der aldrig kom. 

En time efter solopgang blev der gjort holdt, og mad og 
drikke blev uddelt til alle i karavanen. De fortsatte derefter 
rejsen sydover, men i et mere behersket tempo. Deres lange, 
spredte linje strakte sig over flere hundrede meter. Det var 
tydeligt at mærke på den måde, araberne snakkede indbyrdes 
på under ridtet, at de mente, de havde rystet deres forfølgere af 
sig. De havde forandret retning og drog nu mod sydøst, det var 
åbenbart deres hensigt igen at nærme sig Nilen et eller andet 
sted langt borte fra ægypternes forposter. Landskabets karakter 
havde allerede undergået en forandring, de lange stræk af 
gruset ørken forsvandt, og de befandt sig atter mellem de 
fantastiske, sorte klipper og det orangegule sand, de tidligere 
havde passeret. På hver side af dem rejste sig de skællede 
kegleformede klipper med deres løse, slaggelignende lag og 
takkede og kantede kløfter, hvor sandet løb ned ligesom 
vandfald mod dalens bund. Kamelerne fulgte, en efter en, 
svingede ud og ind mellem disse og passerede med deres 
sugende, svampede fødder hen over steder, hvor det ville have 
været umuligt at drive en hest frem. Mellem de afbrudte 
klippestykker kunne de, som kom bagefter, kun se kamelernes 
bevægelige halse, der bugtede sig, som om det var et eller andet 
mareridtsagtigt optog af slanger. I det hele taget var der for 

fangerne meget af en drøm over denne rejse, hvor ingen lyd 
hørtes uden det bløde, dumpe plask af kamelernes fødder. Den 
besynderlige, vilde frise bevægede sig langsomt og tavst afsted 
mellem de lave, sorte klipper og det gule sand og med den blå 
himmelbue over sig, der spændte fra det ene hjørne til det 
andet, over klippernes takkede kant. 

Miss Adams, som kulden om natten havde gjort ganske tavs, 
begyndte nu at føle sig bedre til mode under solens varmende 
stråler. Hun så sig omkring og gned sine magre hænder imod 
hinanden. 

"Hvad er det, Sadie," sagde hun, "jeg syntes, jeg hørte digi 
nat, og nu kan jeg se, at du har grædt." 

"Jeg har tænkt så meget, tante." 

"Ja, vi må på at tænke på andre, kæreste, og ikke mere så 
meget på os selv." 

"Jeg tænkte heller ikke på mig selv, tante." 

"Du skal ikke være bekymret for mig, Sadie," 

"Nej, tante, jeg tænkte heller ikke på dig." 

"Tænkte du da på nogen i særdeleshed?" 

"Jeg tænkte på mr. Stephens, tante. På hvor modig og ærlig 
han var. Tænk, som han ordnede alt for os og endog forsøgte at 
trække sin frakke ud over sine stakkels bundne hænder, mens 
morderne stod omkring ham. Han er fra nu af og til evige tider 
min helt og min helgen." 

"Ja, ja, nu er hans bekymringer forbi," sagde miss Adams med 
den ligefremhed, som årene giver. 

"Så ville jeg også ønske, jeg var det." 

"Jeg kan ikke indse, at det ville være nogen hjælp for ham." 

"Jeg tænkte måske, han så ville føle sig mindre ensom," sagde 
Sadie og lod sin lille buttede hage synke ned mod brystet. 

I nogen tid havde de alle fire redet uden at sige, da obersten 
pludselig slog sig for panden med en ærgerlig bevægelse. 

"Du gode Gud," udbrød han, "jeg tror, jeg bliver gal." 

Det havde de tre damer opdaget adskillige gangen i nattens 
løb, men efter at det var blevet lyst, virkede han ganske normal. 
De blev derfor meget forskrækkede ved dette pludselige udbrud 
og gjorde alt, hvad de kunne, for at berolige ham. 

"Splittergal," brølede han. "Hvad tror De, jeg ser?” 

"Bryd Dem slet ikke om det, hvad det så end måtte være," 
sagde mrs. Belmont og lagde sin hånd kærligt på hans arm. 
"Det er intet under, De er overanstrengt. De har tænkt og 
arbejdet for os alle sammen så længe. Vi skal snart igen gøre 
holdt, og så skal De se, at et par timers søvn vil få Dem til at 
komme til hægterne igen." 

Men obersten så op på ny, og han råbte igen med et udtryk af 
både ophidselse og overraskelse. 

"Jeg har aldrig i mit liv set noget mere tydeligt end dette," 
stønnede han. "Se, der oppe på den klippespids til højre — der 
står stakkels, gamle Stuart med mit røde tørklæde bundet om 
hovedet, præcis som vi efterlod ham." 

Damerne fulgte retningen af oberstens forfærdede blik, og et 
sekund efter var de lige så forbavsede som han. 

Der var en sort vold, ligesom en fæstningsmur, på den højre 
side af den forfærdelige kløft, som kamelerne var på vej 
igennem. På et enkelt sted hævede den sig op som et smalt tårn, 
og på dette tårn stod en enlig, ubevægelig skikkelse, klædt helt i 
sort, med undtagelse af en skinnende rød streg øverst. Der 

kunne umuligt i Libyens ørken findes to sådanne tykke korte 
mænd eller sådanne store, blege ansigter. Han bøjede sig frem, 
som om han forsøgte at stirre ned i afgrunden. Hans stilling og 
skikkelse fik ham til at ligne en karikatur af Napoleon. 

"Kan det være ham?" 

"Ja, det må det være. Det er det!" udbrød alle tre damer. "Se, 
han ser hen mod os og vinker til os." 

"Du gode Gud! De skyder ham! Gå dog ned, De dumrian, 
eller De bliver skudt," brølede obersten. Men hans hals var så 
tør, at han kun formåede at frembringe en kvækkende lyd. 

Flere af dervisherne havde også set det underlige syn oppe på 
højens top; de havde allerede fået deres geværer løsnet og skulle 
lige til at skyde, da der pludselig bag ved Birmingham-præsten 
kom en lang brun arm til syne, en brun hånd trak i hans skjorte, 
og han forsvandt i et nu. Noget højere oppe i det smalle pas, lige 
under det sted, hvor præsten havde stået, viste sig nu emir 
Abderrahmans høje skikkelse. Han var sprunget op på en 
klippe, skreg og svingede med sine arme, men råbet druknede i 
en lang geværsalve, der lød fra begge sider af kløften. 
Klippebastionen var oversået med bøsseløb, over hvilke man så 
de røde fez'er på de mænd, der lå bøjet over aftrækkerne. 
Røverne var fanget i et baghold. Emiren faldt, men rejste sig 
straks igen og svingede på ny med armene. Der var blod på 
hans lange, hvide skæg. Han vedblev at pege og gestikulere, 
men hans folk, der var spredt i den lange linje, kunne ikke 
forstå hvad det var, han ville. Nogle red frem, andre tilbage. 
Nogle få steg ned af deres kameler og forsøgte at klatre med 
deres sværd i hånden op ad klipperne mod den dødbringende 
række af geværløb, men en efter en blev de ramt og rullede ned i 

afgrunden. Skydningen var ikke særlig præcis. En neger slap 
uskadt op ad klippens side, blot for at få hjernen slået ind med 
kolben af en Martini-riffel, da han nåede toppen. Emiren var 
faldet ned fra sin klippe og lå nu som en hvid og brun bylt for 
dens fod. Og da halvdelen af araberne var skudt, gik det endelig 
op for disse ophidsede fanatikere, at de ikke havde en chance, 
og at de måtte se at komme bort fra disse fatale klipper og ud i 
ørkenen igen. De galoperede ned gennem passet; det er et 
forfærdeligt syn at se en kamel galopere på hårde, ujævne 
grund. Dyrets rædsel, dets ubeherskede spring, dets fire ben, 
der ligesom svæver i luften, dets skrig og brølene fra rytteren, 
der for hvert stød slynges højt op fra sadlen, er et syn, man 
aldrig glemmer. Kvinderne skreg, da denne gale strøm af 
vanvittige dyr fo'r forbi dem, men obersten drejede deres og sin 
egen kamel længere ind mellem klipperne og bort fra de 
flygtende arabere. Luften var fuld af hvislende kugler, og de 
kunne høre dem smælde højt mod klippernes sider. 

"Forhold Dem roligt, så passerer de os," hviskede obersten, 
som igen var blevet helt sig selv, nu, da der var noget at udrette. 
"Jeg ville bare ønske, jeg kunne se Tippy Tilly eller nogen af hans 
venner. Nu var deres time kommet til at yde os hjælp." Han 
iagttog strømmen af de flygtende, der fo'r forbi dem på deres 
stønnende, sparkende og løbske dyr, men han kunne ikke se 
ægypterens sorte ansigt blandt dem. 

Og nu lod det virkelig til, at araberne i deres skynding for at 
komme bort fra kløften aldeles havde glemt fangerne eksistens. 
Stormen var forbi, kun nogle enkelte røvere trodsede endnu 
ilden, der var rettet mod dem. Den allersidste var en ung 
baggara-araber med et sort tilspidset skæg, han så op og 

rystede sit gevær i magtesløs lidenskab mod de ægyptiske 
soldater. I samme øjeblik blev hans kamel truffet af en kugle. 
Dyret styrtede, den unge araber sprang af, greb fat i grimen og 
slog dyret med sin flade klinge for at få det til at rejse sig igen. 
Men de udslukte, glasagtige øjne fortalte dets skæbne, ogien 
kamp i ørkenen betyder dyrets død også rytterens. Han så sig 
om som en såret løve, hans sorte øjne udspyede mord under 
den røde turban. En rød plet viste sig på hans mørke hud, så 
endnu en, men han ænsede ikke kuglerne. Hans grusomme blik 
var faldet på fangerne, medet jublende skrig styrtede han frem 
imod dem med det bredbladede sværd glimtende over hovedet. 
Miss Adams var den nærmeste, men da hun så denne skikkelse, 
der styrtede hen mod hende med det vanvittige, fortrukne 
ansigt, lod hun sig glide ned af kamelen på den modsatte side 
af hans. Araberen sprang nu videre hen en klippe og gjorde et 
udfald mod mrs. Belmont, men førend han havde nået hende, 
havde oberstens pistol skudt ham gennem hovedet. Med et 
ubesejret raseri, der endogså trodsede dødens rædsel, lå 
araberen og slog om sig mellem de løse sten som en fisk på 
strandbredden. 

"Vær ikke bange, mine damer," råbte obersten. "Han er 
allerede død, forsikrer jeg Dem. Det gør mig ondt, atjeg måtte 
gøre det i Deres nærværelse, men fyren var farlig. Jeg havde 
også et lille regnskab for mig selv at gøre op; det var ham, som 
forsøgte at slå mine ribben ind med sit gevær. Jeg håber da ikke, 
at De er kommet noget til, miss Adams? Blot et øjeblik, så skal 
jeg være hos Dem." 

Men Miss Adams havde ikke lidt nogen som helst skade, for 
klipperne havde været så høje, at det kun var et lille stykke, hun 


154 


havde haft at falde fra sadlen. Både Sadie, mrs. Belmont og 
obersten var nu alle stået af deres kameler. De traf miss Adams 
stående oprejst og svingende med resterne afsit grønne slør i 
triumf. 

"Hurra, Sadie! Hurra, min egen, søde Sadie!" skreg hun. "Vi 
er frelst, min pige, endelig er vi frelst." 

"Ja, ved Gud, det er vi," sagde obersten, og de brød alleudi 
begejstrede råb. 

Men Sadie havde lært at tænke mere på andre i disse 
frygtelige dage end på sig selv. Hun slyngede sine arme om 
mrs. Belmont og lagde sin kind op mod hendes. 

"Kære, søde engel," udbrød hun, "hvor kan vi dog tænke på at 
være glade, når De — når De —" 

"Men jeg tror ikke på det," udbrød den modige irlænderinde. 
"Jeg vil aldrig tro på det, førend jeg ser Johns lig ligge foran mig. 
Og ser jeg det, bryder jeg mig ikke om at leve længere." 

Den sidste dervish var nu forsvundet ud af kløften, og på 
begge sider af den så de nu de høje, tynde, smalskuldrede 
ægyptere komme frem. Når de således tegnede sig mod den blå 
himmel, lignede de mærkeligt afbildningerne på de gamle 
relieffer. Kamelerne stod bag dem, og de var ivrige efter at 
komme hen til dem. På samme tid begyndte andre at ride frem 
fra den fjerneste ende af kløften, deres mørke ansigter strålede 
af ophidselse over sejren og forfølgelsen. En lille tynd 
englænder, med en strågul moustache og et træt udtryk red 
foran dem. Han standsede foran fangerne og hilste på 
damerne. Han bar brune støvler og et brunt bælte med 
stålspænde, der passede nydeligt og forretningsmæssigt til 
hans khaki-uniform. 

"Der fik vi ordentlig fat på dem," sagde han. "Glæder mig at 
jeg har kunnet yde Dem min assistance. Navnet er Shaw. Jeg 
håber, De ikke befinder Dem alt for dårligt. Jeg må indrømme, 
at det jo er et strengt arbejde for damer." 

"De er vel fra Haifa?" sagde obersten. 

"Nej, vi er fra det andet fort, Sarras, De ved. Vi mødte dem i 
ørkenen, vi gik afskar dem og de andre gutter tog dem bag fra. 
Det gik som smurt, kan jeg forsikre Dem. Gå De op på klippen 
der, så skal De se løjer. Det bliver knockout i første runde." 

"Vi efterlod nogle af vore kammerater ved oasen," sagde 
obersten. "De har vel ikke hørt eller set noget til dem?" 

Den unge officer så alvorlig ud og rystede på hovedet. "Det 
ser ikke godt ud for dem," sagde han. "Araberne er noget giftigt 
rak, når de er trængt op i en krog. Jeg mener, vi troede ikke, vi 
ville finde nogen af Dem i live; vi er forfærdelig glade over, at 
det dog er lykkedes os at redde nogle af Dem. Vi regnede 
egentlig kun med at komme til at hævne Dem." 

"Er der andre englændere med Dem?" 

"Archer kommer med strejfkorpset. Jeg antager, han vil blive 
nødt til at passere os, der er næppe nogen anden vej ned efter. 
Vi har en af Deres kammerater med os deroppe — en komisk 
gammel stabejs med en rød hue. Håber, vi ses igen senere. 
Farvel, de damer." Han tog op til hjelmen, gav sin kamel et rap, 
og red efter sine mænd. 

"Vi kan ikke gøre noget bedre end vente her, indtil de alle har 
passeret," sagde obersten; det var utvivlsomt at alle, som 
befandt sig oppe mellem klipperne, måtte denne vej ned. l en 
lang afbrudt række passerede hele korpset, både sorte og brune 
mænd, sudanesere og fellaher, men alle sammen af de bedste, 

for korpset er eliten i den ægyptiske hær. Alle bar et brunt 
bandolér over brystet og holdt riflen på tværs af låret. Ved siden 
afred der en høj mand med en hængende, sort moustache og 
en stor kikkert i hånden. 

"Halløj, Archer!" kvækkede oberst Cochrane. 

Officeren så på ham med et tomt udtryk, som så han på en 
fuldkommen fremmed. 

"Jeg er Cochrane, kender De mig ikke? Vi rejste herned 
sammen." 

"Ja, undskyld, sir, der må jeg blive Dem svar skyldig," sagde 
officeren. "Jeg kendte ganske vist en oberst Cochrane, men det 
er ikke Dem. Han var mindst tre tommer højere end Dem og 
havde sort hår og —" 

"Det er nok," sagde obersten fortrædeligt. "De skulle bare leve 
nogle få dage hos dervisherne og så se, om Deres venner kender 
Dem igen." 

"Du store Gud, Cochrane, er det virkelig Dem? Jeg ville aldrig 
have genkendt Dem. For pokker, De må da have været igennem 
noget. Jeg har nok hørt om mennesker, der bliver gråhårede på 
en nat, men —" 

"Ja, ja," afbrød obersten ham rødmende, "tillad mig at 
bemærke, at hvis De kan skaffe disse damer noget mad og 
drikke, tror jeg nok, det ville være mere praktisk end at drøfte 
mit personlige udseende." 

"Ganske rigtigt," sagde kaptajn Archer. "Deres ven Stuart ved, 
De er her, han kommer straks med noget til Dem alle sammen. 
Desværre ikke noget særligt, mine damer, men det bedste vi 
har! De er en gammel soldat, Cochrane, stig op på den 
klippetop der, så skal De se et kønt syn. Vi har ingen tid at 

spilde, om fem minutter begynder vi igen. Er der ellers noget 
jeg kan gøre for Dem?" 

"De skulle da vel ikke have en cigar?" spurgte obersten 
længselsfuldt. 

Archer trak en dejlig, tyk cigar frem af sin brystlomme og 
rakte den sammen med et halvt dusin tændstikker ned til 
obersten. Derpå red han i galop efter sine folk, mens den gamle 
oberst lænede sig tilbage mod klippen og indsugede cigarens 
duftende røg med stort velbehag. Aldrig før havde han i den 
grad følt tobakkens blide og beroligende dyder, den bragte 
styrke til hans ødelagte nerver. Han iagttog den fine, blå 
røgsøjle, og han følte den aromatiske smag mod sin gane, mens 
en behagelig hvile meddelte sig til alle hans trætte og forpinte 
lemmer. De tre damer sad sammen på en flad klippeblok. 

"Du gode Gud, Sadie, hvordan er det dog, du ser ud," udbrød 
miss Adams. Det var det første tegn, hun gav på, at hun på ny 
følte sig gamle jeg vågne i sig. "Hvad ville din moder sige, hvis 
hun så dig. Dit hår er jo fuldt af strå, og din kjole hænger i 
laser." 

"Ja, vi trænger nok alle sammen til at blive pyntet lidt," sagde 
Sadie i tone, der var langt afdæmpet end den, der havde tilhørt 
tidligere tiders Sadie. "De, mrs. Belmont, ser dog lige så sød ud, 
som De plejer, men hvis De viltillade det, så lad mig ordne 
Deres kjole for Dem." 

Men mrs. Belmonts øjne så langt frem for sig, hun rystede 
trist på hovedet, og skød blidt den unge piges hånd bort. 

"Jeg bryder mig slet ikke om, hvordan jeg ser ud. Jeg kan ikke 
tænke på det," sagde hun. "Tror De, De kunne, hvis De havde 

forladt en mand, som De elskede, således som jeg har gjort med 
min?" 

"Jeg tror — jeg begynder at tro, jeg har —" sagde Sadie 
hulkende og gemte sit brændende ansigt ved mrs. Belmonts 
moderlige bryst. 

Kamelkorpset var passeret ned gennem kløften og forfulgte nu 
dervisherne, og fangerne, der så lykkeligt havde undgået 
døden, var i nogle minutter igen alene. Men pludselig hørte de 
en glad, fornøjet stemme, som råbte til dem, en rød turban 
viste sig mellem klippestykkerne og præstens store, blege og 
smilende ansigt så igen på dem. Han støttede sig til et kraftigt 
spyd, og denne morderiske krykke sammen med hans 
fredsommelige fremtoning gav ham et noget selvmodsigende 
udseende — ligesom et får, der pludselig har udviklet kløer. Bag 
ham kom to negre med en kurv og en vandpose. 

"Sig ikke noget, sig endelig ikke noget!" sagde han, idet han 
humpede hen til dem. "Jeg ved aldeles nøjagtigt, hvordan De 
har det. Jeg har selv udstået det samme. Kom med vand, Ali. 
Kun en halv kop, miss Adams, om lidt skal De få mere. Nu er 
det Deres tur, mrs. Belmont. Men dog, men dog, I stakler, mit 
hjerte bløder for Dem. Der er brød og kød i kurven, men De må 
være meget forsigtige i begyndelsen." Han lo af glæde og slog 
sine fede hænder klaskende mod hinanden, mens han stod og 
så på dem. 

"Men hvor er de andre?" sagde han og hans ansigt blev igen 
alvorligt. 

Obersten rystede på hovedet. "Vi forlod dem ved oasen. Jeg er 
bange for, at de er færdige." 

"Sludder og vrøvl," sagde præsten i en overdreven støjende 
tone, som dog ikke kunne skjule hans fortvivlelse, "De troede 
såmænd også alle sammen, at det var ude med mig, men her 

sidder jeg alligevel trods alt. De skal ikke opgive håbet, mrs. 
Belmont. Deres mands situation kunne ikke være værre end 
min." 

"Da jeg så Dem stå der oppe på klippen, troede jeg, jeg var 
blevet gal," sagde obersten. "Hvis damerne ikke også havde set 
Dem, ville jeg aldrig have vovet at tro mine egne øjne." 

"Jeg er bange for, jeg opførte mig som en galning. Kaptajn 
Archer sagde, jeg nær havde ødelagt hele deres plan og at jeg 
fortjente at blive stillet for en krigsret og skudt. Men sagen var, 
at da jeg hørte araberne komme ridende nede i kløften, glemte 
jeg alt andet for at se, om der var nogle af jer, der endnu var i 
live." 

"Det undrer mig kun, at De ikke blev skudt alligevel," sagde 
obersten. "Men hvorledes er De egentlig kommet herhen?" 

"Soldaterne fra Haifa var allerede på sporet af os, dengang jeg 
blev efterladt, og de fandt mig i ørkenen. Jeg må vel have været 
fra sans og samling; de fortalte mig, at jeg sang salmer, og at de 
ilang afstand kunne høre min stemme, og det var det, der ved 
Guds forsyn gjorde, at de fandt mig. De havde kamel- 
ambulance med sig og allerede næste dag var jeg helt kommet 
til mig selv igen. Da vi så mødte soldaterne fra Sarras, blev jeg 
overgivet til dem, for de havde en læge med sig. Såret er kun 
ubetydeligt, og lægen siger, at en mand med min konstitution 
kun har godt af et lille blodtab. Og nu, mine venner, —" hans 
store, brune øjne havde mistet deres munterhed og blev nu 
meget alvorlige — "vi har alle været ved dødens tærskel, og vore 
kære venner står der måske i dette øjeblik. Den magt, der har 
reddet os, kan måske også redde dem, lad os derfor alle bede til, 
at det må ske således, men på samme tid ikke glemme, at hvad 

der end sker, må vi acceptere det og tro på, at det alt sammen er 
for det bedste." 

Alle knælede ned mellem de i sorte klipper og nogle af dem 
bad, som de aldrig havde bedt før i deres liv. Det er let nok, når 
man sidder i ro og mag, at diskutere om den hellige bøn, og 
behandle det hele med filosofisk overlegenhed. Det var let nok 
at føle sig stærk og selvbevidst, mens man sad på Koroskos dæk i 
en behagelig lænestol, og araberne bød kaffe og likør rundt. 
Men disse mennesker var blevet revet ud af deres rolige 
eksistens. Livets virkelighed havde grebet forfærdeligt og 
grusomt ind i deres i tilværelse. Mishandlede, som de var, måtte 
de have noget at holde sig til nu. Det var alt for forfærdeligt kun 
at tro på en blind, ubønhørlig skæbne. En hellig magt, der 
handlede bevidst og med et formål — en levende, arbejdende 
magt, som trak dem ud af deres huler, tilintetgjorde deres små, 
bornerte synspunkter, og tvang dem ind på en bedre vej — det 
var, hvad de under disse rædselsfulde dage var kommet til at se 
hen til som det ene rette. Mægtige hænder havde pludselig 
grebet dem og skabt dem om, gjort dem værdige til bedre 
gerninger. Kunne en sådan magt afvæbnes ved nogen 
menneskelig anråbelse? De var nødt til at prøve, det var det eller 
intet — den sidste appel, der var tilbage for dem. Derfor bad de 
alle med en inderlighed som aldrig før, bad af hele deres sjæls 
varme, og de rejste sig med den besynderlige, uforklarlige 
følelse af fred og tilfredshed, som kun bønnen kan give. 

"Stille!" sagde Cochrane. "Hører De ikke noget?" 

Lyden af bøsseskud drønede op gennem den smalle kløft, 
derpå atter en salve og endnu én. Obersten var så rastløs som 

en gammel jagthingst, der hører lyden af jagthornet og 
hundenes gøen. 

"Hvorfra mon vi kan se, hvad der foregår?” 

"Denne vej, kom bare denne vej! Der er en sti lige op til 
toppen af klippen. Hvis damerne vil følge med mig, vil de blive 
sparet for at se noget, der kunne være dem ubehageligt." 

Præsten ledede dem ud langs siden af kløften for af undgå de 
faldnes lig, der formelig fyldte kløften. Det var anstrengende at 
gå på de kantede og løse sten, men til sidst nåede de alle 
toppen. Under dem bredte sig hele den umådelige ørken, ogi 
forgrunden foregik der et optrin, som næppe nogen af dem, der 
betragtede den, nogensinde vil glemme. I den fuldkommen 
tørre og klare luft, og med den hårde, brune, uforanderlige 
ørken til baggrund, tegnede enhver enkelthed sig så klart, som 
om det hele havde været legetøjsfigurer, der var sat op på et 
bord lige foran dem. 

Dervisherne — eller rettere de, som var tilbage af dem — red 
langsomt lidt borte i en uordentlig flok. De så imidlertid slet 
ikke ud, som om de var slagne mænd, for deres bevægelser var 
meget målbevidste; men det så ud, som om de var usikre på, 
hvilken taktik der var den bedste for dem at vælge. Det var intet 
under, hvis de følte sig usikre, for deres udmattede kameler 
gjorde deres situation så håbløs som vel mulig. Soldaterne fra 
Sarras var nu alle kommet ned gennem kløften, de var steget af 
deres dyr og stod i små grupper, fire og fire sammen, mens 
skytterne knælede ned på en lang linje, indhyllede i en 
bevægelig, uldagtig røgfrynse og sendte ladning efter ladning 
mod araberne, der svarede dem med planløse skud fra ryggen 
af deres kameler. Men det var hverken på dervishernes 


163 


modfaldne gruppe eller skytternes lange linje, tilskuernes øjne 
hvilede. Langt ude i det fjerne kom Haifa-korpset i en sluttet 
trop, der spredte sig ud til en smuk halvcirkel, efterhånden som 
de kom nærmere. Araberne var nu fanget mellem dobbelt ild. 

"Du store Gud, ser De det!" udbrød obersten. 

Alle dervishernes kameler knælede samtidigt, og mændene 
sprang ned fra dem. Foran dem stod en høj, statelig skikkelse, 
der kun kunne være emir Wad Ibrahim. Et øjeblik knælede han 
ned i bøn. Derpå rejste han sig, tog noget ud under sin saddel, 
lagde det demonstrativt på jorden, og stillede sig derefter på 
det. 

"Det er en prægtig mand!" udbrød obersten. "Han står på sit 
bedetæppe." 

"Hvad betyder det?" spurgte Stuart. 

"Enhver araber har sit bedetæppe liggende under sin saddel. 
Når han kan indse, at hans stilling er fuldkommen håbløs og er 
besluttet på at kæmpe til døden, så stiller han sig på dette 
tæppe og står således, til han dør. Se, de står alle sammen på 
deres tæppe. Nu vil de hverken overgive sig eller bede om 
pardon." 

Dramaet, der foregik for deres øjne, nærmede sig hurtigt sin 
afslutning. Haifa-korpset var glimrende indøvet, en ring af røg 
og flammer omgav de knælende dervisher, som besvarede ilden 
så godt de kunne. Mange af dem var allerede faldet, men de 
øvrige skød med det utrættelige mod, der altid har gjort dem til 
værdige modstandere. Et dusin skikkelser i khaki-uniformer, 
som lå på sandet, viste, at ægypternes sejr ikke havde været 
uden tab. Men nu lød der et signal fra Sarras-soldaterne, som 
blev besvaret af Haifa-soldaterne. Mændene dannede en lang 

linje. Endnu engang drønede der en salve, efterfulgt af det 
opmuntrende vilde hyl, som de sorte mænd havde bragt med 
sig inde fra hjertet af Afrika. I et minut sås en vanvittig masen 
af kæmpende skikkelser, geværkolber, der hævede og sænkede 
sig, lansespyd, der glimtede og blinkede gennem den 
bevægelige støvsky. Igen lød signalet, ægypterne trak sig tilbage 
og stod i geled med den hurtige præcision, som er et godt 
disciplineret korps kendetegn, og midtvejs mellem dem lå de på 
deres bedetæpper, den ridderlige barbar og alle hans 
følgesvende. Det nittende århundrede havde hævnet sig på det 
syvende århundrede. 

De tre kvinder havde stirret rædselsslagne, men alligevel med 
dyb interesse på det skuespil, der udspillede sig for deres øjne. 
Nu græd imidlertid både Sadie og hendes tante. Obersten 
havde vendt sig om mod dem for at sige dem nogle 
opmuntrende ord, da hans blik i det samme faldt på mrs. 
Belmonts ansigt. Det lyste hårdt og hvidt, som var det skåret i 
elfenben, og hendes store, grå øjne stirrede frem for sig, som så 
hun et drømmesyn. 

"Du godeste, mrs. Belmont, hvad er der på færde?" skreg han. 

I stedet for at svare pegede hun ud over ørkenen. Langt 
borte, flere mil fra det sted, hvor kampen stod, kom en lille 
afdeling mænd ridende henimod dem. 

"Jo, ved Gud, der kommer nogen ridende. Hvem kan det 
være?" 

De så alle sammen ivrigt ud mod den kant, hvorfra disse 
mennesker kom. Men det var for stor en afstand til, at man 
tydeligt kunne se andet, end at det var mennesker på kameler, 
og at der vel omtrent var et dusin. 

"Det er disse djævle, som vi lod blive tilbage under palmerne," 
sagde Cochrane. "Det kan ingen andre være. En trøst er det da, 
at det er umuligt for dem at undslippe. De går lige ind i løvens 
gab." 

Mrs. Belmont stirrede ufravendt i samme retning, stadig 
med et udtryk som mejslet i sten. Pludselig udstødte hun et 
vildt glædesskrig og rakte armene op i luften. "Det er dem!" 
skreg hun. "De er frelst. Det er dem, oberst, det er dem. Å, miss 
Adams, det er dem!" Hun sprang omkring oppe på klippen med 
vilde øjne som et ophidset barn. 

Hendes venner ville ikke tro det, for de kunne intet se, men 
der er øjeblikke, hvor vore jordiske sanser er skarpere, end de 
mennesker kan forstå, der aldrig har koncentreret deres hele 
hjerte og sjæl på én ting. Mrs. Belmont var allerede løbet ned ad 
klippestien, førend de andre havde opdaget hvad det var, der 
havde bragt hende det glade budskab. Imellem dem, der 
nærmede sig, skinnede tre hvide punkter, og det kunne kun 
være europæernes hvide hatte. Rytterne nærmede sig hurtigt, 
og deres venner, som var redet dem i møde, så nutydeligt, at 
det virkelig var Belmont, Fardet og Stephens, sammen med 
Mansour og den sårede sudaneser. De opdagede nu også, at de 
andre, der ledsagede dem, var Tippy Tilly og de øvrige tidligere 
ægyptiske soldater. Belmont stormede frem for at møde sin 
hustru, men Fardet standsede for at trykke oberstens hånd. 

"Vive la France! Vivent les Anglais!" jublede han. "Tout va bien, vest 
ce pas, oberst? Ah, canaille! Vivent la croix et les chrétiens." Han var 
ude af sig selv af begejstring. 

Obersten var også så henrykt som hans angelsaksiske race 
tillod det. Han kunne ikke gestikulere, men han lo på den 

nervøse, knirkende måde, der hos ham betegnede toppunktet 
af rørelse. 

"Min kære ven, jeg er forbistret glad over at se Dem igen. Jeg 
havde allerede opgivet Dem. Jeg har aldrig været så glad over 
noget i mit liv. Hvorledes lykkedes det Dem dog at undslippe?" 

"Det var alt sammen Deres skyld." 

"Min?" 

"Ja, min ven, og jeg utaknemmelige slyngel har skændtes 
med Dem!" 

"Men hvorledes kunne jeg redde Dem?" 

"De havde jo arrangeret det med Tippy Tilly og hans 
kammerater, at de skulle få så og så meget, hvis de bragte os 
levende tilbage til Ægypten. De sneg sig bort i mørket og gemte 
sig i oasen. Og da den øvrige karavane havde forladt os, kom de 
frem og skød de folk, som skulle have dræbt os. De skød også 
den forbandede mullah, og det gør mig ondt, for jeg er 
overbevist om, at det skulle være lykkedes mig at gøre ham 
kristen. Nu vil jeg, hvis De ikke har noget imod det, skynde mig 
hen og omfavne miss Adams. Belmont har jo nemlig sin kone, 
Stephens miss Sadie, jeg antager derfor, at miss Adams sympati 
er forbeholdt mig." 


Der var forløbet fjorten dage; det skib, der var stillet til de 
frelste turisters disposition, var allerede nået langt nord for 
Assiout. Næste morgen ville de være i Baliani, hvorfra der gik 
ekspresbåd til Cairo. Det var således den sidste aften, de 
tilbragte sammen. Mrs. Schlesinger og hendes barn, der 
lykkeligt var undsluppet, var allerede kommet bragt dertil fra 
grænsen. Miss Adams var blevet meget syg oven på alt, hvad 

hun havde måttet udstå, og det var første gang, hun havde fået 
lov til at komme op på dækket efter middagen. Hun sad i en 
stor lænestol, endnu tyndere, alvorligere og kærligere end før, 
mens Sadie stod ved siden af og stoppede tæpperne godt ned 
om hende. Mr. Stephens kom med kaffen, som han stillede på 
et bord af flettede rør ved siden af dem. På den modsatte side af 
dækket sad mr. og mrs. Belmont, tavse og lykkelige. Monsieur 
Fardet stod lænet op mod skibets ræling og forsøgte ivrigt at 
bevise, at det var utilladeligt, at den engelske regering ikke førte 
strengere kontrol ved den ægyptiske grænse, mens obersten 
stod stiv og rank ved siden af ham med en brændende 
cigarstump stikkende frem af skægget. 

Men hvad var der dog sket med obersten? Hvem ville have 
genkendt ham i den nedbrudte, gamle mand fra Libyens ørken? 
Der var endnu enkelte grå hår i skægget, men hans hår var igen 
helt sort og blankt, lige så smukt som dengang han rejste op ad 
Nilen, og alle de andre rejsende beundrede det. Med et 
fuldstændig forstenet ansigt og i højeste grad umedgørlig 
havde han ved ankomsten til Haifa hørt på alle de beklagelser 
over hans udståede lidelser, der havde været så grusomme, at 
de havde bleget hans hår, derpå var han gået ned i sin kahyt, og 
en time efter havde han igen vist sig, akkurat lige så sorthåret 
som før han var blevet afskåret fra civilisationens hjælpemidler. 
Han så på alle og enhver med så strengt og afvisende et blik, at 
der ikke var nogen, der følte trang til at henvende noget 
spørgsmål til ham i anledning af dette moderne mirakel. Man 
lagde mærke til, at hver gang obersten nu skulle foretage blot et 
lille ridt på nogle få hundrede yards ind i ørkenen, begyndte 
han altid sine forberedelser med at stikke en lille sort flaske 

med en lyserød seddel i inderlommen på sin frakke. Men de, 
der kendte ham bedst, sagde, at den gamle soldat havde bevaret 
en ung mands hjerte og ånd — så når han ønskede også at 
beholde en ung mands farve, var det vel ikke så urimeligt. 

Der herskede en behagelig hvile og fred på dækket. Man 
hørte ingen anden lyd end den af vandet, der slog mod skibets 
side. Den vestlige himmel skinnede purpurrød efter solens 
nedgang og farvede hele den brede, stille flod. Utydeligt kunne 
de alle se de høje, slanke hejrer stå oppe på sandbankerne, og 
længere borte så de daddelpalmerne glide sig forbi i 
majestætisk procession. Igen tændtes de sølvglinsende stjerner, 
de samme rolige, utilnærmelige stjerner, som deres trætte øjne 
så ofte havde stirret op imod i de lange nætter under deres 
martyrium ude i ørkenen. 

"Hvor vil De bo i Cairo, miss Adams?" spurgte efter længere 
tids forløb mrs. Belmont. 

"På hotel Shepheard, antager jeg." 

"Og De, mr. Stephens?" 

"Å, også på Shepheard." 

"Vi tager ind på Continental. Men jeg håber da, vi ses igen?” 
"Jeg håber aldrig, jeg ikke skal se Dem igen, mrs. Belmont," 
sagde Sadie. "De må komme til Amerika, vi skal gøre det så godt 

for Dem." 

Mrs. Belmont lo på sin behagelige, bløde måde. 

"Vi har vore pligter i Irland, og vi har allerede været alt for 
længe borte. Min mand har sin forretning, og jeg mit hus, og 
jeg er bange for, at begge er godt på vej til at gå i hundene. 
Desuden," tilføjede hun snedigt, "var det måske tænkeligt, at 
hvis vi kom til Amerika, så fandt vi Dem slet ikke dér." 

"Vi må se at mødes igen alle sammen," sagde Belmont, "om 
ikke for andet så for at tale sammen om vort eventyr. Om et par 
år vil det falde os lettere. Lige nu er det alt for tæt inde på livet." 

"Og dog synes det allerede at ligge så langt tilbage, ligesom 
en drøm," sagde hans hustru. "Forsynet gør vel i så hurtigt at 
udslette ubehagelige erindringer af vor hukommelse. Jeg har 
fornemmelsen af, at det hele er sket i en tidligere tilværelse." 

Fardet holdt sin hånd op; omkring håndleddet sad der endnu 
en bomuldsbandage. 

"Legemet glemmer ikke så hurtigt som ånden. Dette ser ikke 
videre drømmesynsagtigt eller fjernt ud, mrs. Belmont?" sagde 
han. 

"Hvor det er hårdt, at kun nogle af os blev reddet. Hvis Brown 
og Headingley endnu levede, var der intet mere, jeg ønskede i 
denne verden," sagde Sadie. "Hvorfor skulle de dræbes, og vi 
ikke?" 

Mr. Stuart var humpet op på dækket, med en åben bogi 
hånden og en tyk stok til støtte for sit sårede ben. 

"Hvorfor plukker man den modne frugt, men lader den 
umodne hænge?" sagde han som svar på den unge piges 
udbrud. "Vi kender ikke noget til disse to unge mænds åndelige 
tilstand, men det gør den store gartner deroppe, og han plukker 
frugterne, når han synes, det er tid. Jeg har et stykke, som jeg 
vil læse for Dem." 

Der stod en skibslampe på bordet og mr. Stuart satte sig ned. 
Det gule lys spillede hen over hans fede kinder og bogens røde 
kanter. Præstens stærke, faste stemme overdøvede vandets 
skvulpen. 

"Lad alle dem prise Gud, som han har friet ud af fjendens 
hænder og frelst for fare, både dem fra øst, vest, nord og syd. 
De gik ud i ørkenen og fandt ikke nogen stad, hvori de kunne 
dvæle. Og da de var sultne og tørstige, forsagede deres sjæl 
dem, men de anråbte Gud i deres forladthed og Han frelste dem 
ud af deres ulykke. Han ledte dem på rette vej, så de fandt 
staden, hvor de kunne dvæle. Og disse mennesker prisede 
derfor Gud for hans godhed, og talte om det underfulde, Han 
lader ske for menneskenes børn.” 

"Lyder det ikke, som var det skrevet for os, og dog er det 
skrevet for to tusinde år siden," sagde præsten og lukkede 
bogen. "I enhver tidsalder har menneskene været nødt til at 
erkende, at der var en styrende hånd, der ledte dem. For mit 
eget vedkommende mener jeg ikke, at det hørte op for to 
tusinde år siden. Da Tennyson i sin'In Memoriam! skrev med så 
stor overbevisning — 


'Oh, yet we trust that somehow good 
Will be the final goal of ill' 


gentog han blot en besked, han havde fået, ligesom Mika eller 
Ezekiel gav en, ganske vist mere rå og elementær, lære videre." 
"Ja, mr. Stuart," sagde franskmanden, "det er nu alt sammen 
meget godt. De opfordrer mig til at love og prise Gud, fordi han 
reddede mig ud af nød og pine, men jeg ville nu gerne vide 
hvorfor, hvis han nu virkelig ordner alt, han så overhovedet 
førte mig ind i den nød og pine? Efter min mening skulle jeg 
egentlig snarere rette bebrejdelser mod Gud end takke ham. De 
ville bestemt ikke takke mig for, at jeg trak Dem op af denne 
flod, hvis det også havde været mig, der havde smidt Dem i den. 

Det eneste, Deres Forsyn har gjort, er at det har helet såret, det 
selv har slået." 

"Jeg indrømmer, at der synes at være en modsigelse. Ingen, 
som ikke vil bedrage sig selv, kan nægte det," sagde præsten 
langsomt. "Men se, hvordan Tennyson behandlede dette i det 
samme digt, det største og dybeste og mest tydeligt inspirerede 
i vor litteratur. Og husk også på, hvilken virkning det havde på 
ham. 


'I falter where I firmly trod, 
And falling with my weight of cares 
Upon the great world's altar stairs, 
Which slope through darkness up to God, 
I stretch lame hands of faith and grope 
And gather dust and chaff, and call 
To what I feel is Lord of all, 
And faintly trust the larger hope.' 


Dette er det inderste mysterie — spørgsmålet om synd og 
lidelse, den ene store vanskelighed, som filosoffen må 
overkomme for at kunne forklare sig Guds handlinger med 
menneskene. Men lad os blot tage vort eget tilfælde som 
eksempel. Jeg er selv fuldstændig klar over, hvilken erfaring jeg 
kan uddrage af vor oplevelse. Jeg siger det i al ydmyghed, men 
jeg har derigennem fået et fyldigere og klarere begreb om mine 
pligter. Jeg har lært at være mindre forsømmelig, når det gælder 
at sige, hvad jeg mener er sandheden, mindre doven til at gøre, 
hvad jeg føler er det rette." 

"Og jeg da," udbrød Sadie. "Jeg har lært mere i disse dage end 
i hele mit foregående liv. Jeg har lært så meget og vænnet mig af 
med så meget. Jeg er blevet et helt andet menneske." 

"Jeg har aldrig før forstået mig selv," sagde Stephens. "Jeg 
levede for hvad der var ganske ligegyldigt, og glemte det eneste, 
der var nødvendigt." 

"Ja, sådan en ordentlig rystelse, den skader ikke," sagde 
obersten. "Alt for blød en seng og alt for god mad er hverken 
godt for mand eller kvinde." 

"Jeg er overbevist om," sagde mrs. Belmont, "at der var ingen 
af os, der ikke blev bedre og blev løftet op i en højere sfære i de 
dage ude i ørkenen. Og når vore synder engang skal dømmes, 
vil meget tilgives os for disse dages mangel på egenkærlighed." 

Alle sad da nuen tid i tankefuld tavshed, mens himlens røde 
farve gik over i karmin og de grå skygger sænkede sig mere og 
mere, mens en flok fugle fløj i V-formet flok hen over den store, 
langsomtflydende Nils grå vande. En kold vind hævede sig fra 
øst, og flere af selskabet forlod dækket. 

Stephens lænede sig henimod Sadie. 

"Husker De, hvad De lovede dengang vi var ude i ørkenen?" 
hviskede han. 

"Hvad var det?" 

"De sagde, at hvis De blev frelst, ville De forsøge i fremtiden 
at gøre andre lykkelige." 

"Så må jeg vel også gøre det." 

"De har allerede gjort det," sagde han og deres hænder fandt 
hinanden i ly af bordets skygge. 

